
Tilda staan onder ’n boomvaring se oorhangende blare ’n ent van die watergat af. Dit maak nie saak hoeveel keer sy dit al gedoen het nie, daar is nog elke keer die fladdering van naaldekokervlerke in haar ingewande voor ’n duik. Dis iets tussen die opwinding van vlieg en die naakte vrees wat ’n reksprong inspireer, maar dit stoot haar nie af nie. Dit trek haar met onsigbare bande nader aan die watersoom.

In die onderwaterwêreld is sy in haar element. Vlerkswewers beweer vlieg is die grootste vryheid wat ’n mens kan beleef, maar vir haar is dit die gewiglose verkenning van water, of dit nou ’n duikgat, dam of die grenslose oseaan is.

En tog ervaar sy vanaand gemengde gevoelens. Terwyl sy oor die maanverligte water kyk, dreig die opwinding om in vrees oor te gaan, maar sy hou dit in bedwang. Sy weet sy het die kennis en agtergrond om alles glad te laat verloop. Sy moet haar eerder bekommer oor die groepie vir wie sy verantwoordelik is.

Sy het ’n oomblik se binnepret terwyl sy die jongmense na die rand van die poel sien stap. Was hulle duikpakke wit, kon sy haar verbeel het hulle is ’n groep nuwegeslag-ruimtevaarders op ’n maanwandeling – met lugsilinders, maskers en al. Maar hulle swaarvoetige stap verraai dat die aspirantduikers deeglik aan die swaartekrag van moederaarde onderworpe is. Toe ’n ligte giggel uit haar mond ontsnap, kyk Frans, bestuurder van die duikwinkel en -klub waar sy werk, en haar assistent haar albei bekommerd aan.

“Senuweeagtig? Dink jy aan verlede week?” vra Frans simpatiek, maar sy skud haar kop beslis.

“Nee, ek is oukei.” Sy het haar les geleer. Haar eerste prioriteit is om die groentjies tydens opleiding baie fyn dop te hou vir enige tekens van emosionele onstabiliteit of intense betrokkenheid by ’n ander lid van die span. Sy fokus daarom haar volle aandag op die duikers wat, gemasker en gereed en boggelrug van die swaar silinders, op die rand van die poel staan. Sy laat hulle in die helder lig van die hoofgebou die eerste stappe van hulle veiligheidskontrole afhandel. Hier en daar merk sy aan ’n bewerige hand of die gesukkel met ’n pyp die onderliggende spanning van hulle eerste nagduik. Toe hulle aantree, staan party se arms stokstyf langs hulle sye, ander markeer ongeduldig die pas met hulle voete.

Dit sal vir haar ook goed wees as hulle so gou moontlik aan die gang kom – dan kan sy die spoke wat deur die ongelukkige voorval die vorige week opgeroep is hopelik vir goed verban. Buitendien sal dit genadig van haar wees om hulle stres nou te beëindig. Sy stuur haar assistent vooruit na die boei voor sy die duikers nader roep.

“Trek julle vinne aan en blaas maar die baadjies op, duikers.” Die suising van hulle gewerskaf versteur die stilte langs die waterpoel tussen die ruie monsterplante en palms terwyl Tilda kyk hoe die silhoeëtte in die maanlig nog grotesker opswel. “Maak nou seker jy staan by jou makker. Knak jou ligbuis en haak dit agter aan jou silinder. Help mekaar om seker te maak die buise werk en is goed vas,” gee sy die opdrag terwyl sy vir haar eie lig sorg en seker maak dat elkeen ’n geknakte Lumica-buis agter die rug het.

“Flits in die linkerhand. Skop flink met die vinne. Ons beweeg in ’n groep na die boei. Onthou, draai op jou rug wanneer jy opkom en beduie dat jy ongedeerd is deur jou een hand op jou kop te sit. Reg so, is almal gereed?” Sy stap vinnig met die ry af om seker te maak dat almal se opblaasbaadjies styf gepomp is. Hierdie keer sal sy seker maak dat elke reël in die boek noukeurig nagekom word. Toe sy tevrede is, sit sy haar eie masker op.

“Goed, regterhande oor die mondstuk en vingers teen die masker. Skakel die flits aan en plaas jou linkerhand oor die seekatarms. Stap in.” Die duikers gee een reusetree die poel in. Onder die gewig van haar loodgordel en silinder sink sy taamlik diep in die water in, maar haar opblaasbaadjie laat haar gou weer opskiet. Sy swem vinnig op haar rug, sonder armbewegings, in die rigting van die boei terwyl sy kort-kort die koppe bo die oppervlak tel. Ses. Goed so. Die groentjies is nog almal op koers.

Sy groet die assistent by die boei en laat die duikers ’n ruk vertoef sodat hulle hulle asem kan terugkry. Die gelag en gesels van Frans se groep klink gedemp van ’n ander boei ’n ent verder af op. Ten spyte van haar versekering aan hom dat sy nie bekommerd is nie, is dit vir haar gerusstellend dat sy nie die enigste duikmeester is wat ’n groep onervare duikers in die donker dieptes van Wonderwaters gaan aflei nie. As daar ’n probleem sou kom, is daar, behalwe haar assistent, nog ervare hulp naby.

Nie dat sy probleme verwag nie. Hierdie span het almal die kursus van die Professionele Vereniging van Duikinstrukteurs met vlieënde vaandels geslaag. Boonop het sy al ophou tel hoeveel sulke groepe sy die afgelope sewe jaar in die geheimenisse van skubaduik ingelei het. Sy het al oral geduik – aan die plaaslike kus, in Mosambiek, in damme, gruisgate en onderaardse grotte. Die voorval verlede naweek was ’n frats en totaal buite haar beheer.

Sy herinner die groep om hulle baadjies af te blaas en verduidelik weer die duikplan. “Die duikboot lê dertig meter diep. Pas op dat julle nie te vinnig daal nie en beheer die druk in julle ore gereeld. Bly by die groep en hou mekaar dop. As jy ’n probleem het, wys vir my die teken vir moeilikheid en beduie wat jou probleem is. Indien die probleem nie dadelik opgelos kan word nie, sal ek die teken gee vir almal om op te gaan. Weet elkeen wie sy duikmaat is?”

Die ses maskers knik instemmend bo die oppervlak.

“Ons gaan af,” beduie sy met haar duim loodreg in die donker poel af.

Sy maak seker dat die duikers ’n kring vorm om die tou wat na die duikboot lei terwyl hulle die valskermspronghouding inneem sodat hulle nie te vinnig daal nie. Die bleek maanlig word gou uitgedoof en dit word donker om die silhoeëtte, buiten die kolle lig van die ligbuise en flitse wat ondertoe skyn sodat hulle kan sien waarheen hulle beweeg. Tilda ontspan. Hier, tussen die ritse lugborrels wat soos stringe pêrels die lug in rys, is sy totaal in haar element – so tuis in die water soos die visse wat ’n oomblik in een van die ligkolle blink en dan weer die duisternis ingly.

Terwyl die groep afsak, hou sy die dieptemeter van haar duikrekenaar dop. Sy sorg dat die duikers elke paar meter met toegedrukte neuse die druk in hulle ore normaliseer. In die stilte onder die water kan haar gedagtes die eerste keer sedert die duikklub se vertrek uit die stad ná werk daardie middag hulle eie loop neem, en die koers wat hulle inslaan, verbaas haar glad nie. Die voorval by hierdie einste duikplek ’n week gelede spook nog soms by haar. ’n Lid van haar groep het skielik weggebreek en na sy meisie by ’n ander groep gaan soek omdat hy vermoed het sy het ’n ogie op iemand in haar duikspan. Dit het die duik vir al drie spanne beëindig, en sy en die ander twee duikleiers was net betyds om die kêrel uit die versonke bus te red waar sy silinderkop aan ’n busvenster vasgehaak het. Sy onthou met ’n beklemming om haar hart dat sy en die wegbreker teen daardie tyd so min lug oorgehad het dat hulle elkeen met die opgaan van die ander duikleiers makkerhulp moes kry deur hulle lug te deel. Ná wat soos ’n ewigheid gevoel het, het hulle uiteindelik almal die oppervlak bereik.

Tydens die ondervragingsessie ná die voorval was Frans, die klubbestuurder, openlik aan haar kant. “Nie jy of enige van die assistente kan hiervoor geblameer word nie. Die vent het totaal uitgehaak. Hy en sy meisie sal nie weer saam met ons duik nie. Ek duld nie sulke ongedissiplineerdheid nie.”

Ten spyte hiervan kon Tilda nog nie die skuldgevoel afskud dat sy op een of ander manier die impulsiewe optrede van haar spanlid moes verhoed het nie. Sy het hom opgelei en moes raakgesien het dat hy die soort mens is wat so iets sou aanvang.

’n Kyk na haar dieptemeter bevestig dat hulle die verlangde diepte bereik het. Ná ’n stadige drie-honderd-en-sestig-grade-draai, sien sy die “duikboot”, oftewel die bakwerk van ’n omgeboude Puma-helikopter naby die groep. Die duikers swem deur die deuropening en verkyk hulle aan die instrumentekonsole van die helikopter.

Tilda en haar assistent maak seker dat niemand van die groep wegbeweeg nie. Ten spyte van die beskerming van haar keps en haar eenstukduikpak, begin sy ná ’n ruk baie koud kry en besef dat die groep nie te lank behoort te vertoef nie. Sy knoop ’n plastieketiket van die gespe op haar skouer los en maak dit aan ’n geskikte plek aan die helikopterromp vas. Die span volg haar voorbeeld en plant die bewyse van hulle besoek net waar hulle ’n vasmaakplek kan kry.

Sy vorm ’n T met die een hand se vingerpunte teen die ander handpalm om te sein dat hulle opgaan. Die assistent begin met die tou opbeweeg en Tilda val heel laaste in sodat sy die hele groep kan dophou. Alles verloop volgens die boek tot en met die roetine-dekompressiestop. Almal is kalm, en twee mans sein vir mekaar eenvoudige grappies met behulp van die handtekens wat hulle bemeester het. Maar skielik gryp een van die meisies na haar keel, asof sy stik, en begin onmiddellik wild met haar vinne skop, wat haar vinnig van die groep laat wegskiet, maar sy bly gelukkig by die tou. Tilda herhaal die T-sein vir opgaan en sit die meisie agterna.

Die moontlike redes vir die duiker se benoudheid flits een vir een deur haar kop terwyl sy haar probeer inhaal. Sy het self almal se silinderinhoud deeglik nagegaan voor die duik, dus kon die meisie se lug nie opgeraak het nie. Dis ook hoogs onwaarskynlik dat die water in die reguleerder kon gevries het, want die temperatuur was nie naby vriespunt nie. Sy kon wel lug verloor het as gevolg van ’n defekte O-ring of ’n lek in die reguleerder.

“Haal haar in … laat haar van jou lug gebruik,” flits die veiligheidstappe een vir een deur haar brein. “Kalmeer haar en maak seker dat sy nog ’n dekompressiestop doen. Sy mag nie dekompressiesiekte opdoen nie.” Skrikbeelde van die moontlike gevolge jaag haar hart op hol. “As sy sterf, sal dit jou skuld wees. Dis weer net soos die vorige keer en hierdie keer is dit beslis op jou rekening. Jy het iets oorgesien en nou is ’n duiker in die moeilikheid en kan selfs sterf.” Toe sy die angs in haar voel oplaai, dwing sy haar om reëlmatig en spaarsaam asem te haal. Sy is dankbaar vir haar deeglike opleiding en jare se ervaring, want haar hartklop bedaar gou.

Met ’n paar reuseskoppe van haar vinne swem sy langs die duiker in en vat haar arms stewig vas sodat sy haar nie kan vasgryp en hulle albei verder in gevaar stel nie. Toe die meisie ophou skop, haak Tilda die seekatarm van haar lugbuis los en beduie dat die duiker moet buddy breathe. Die meisie pluk haar mondstuk wild uit en gryp Tilda se seekatarm om groot teue in te asem.

Tilda weet sy mag nie toelaat dat die meisie die lug te vinnig opgebruik nie. Hulle moet nog ’n dekompressiestop doen, en die lug moet hulle albei tot by die oppervlak bring. Sy probeer hierdie boodskap so goed moontlik oordra met ’n kombinasie van handseine en kalmerende vryfbewegings oor die duiker se boarms.

“Bly kalm, word rustig,” sein sy ook telepaties, in die hoop dat die meisie vir haar breingolwe ontvanklik sal wees. Die duiker se asemhaling word stadiger en Tilda merk verlig dat die oë agter die masker hulle wilde uitdrukking verloor.

Ná ’n normale dekompressiestop, wat vir Tilda na ure in plaas van minute voel, en ’n effens versnelde laaste skof, kom die duikers soos gemaskerde proppe een vir een rondom die boei uit die water. Die meisie is gelukkig nog by haar bewussyn, maar Frans, wie se duikers reeds uit die water is, besluit dat sy tog maar hospitaal toe geneem moet word vir waarneming om seker te maak dat sy nie dekompressiesiekte het nie. Hy ontbied die nooddienste van Rustenburg en bied aan om die res van Tilda se groep saam met syne te hanteer terwyl sy vir die meisie sorg.

Tot Tilda se groot verligting is die duiker nog by haar bewussyn.

“Renée, danksy daardie laaste stop behoort jy niks oor te kom van die eerste vinnige opstyg nie,” troos Tilda met haar hand op die meisie se bewende arm. “Maar ons moet versigtig wees. Jy moet hierdie suurstofmasker ophou, maar gereeld tussenin iets drink. Sê my dadelik as jy enige van die simptome van dekompressiesiekte wat ons in die klas behandel het soos hoofpyn, intense moegheid of pyn in die gewrigte agterkom.”

Frans probeer haar oortuig dat dit nie veilig is nie, maar sy dring aan om met haar eie motor agter die ambulans aan te ry sodat sy Renée self verder kan bystaan. As sy nie binne die eerste uur toon dat oortollige stikstofborrels êrens in haar liggaam versamel het nie, is die kanse baie goed dat dit ook nie later sal manifesteer nie.

Tilda stuur ’n skietgebedjie op dat dit die geval sal wees. Die deeglike ondersoek van Renée se duiktoerusting en die daaropvolgende sessie saam met Frans gaan al vir haar erg genoeg wees. Sy hoop vurig dat die meisie geen letsel van haar skrikervaring sal oorhou nie.

Sy het so ’n kloppende hoofpyn dat sy skaars daarvan bewus is dat sy Renée later uit haar duikpak help en self ook gewone klere aantrek. Gelukkig is die paramedikus tevrede met die meisie se lewenstekens en hulle is gou op pad.

Met hulle aankoms by die hospitaal neem ’n dokter die pasiënt oor en Tilda hanteer die invul van die vorms, dankbaar dat sy iets het om te doen wat haar gedagtes van die jongste amper ramp in haar duikloopbaan weglei. Sy weet instinktief dat daar harde dinkwerk en groot besluite oor haar toekoms vir haar voorlê. So kan dit nie voortgaan nie. Twee ongelukke is twee te veel. Die derde een kan dalk noodlottig wees, en as sy daaraan aandadig moet wees, sal sy die selfkastyding nooit oorleef nie …

Toe sy baie laat by die huis kom, merk sy verlig dat net die veiligheidsligte buite brand. Haar ouers het dus al gaan slaap. Die laaste ding wat sy nou nodig het, is dat haar ma besorg om haar kloek. Hoofpynpille wat ’n suster haar by die hospitaal gegee het, het hulle werk gedoen en sy is gereed om haar gewete deeglik te ondersoek. Eintlik stel sy die sessie al ’n ruk uit, maar vanaand se voorval het dit vir haar duidelik gemaak dat sy die volstruismentaliteit moet laat vaar en die implikasies van die twee duikvoorvalle vierkant in die oë moet kyk.

Sy maak vir haar ’n beker warm sjokolade en gaan sit ouder gewoonte voor haar spieëlkas. Van jongs af hou sy daarvan om haarself letterlik in die oë te kyk wanneer dit tyd word vir ’n sieldeursoekende gesprek. Sy skrik vir die donker kringe onder haar oë en die onversorgdheid van haar hare. Toe sy werktuiglik na haar borsel vat, herinner sy haar daaraan dat die uiterlike nie nou belangrik is nie. Sy moet binnetoe kyk en besluit wat sy gaan doen omtrent die selftwyfel en vrees wat die afgelope weke haar lewensvreugde verdryf en haar onentoesiasties oor haar werk maak.

Sy neem ’n sluk van die warm drankie. “Jy werk nou vyf jaar by Scuba Mondial,” fluister sy vir haar spieëlbeeld, “waar jy al jou duikeksamens afgelê het en uiteindelik as duikmeester gekwalifiseer het. Maar jou eerste liefde is … was sierduik.” Sy bly stil en leun effens vorentoe. “As ek reg onthou, het jy verveeld geraak met die kompetisies, die opstapeling van trofeë op ’n rak. Jy het ook geïsoleer gevoel omdat jy in almal om jou net opponente gesien het, mededingers wat jy moes uitskakel sodat jy bo kon uitkom.”

Sy slaan haar oë neer. Sy onthou baie duidelik hoe sy op ’n mooi dag, toe sy baie lus was om saam met ’n vriendin oor ’n koppie koffie te ontspan, nie aan ’n enkele mens kon dink wat sy kon saamnooi nie. Haar lewe het in daardie stadium net om sierduik gedraai en sy het haar skoolvriendinne almal afgesterf. Dis toe dat sy besef het sy sal vinnig ’n sosiale lewe moet kry of sy ontaard in ’n kluisenaar.

Sy lig haar ken en kyk weer haar weerkaatsing reguit aan. “Dis ’n goeie ding dat jy toe na skubaduik oorgeslaan het. Jy het onmiddellik ’n hele klomp gawe mense leer ken wat nie noodwendig kompetisie vir jou was nie. Die buddy-stelsel het jou geleer om van jouself weg te kyk na ander en hulle onvoorwaardelik met jou lewe te vertrou. Dit was ’n lewensveranderende ervaring …”

Vanaand het daar weer diep binne-in haar iets verander, maar daaroor voel sy minder ingenome. Sy, wat vreesloos van die hoogste duikplank afgeduik het, selfs in internasionale kompetisies in vreemde lande waar sy net haar afrigter geken het tussen die see van afwagtende gesigte doer onder om die swembad, het nou vrees leer ken. Die onderwaterkrisisse wat sy moes hanteer, het haar selfvertroue geknak, al weet sy dat sy nie gefouteer het nie. Maar dis mos hoe die meeste ongelukke gebeur – as gevolg van iemand anders se nalatigheid of onkunde. Sy kan haar nie aanhou blootstel totdat dit eendag noodlottig is nie. Sy wil van beroep, of dan ten minste van werkkring, verander.

Sy pen weer die verwese afbeelding in die spieël met haar oë vas. “Dis nou die tweede keer in ’n kort tydjie dat jy vassteek op verandering. Die meeste mense hou nie daarvan nie, want dit dwing ’n mens uit jou gemaksone uit. Maar jy het nog nooit daarvoor geskrik nie. Jy gedy mos op nuwe uitdagings.”

Sy voel haar hartklop versnel en sy sien ’n vonkeling in die paar oë wat tot nou toe met ’n mengsel van erns en verdriet na haar teruggekyk het.

Is dit dalk waar die oplossing lê? wonder sy met groeiende opgewondenheid. Sy moet dalk weer ’n sprong in die onbekende waag. Maar hierdie keer nie net ’n effense koersverandering soos van sierduik na skubaduik nie. Nee, sy moet letterlik uit haar groef wegbreek.

“Be a real devil,” hoor sy haar flambojante tannie Lulu se stem in haar oor, en verbeel haar dat sy die pragtige vrou agter haar beeld sien staan. Soos die dag toe hulle saam inkopies gaan doen het en sy Tilda aangemoedig het om haar eerste bikini te koop. Hulle het al twee geweet Tilda se ma sou ’n oorval kry, maar haar onkonvensionele tannie het gevoel sy is oud genoeg om haar eie besluite te neem. Tilda het die sprong gewaag, en die gevolge dapper gedra. Maar haar ma het uiteindelik toegegee dat sy die bikini op hulle seevakansie dra.

Die voorval herinner haar daaraan dat sy al ses en twintig is en nog by haar ouers woon. Sy het al dikwels gedink aan uittrek, maar sy kom goed met haar ouers klaar en boonop woon hulle binne loopafstand van die duikwinkel af. As sy wil ophou duik, moet sy van Scuba Mondial afskeid neem. En skielik maak dit vir haar baie sin om dan sommer ook haar eie woonplek en ’n nuwe stad aan te durf.

Sy lig haar hand vir die glimlaggende meisie oorkant haar wat skielik tien jaar jonger lyk as toe hulle begin gesels het.

“Vat vyf, vriendin,” jubel sy en steek haar arm uit, bly dat haar kamer ’n hele ent van haar ouers s’n is. Die koue van die aanraking ruk haar na die werklikheid terug en die kringe onder haar tweeling se oë oortuig haar dat sy die bietjie wat van die nag oor is, liefs vir slaap moet gebruik.

Sy kan later die detail van haar plan uitwerk. Hoofsaak is, sy het ’n plan.

Teen Maandagmôre weet sy presies wat sy gaan doen, maar besluit om eers met Frans te praat voordat sy haar ouers van haar planne vertel.

Soos sy verwag het, wil Frans niks weet nie.

“Jy is een van my beste instrukteurs, indien nie die beste nie. Ek kan jou nie nou verloor nie,” smeek hy, die beker koffie vergete in sy hand.

“Frans, ek is nie bygelowig nie, maar ek het al so dikwels gesien ongelukke kom in drieë.” Frans begin teëstribbel, maar sy beduie hy moet haar eers laat klaar praat. “Ek weet, dit was hierdie keer ’n defektiewe O-ring, maar wat ook al die oorsaak, volgende keer kan die duiker verdrink. Ek sal dit nie oorleef nie. Asseblief, dis nie sommer ’n gril nie. Ek is klaar met skuba.”

Sy luister geduldig terwyl Frans haar verder ophemel en haar vra om dit te heroorweeg, maar sy skud net haar kop.

“Ek het baie goed hieroor nagedink, Frans, en dis finaal. Wees ’n vriend en vind vir my by die ander takke uit van ’n opening vir iemand wat swem- en sierduikklasse kan aanbied en bereid is om in die winkel te help. As ek nie ’n oorplasing kan kry nie, sal ek verplig wees om te bedank en vir die kompetisie te gaan werk.”

Sy kan aan sy gesigsuitdrukking sien dat daardie effens lae hou hom ’n kopsprong laat maak.

“Nou goed dan, as ek jou nie kan oortuig nie, laat ek jou dan help. Maar ek is bitter spyt oor jou besluit. As jy van plan sou verander …”

Sy glimlag. “Ek sal nie, jammer, Frans, maar ek sal aanbly totdat jy ’n plaasvervanger gekry het.”

“Ek kan nie glo dat jy ons ook nog wil verlaat nie,” neul Marie Louw bo die eentonige gedreun van die motor uit, “veral noudat boeta so ver is dat ons nie eens met hom kan kontak maak nie.”

Dis vir Tilda so swaar dat haar enigste broer se avontuurlus hom Verre Ooste toe gelok het dat sy haar ma die drama kan vergewe. Sy het geweet hulle sou nie haar skielike besluit om Bloemfontein toe te trek sonder weerstand aanvaar nie, maar nou verstaan sy skielik waarom hulle daarop aangedring het om haar weg te bring. Sy kon ewe maklik gevlieg en gereël het dat die nuwe motor wat sy by ’n handelaar bestel het op die lughawe vir haar wag. Maar nee, haar Ma wou natuurlik ’n laaste keer probeer om haar om te praat.

Sy sit vorentoe op die agtersitplek en sit haar hand op haar ma se skouer. “Ma,” probeer sy paai, “hy kan nie uit die oerwoud kontak maak nie, maar wanneer hy terug is by die orangoetang-rehabilitasiesentrum sal hy ons bel. Ma moet net geduldig wees. En ek gaan net ’n paar uur se ry van julle af wees, nie landuit soos hy nie.”

Haar ma brom iets onderlangs en begin ’n gesprek met haar man, wat die motor bestuur.

Tilda moet ingedut het, want sy skrik wakker toe haar pa skielik rem trap.

“Dis agt en sestig dié, ma. Ons moet lankal by twee en sestig verby wees,” sê hy met ’n tikkie verwyt in sy stem vir sy vrou wat met die stadskaart op haar skoot veronderstel is om die navigeerwerk te doen.

“Ek kan nie help as die nommers met vier of ses spring nie – ek het gedink dis nog ’n entjie.” Tilda glimlag oor die verdedigende toon in Marie Louw se stem. Sy weet van wie sy haar trots geërf het.

Haar pa stoot terug tot voor ’n huis wat Tilda dadelik na haar kinderdae op die familieplaas naby Bethlehem terugvoer. ’n Houthekkie staan uitnodigend oop in die enigste opening in ’n rankroosheining waarvan die gul pienk trosse tot op die sypaadjie hang. ’n Voetpaadjie loop reguit tussen bont blombeddings tot by die stel trappe wat na ’n breë stoep lei. Die rand van die groen sinkdak is met spierwit broekiekant afgerond.

“Dis die plek,” kondig haar pa met ’n sug aan en Tilda kan byna hoor hoe hy vir homself aanlas: “waar jy van ons vervreem gaan raak.”

Maar sy is skielik heeltemal te opgewonde om aan die morbiede voorspooksels aandag te gee. Sy wip uit die kar en staan nog die skilderagtige toneel en beskou toe die voordeur oopgaan en drie jong vroue feitlik gelyk daaruit bondel.

“Julle is by die regte plek, kom in.” ’n Mollige meisie met ’n weerbarstige bos donker hare kom effens stadiger as haar twee huismaats die trappies af na Tilda toe. Toe die twee beeldskone blondines by die tuinhekkie kom, besef sy dat hulle ’n tweeling moet wees.

“Sanet …”

“… en Renalda de Lange, en jy moet Tilda wees,” val die twee spieëlbeelde feitlik gelyktydig weg en hulle stel die donkerkop as Anita aan haar voor.

Met haar ouers in die kommune se gastekamer en haar ma wat tydig en ontydig om haar rondpeuter, kom Tilda nog nie regtig agter dat haar omstandighede verander het nie. Maar toe sy die Maandagoggend vroeg vir oulaas oor die houthekkie vir die twee betraande gesigte waai en tussen vrolike blombeddings na haar nuwe blyplek terugstap, tril haar hele liggaam soos ’n resiesperd s’n voor die wegspring. Sy voel half duiselig by die besef dat sy oor ’n kort rukkie by ’n werkplek moet gaan aanmeld waar sy nie ’n enkele mens ken nie.

’n Ruk later is sy dankbaar dat Sanet, wat aangebied het om haar by die werk af te laai, swyend op die pad konsentreer. Sy self voel ook allesbehalwe geselserig, nou skielik benoud by die gedagte aan wat sy willens en wetens oor haarself gebring het. Om gelyk uit ’n hele paar gemaksones reg in die onbekende se skoot te spring is dalk ’n bietjie meer verandering as wat selfs sy kan hanteer: nuwe woonplek, nuwe stad, nuwe werk, nuwe kollegas, benewens die onbekende infrastruktuur wat sy sal moet gaan ontdek om siel en liggaam aan mekaar te hou.

Al wat sy van haar nuwe baas, Malan Verwey, weet, is dat hy ’n getroude man is wat al tien jaar lank die Scuba Mondial-tak in Bloemfontein bestuur. Hy het glo twee hoërskoolseuns, albei nasionale swemkampioene, wat oefen om vir die Olimpiese Spele te kwalifiseer. Malan het in sy aanstellingsbrief genoem dat sy hulle as deel van haar take met hulle voorbereiding sal moet help.

Sy weet glad nie wat om van haar nuwe kollegas te verwag nie. Sê nou dis ’n klomp groentjies met die bordkryt nog vars agter die ore wat haar soos ’n ou vrou laat voel? Of erger nog, ’n handjie vol has-beens, dalk Malan se ooms en tantes, wat in hulle grys jare nog vir oulaas ’n paar rande wil verdien om hulle aftreegeld aan te vul.

Die geluid van ’n toeter skok haar uit haar mymering. “Die ou agter ons raak ongeduldig, Tilda. Ek dink jy moet maar uitklim,” por Sanet.

Sy gryp vervaard na haar sak en spring uit die motor. “Ekskuus, en dankie. Ek kry darem vanmiddag my kar.”

“Laat weet as dit nie uitwerk nie. Jy’s op my pad,” en Sanet trek met skreeuende bande uit die pad van die haastige motoris.

Tilda strek haar uit tot haar volle lengte en gooi die sak oor haar skouer. Sy lig haar ken en stap na die glasdeur wat reeds uitnodigend oopstaan. Sy kyk haastig op haar horlosie en sug verlig. Ten spyte van die druk verkeer is sy nog ’n kwartier vroeg. Sy wou juis nie op haar eerste dag laat wees nie, maar blykbaar het ’n hele paar kollegas haar voorgespring, want sy hoor stemme in die winkel.

Sy neem ’n diep asemteug en stap in. Agter die toonbank staan ’n middeljarige man met ’n vriendelike gesig. Sy begin nader stap, maar ’n beweging regs van haar laat haar vassteek. ’n Halfmaan nuuskierige oë staan van die toonbank af tot byna by haar gerangskik. Haar moed verdwyn. Agge nee, ’n erewag. Vir haar? Aardetjie, sy hoop nie iemand het besluit om die bekende restaurantgroep se partytjie-idee na te boots en vir haar ’n liedjie te sing nie. Die erewaglede kort nog net elkeen ’n punthoed, dan word haar ergste nagmerrie waar.

Sy begin effens ontspan toe niemand in sang uitbreek nie en besluit om vir eers van die bende te vergeet en op hulle leier te konsentreer. Sy hervat haar tog na die toonbank, wat nou heelwat langer voel as wat dit aanvanklik gelyk het, maar die vriendelike oë moedig haar aan en uiteindelik kan sy haar hand uitsteek.

“Tilda Louw, meneer Verwey. Die nuwe werknemer van Pretoria,” voeg sy om een of ander rede by en hoor dat sy haar stem ’n paar tone hoër as normaalweg plaas. Sy maak keelskoon, maar voor sy haar naam verder met ’n plank kan slaan, kom haar nuwe baas tot haar redding.

“Natuurlik, ek herken jou van die foto op jou ID-afdruk. Jy’s net baie mooier, soos ons almal.” Die effens gedwonge lagbui wat deur die winkel rimpel terwyl sy Malan se hand skud, laat Tilda vermoed dat dit dalk een van sy standaard grappies is. “Maar waar is my maniere? Kom ek stel jou aan jou kollegas voor,” voeg hy haastig by.

Tilda konsentreer met die ry af en probeer sover moontlik die voorname memoriseer. Die mollige rooikop, Mary Rothman, sal sy nie sommer vergeet nie, want Malan voeg by dat sy Tilda sal wys hoe die winkel bestuur word. Die vroue groet met ’n “hallo” of “welkom” en ’n kopknik en die mans met ’n handdruk. Tot sy haar oë na die laaste gesig in die halfmaan moet opslaan. Twee grasgroen oë kyk haar ondersoekend van onder donker wimpers aan. Bokant die effense frons kleef ’n nat donkerbruin kuif wat net-net rooi wil skyn aan die hoë voorkop. Sy staan met haar hand uitgestrek, maar die bruingebrande atleet vergeet, of weier om dit te skud. Wat kan veroorsaak dat so ’n beeld van ’n man nie wil meedoen aan ’n konvensie wat miljarde mense om die aardbol as beskaaf beskou nie? Dalk is hy ’n uitlander van ’n verafgeleë eiland. Wat sal verklaar waarom hy ook geen sprak sprook nie.

“En Roedolf van Biljon,” kom Malan se bekendstelling. So Afrikaans soos ek, sug Tilda heimlik, geen uitlander nie. Maar baie definitief individualisties en arrogant, besluit sy en draai haar oë met moeite weg van ’n onleesbare flonkering wat net ’n sekonde in die miniatuur- groen fjords sigbaar was.

Malan stuur die personeel na hulle dagtaak en bied aan om vir Tilda die duikklub se onderskeie geriewe te gaan wys. ’n Ongemaklike krieweling in haar nek laat Tilda vermoed dat die eienaar van die groen oë nie dadelik die opdrag gehoorsaam nie. Sy wip toe ’n warm hand haar elmboog stewig vasvat. ’n Elektriese skok trek deur haar arm en Roedolf pluk sy hand weg.

“Ag, deksels, dis hierdie skoene van my en die mat. Ek is baie jammer. Was dit seer?”

Hy bloos sowaar en Tilda voel hoe sy ontspan.

“Dis niks. Maar jy wou iets vra?” Tensy hulle op die veraf dorp van jou voorvaders mekaar met die elmboog groet, spot sy op haar eentjie, nog glad nie bereid om hom sy vroeëre ongeskiktheid te vergewe nie.

“Laat my toe om die juffrou se gids te wees, Malan.” Dan wil die man met die elektriese greep nou vriende maak, dink Tilda katterig. Sy skiet ’n gebedjie op dat haar nuwe baas hom nie deur sy onkonvensionele werknemer sal laat voorsê nie, maar moet teleurgesteld hoor dat Malan nog die boeke vir die vorige maand wil gaan afsluit en dus die aanbod aanvaar.

Ja, dis Maandag, herinner sy haarself wrang. Wie het gesê ’n mens se eerste dag by ’n nuwe werk in ’n nuwe stad kan nie blou wees nie? Murphy se wet sê mos as iets kan verkeerd loop, sal dit. En sy het haar pas die verkeerdste gasheer op die hals gehaal wat ’n mens maar kan vrees. Haar enigste hoop is dat hy baie gou sy eerste swem- of duikles sal moet gaan aanbied, of wat dit ook al is wat hy by die klub doen. Haar tweede en baie vuriger gebed is dat hy tog net nie ook in die winkel werk nie.

Laat hom oor homself praat, por sy haarself senuweeagtig aan. Hy lyk soos die soort man wat dit met oorgawe kan doen.

In die goed toegeruste gim sien sy haar gaping. “Is jy al lank in Bloemfontein?”

“Nee, net so … amper ’n jaar. Ek is eintlik ’n Nataller.” Tilda wens haarself geluk. Sy het reeds vroeër van die suggestie van ’n rollende r afgelei dat sy moedertaal dalk nie Afrikaans is nie.

“Ek het in Durban grootgeword waar ek feitlik op ’n branderplank gebore is. Om te skuba was net vir my ’n stap verder,” voeg hy by met ’n nonchalante skud van sy rooibruin kuif. Tilda sien in haar verbeelding die ry meisies wie se kniekoppe al deur daardie gebaar in maaskaas verander is.

“Maar hoe beland Roedolf van Biljon toe so ver van die see af, en dit nogal in die Vrystaat?” Sy sukkel om die ligte spot uit haar stem te hou. Sy donker velkleur het lankal verraai dat hy ’n sonaanbidder is, en sy weet sy soort buitelugvraat is feitlik ook sonder uitsondering mal oor ekstreme sportsoorte. Ja-nee, sy ken dié soort man maar alte goed, dink Tilda met ’n tikkie teleurstelling – haastig en impulsief, effens ongeduldig, altyd op pad na die volgende uitdaging of avontuur. Haar broer, Apon, is so: ’n totale adrenalienverslaafde wat nêrens rus vind vir sy jeukende voete nie. Nie die soort met wie ’n mens maklik ’n blywende verhouding aanknoop of wat sommer hulle emosies bekend maak nie. Sy soek onderlangs aan Roedolf se trouhand na tekens van ’n ring, maar sien niks. Nie eens ’n wit kring om ’n bruingebrande vinger nie.

Maar wat op aarde laat jou nou aan die onbeskofte duiker as ’n permanente vriend of, hemele behoed, ’n moontlike trouman dink? berispe sy haarself en trippel om Roedolf in te haal. Hy lei haar met ’n trap af na die binnenshuise swembad waar een van die meisies wat sy die oggend ontmoet het vir ’n groep senior burgers wateraërobiese oefeninge leer. Strelende musiek speel oor ’n luidspreker. Hy lei haar by ’n sydeur uit.

“Hoe ek in die Vrystaat beland het?” beantwoord hy uiteindelik haar vraag. “Jy onthou dalk van die veerbootramp op die Vaal so drie jaar gelede? Die boot was oorlaai vir ’n man se verjaardagpartytjie en ’n klomp van die gaste het verdrink. Die plaaslike nooddienste kon nie die soektog alleen behartig nie. Ons klub is gevra om te kom help om die liggame uit te haal en ek het as vrywilliger gekom, want vir my is enige verandering so goed soos ’n vakansie.”

Ten spyte van die somberheid van die onderwerp, kan Tilda nie help om te glimlag nie. Haar vermoedens was in die kol. Kleinboet Apon sou presies dieselfde gereageer het.

“Moenie vir my lag nie,” berispe Roedolf haar, “’n man kan wragtie genoeg kry van die see.”

“Ek lag nie. Vertel asseblief verder.”

“Wel, lang storie kort, ons was skaars in die water toe ek ’n geroep verder stroomop hoor en gaan ondersoek instel. Daar kry ek toe ’n jong meisie, ’n SA-swemkampioen, wat afgespring het toe die boot begin sink en net wild aanhou swem het. Ons het die meeste van die slagoffers stroomaf gekry. Maar die fikse Louise Freilink se klere het aan ’n lae boomtak vasgehaak en sy het die hele nag lank daar in die koue water bly hang. Die koerante het my ’n held genoem, en toe ek my weer kom kry, bied die hoof van Klerksdorp se nooddienste my ’n pos aan. Ek het die bergreddings aanvanklik geniet, maar ná ’n paar grusame busrampe het ek ’n pos hier by Scuba Mondial aanvaar.”

“Is jy dan ook ’n paramedikus?” Tilda probeer die bewondering uit haar stem hou, maar sy kan hoor sy slaag nie heeltemal daarin nie. Agter die grotmanvoorkoms skuil daar dan tog ’n mate van sensitiwiteit.

“Ja, ek het byna drie jaar medies agter die rug. Ek moet tot my skande erken dat ek geskors is.” Hy bly ’n oomblik stil toe Tilda haar asem skerp intrek. “Dis nie wat jy dink nie – ek en ’n pel het in die disseksiesaal ge-rap. Die prof was ’n ou suurknol wat nie ’n grap kon vang nie.”

Tilda moet ’n glimlag onderdruk. Roedolf leun skielik verder vorentoe. “En wat kom maak jy in Bloemfontein? Malan sê jy het ’n oorplasing gevra van die Pretoria-tak?” Sy oë is twee groen vraagtekens.

Sy sluk effens terwyl sy vinnig ’n vae antwoord bedink sodat sy nie haar onlangse ontstellende duikervarings aan ’n wildvreemdeling hoef te ontbloot nie, maar haar eerste woorde word deur drie harde toete van ’n sirene uitgedoof.

Roedolf glimlag breed. “Kom, jy kan my later vertel. Ons drink almal saam tee. Van die baie praat is ek nou vrek dors.”

Ná teetyd roep Malan haar na sy kantoor om haar rooster met haar deur te werk en Roedolf verdwyn om ’n klas te gaan aanbied. Sy luister terwyl Malan haar pligte skets: hoofsaaklik kliëntediens en verkope in die duikwinkel, met ’n paar sierduiksessies per week en dan natuurlik die hulp aan Malan se seuns. Hy verwys nie eens na skubaduik nie en sy knik tevrede.

Die motorverskaffer bel net voor sluitingstyd om verskoning te vra dat hulle nie die motor kan lewer nie. Tilda luister teleurgesteld terwyl hy die elektroniese fout beskryf wat die werkwinkel nie betyds kan herstel nie. Toe sy na Sanet se kantoor bel, het dié reeds vertrek. Sy wonder nog of sy die pad na die kommune te voet moet aandurf toe Malan en Roedolf die winkel binnekom.

“Sluitingstyd, juffrou Louw,” kondig Malan vriendelik aan. “Die vorige assistent is weg met die sleutel, maar ek sal ’n duplikaat laat maak. Wanneer die seuns aan kompetisies deelneem, is ek partykeer uitstedig. Dan moet jy oopsluit,” verduidelik hy en Tilda besef dat sy vinnig sal moet praat as sy nie ’n geleentheid huis toe wil verpas nie.

“Meneer Verwey …” Sy onthou van sy vriendelike versoek om hom op sy voornaam te noem sodat hy nie soos ’n oue van dae tussen die jonges sal voel nie. “Malan, my ryding word herstel. Sou jy my dalk kon gaan aflaai?” Sy voel haar wange warm word omdat sy die eerste dag in die betrekking al ’n guns van haar baas moet vra.

“Gun my die eer,” bied Roedolf tot haar verleentheid hoogdrawend aan en buig soos ’n lyfkneg van ouds voor haar. Wat is dit met die man dat hy gedurig vir die baas probeer instaan? Beplan hy dalk om die besigheid oor te neem? wonder Tilda en besef magteloos dat sy haar vererg omdat die man haar ongemaklik maak. Nie ongemaklik soos in kriewelrig nie, maar nogtans ongemaklik. Asof hy met daardie groen oë te diep in haar binneste wil kyk. Hy het reeds begin uitvra oor haar verplasing, iets wat sy nie graag so gou ná hulle ontmoeting al met hom wil bespreek nie. Wie weet of hy nie ’n geleentheid soek om dieper in haar private sake te delf nie?

“Dankie, Roedolf. Ek moet Mona by die kleintjie se laerskool ontmoet vir oueraand.” Tilda neem Malan erg kwalik dat hy haar die tweede keer daardie dag vir die wolf gooi. Wel, miskien nie ’n wolf nie, maar ’n Neanderdalman wat haar met hulle ontmoeting dwars opgevryf het met sy antagonisme en tog sedertdien nie ’n geleentheid kan laat verbygaan om in haar geselskap te wees nie. Vreemd, dink sy.

Sy neem haar handsak om die avontuurvraat na sy motor te volg. Sy kan maar net hoop dat motorresies nie een van sy onvervulde fantasieë is nie.

Met ’n paar straatblokke tussen hulle en die duikwinke, blaas Tilda haar asem verlig uit. Roedolf hou sy spoed wel net min genoeg oor die snelheidsgrens om nie gevang te word nie, maar hy het goeie beheer en bestuur behendig. Toe die verkeer afneem en sy skat ’n geselsie nie sy konsentrasie sal belemmer nie, wonder sy waaroor om te praat. Maar natuurlik, oor hom. Watter man geniet dit nie om oor sy eie belangstellings en prestasies uit te wy nie?

“Waar het jy al oral geduik?” plaas sy die bal in sy baan en leun agteroor op die gemaklike sitplek. Sy is verbaas dat hy nie ’n dieselviertrek ry nie, maar sy sal haar hele klerekas waag op ’n weddenskap dat hy ’n ekowaentjie by die huis het wat hy net kan aanhaak wanneer hy op een van sy avonture vertrek.

“Die Rooisee, natuurlik, ’n paar keer, en by die Great Barrier Reef aan die Australiese ooskus.”

“O, dit was nog altyd my droom …” begin Tilda voor sy ril by die gedagte om weer ’n duikpak aan te trek. “Het jy gehoor,” gaan sy haastig voort, “daar het onlangs ’n Chinese olietenkskip op die rif geloop? Die eienaar is hewig beboet.”

“Ek sou verd … deksels so hoop,” bars Roedolf so hard uit dat sy ruk. “Dis ’n skande. Die skade aan die koraal kan nie in ’n menseleeftyd herstel nie. En die visse!”

Dis nie vir Tilda vreemd dat hy passievol voel oor die seelewe nie. Alle volbloedduikers is mal oor die mariene wonderwêreld. Sy was ook, maar dit gaan tyd neem voordat sy weer heelhartig sal begeer om haar in die dieptes te begewe, indien ooit.

“Was jy al by Wonderwaters? Is dit nie die ongelooflikste plek nie?” Roedolf neem sy oë ’n oomblik van die pad af om haar intens aan te kyk.

“Dis die volgende straat regs, asseblief,” beduie sy en hoop dat hy nie sy vraag gaan herhaal nie. Wonderwaters is die terrein waar sy begin het om haar vertroue as duiker te verloor, en as sy die plek nooit weer sien nie, sal dit te gou wees. Dit klink vir haar asof Malan nie die personeel ingelig het oor die rede vir haar verplasing nie. Sy verkies om dit maar voorlopig dig te hou, want sy het vrees nog altyd as ’n swakheid beskou. Totdat dit haar gepak het en sy die verlammende effek aan haar lyf gevoel het.

“Hier is ons, hierdie huis met die rankroos. Nommer twee en sestig.”

Roedolf hou stil en spring flink uit voordat sy haar deur self kan oopmaak. Tilda merk effens verleë dat haar nuwe huismaats op die huis se stoep sit en ontspan, elkeen met ’n glas in die hand. Wat gaan hulle dink as sy op haar eerste dag in ’n wildvreemde stad reeds deur ’n hiperaantreklike man huis toe gebring word?

“Kan ek jou vanaand kom oplaai, dan gaan verken ons Bloem se naglewe?” nooi die man boonop, sy hand nog op die deurknop.

“Baie dankie, maar liewer ’n ander aand. Dit was ’n vol dag … en ek het nog nie eens behoorlik uitgepak nie. Baie dankie vir die oplaai.”

Roedolf salueer met sy hand teen die rand van ’n denkbeeldige pet en stap sonder ’n woord om die motor. Sy wonder nog of hy hom vir haar vererg het, toe storm die meisies op haar af met uitroepe van: “Wie is dié hunk?” “Jy’t ons nie vertel jy’t ’n ou in Bloem nie” en “Oe-la-la!”

Tilda wil-wil haar vererg oor die skending van haar privaatheid, maar besef betyds dat dit hulle net nog ’n sterker snuf in die neus sal gee dat daar iets tussen haar en Roedolf is.

“Moenie laf wees nie. Ek het hom net vandag by die werk ontmoet. Hy het aangebied om my af te laai, want my nuwe motor het ’n fout.”

“Waar kry ’n mens vandag nog ’n man wat vir ’n vrou ’n deur oopmaak?” sug Anita oordramaties.

“Moenie dat dit jou flous nie. Hy was te buffelagtig om my hand te skud toe ek aan hom voorgestel is,” stribbel Tilda teë.

“Kla jy, of spog jy?” laat Sanet tergend hoor. “Hy kon seker nie beweeg nie. Dit was selfs op hierdie afstand vir my duidelik hy is smoorverlief op jou. ’n Man sal nie sommer …” Tilda se sak tref Sanet in die wind en sy vang dit net betyds voor dit val. Sy maak groot oë vir haar tweeling en Anita en beduie met die kop na Tilda.

“Lyk my ons het vir ons ’n tierwyfie op die hals gehaal. Ons moes haar aansoek strenger …” begin sy, maar vlug gillend die huis binne toe Tilda haar storm.

Tilda sorg dat sy so gou as wat goeie maniere toelaat van die tafel opstaan om na haar kamer toe te gaan. Die meisies se tergery oor Roedolf het haar van balans gegooi. Wat as Sanet reg is en sy gebrek aan reaksie toe sy aan hom voorgestel is, kan toegeskryf word aan belangstelling in haar as vrou, nie aan ’n begeerte om anders te wees of aan arrogansie nie?

Wel, dan sal jy maar moet ligloop, mens, waarsku sy haarself. Jy weet mos ’n man wat so afhanklik is van opwinding en avontuur gaan nie lank aan een plek, of een persoon, lojaal bly nie. Broer Apon is ’n goeie voorbeeld van hierdie spesie.

Hoe beskryf die temperamenttabel nou weer hierdie soort persoonlikheid? Hoofsaaklik optimisties, sien die wêreld deur ’n pienk bril, impulsief en lief vir avontuur, kreatiewe minnaars, maar vlug vir emosionele drama. Sy self staan wydsbeen oor die skeiding tussen die sterk melancholiese en driftige temperamente, wat haar plaas in die kategorie van kunssinnige maar ook dienswillige, selfgedrewe soort mense wat altyd aan die gang is en ’n gawe het om dinge te organiseer. Maar sy weet sy kan aan die negatiewe kant opkook wanneer dinge teen haar grein ingaan en selfs depressief raak daarvan.

So anders as Apon, en blykbaar Roedolf ook. Hulle lewe spring van die een hoogtepunt na die ander. Hulle is lief vir pret en plesier en gewoonlik die siel van die partytjie. Niks kry hulle onder nie en mense drom om hulle saam soos vlinders om ’n laventelbos. Maar hulle het ook hulle skadukant, ’n diepgaande onvermoë om die emosionele implikasies van verhoudingsprobleme te hanteer. Die oomblik dat hulle spanning beleef, is hulle eerste impuls om te vlug. En dis presies waarom sy baie versigtig gaan wees om nie te geheg te raak aan Roedolf nie. As sy ingebore begeerte na ’n nuwe avontuur hom nie van haar gaan wegruk nie, gaan enige tekens van ’n verdiepende verhouding tussen hulle dit beslis doen. Sy voel reeds aangetrokke tot hom, veral omdat hy ook lief is vir skubaduik, die aktiwiteit waarom haar lewe voorheen grootliks gedraai het. Maar daarby sal die verhouding moet bly: vriendskap tussen twee mense wat dieselfde stokperdjie deel. Jammer dat sy op die oomblik so bedremmeld is dat sy nie kans sien om ’n duikpak aan te trek nie, wat in elk geval voorspel dat sy nie sy belangstelling baie lank sal kan behou nie.

Sy grynslag van ’n hoofpyn wat tromslae teen haar slape klop. Nadat sy hoofpynpille gedrink het, trek sy uit en klim in die bed. Genoeg getob oor ’n man van wie se bestaan sy vier en twintig uur gelede nog nie eens bewus was nie. Sy moet slaap en haar kragte herwin sodat sy nie al in haar eerste week slap lê by die werk nie.

Sy wil net indommel toe haar selfoon skril langs haar bed lui. Dis haar ma wat bel. ’n Voorgevoel van moeilikheid trek haar maag op ’n knop. “Mamma, is alles reg?”

“My kind, Pappa het ’n bloedklont in sy been en lê in die hospitaal. Maar die dokter is darem vol moed dat die bloedverdunner dit sal oplos. Ek wou jou maar net laat weet.”

Tilda voel asof sy ’n vuishou in die maag gekry het. Sy staal haar teen die skrik en die hartseer wat onmiddellik daarop volg, maar ’n keerwal wat al heeldag getoets word, gee mee. Teen haar sin begin die trane oor haar wange rol en sy huil sommer oor alles: omdat sy so ver van haar ouers af is, oor die emosionele aanslae van die eerste dag in ’n vreemde werkkring en haar vrees vir haar pa se lewe.

Sy is dankbaar dat haar ma beter weet as om haar te probeer troos, want dit trek gewoonlik die sluise net nog verder oop. Sy kry haar emosies in toom terwyl sy na Marie Louw se algemene nuusbrokkies luister en is kalm teen die tyd dat hulle groet.

“Ek laat weet jou môre hoe dit gaan. Lekker slaap, my kind.”


[image: ] DRIE [image: ]

Die volgende byna twee weke sien Tilda Roedolf so selde dat sy begin wonder of hy haar doelbewus vermy. Kan dit wees dat hy aanstoot geneem het omdat sy sy uitnodiging van die hand gewys het? wonder sy en besluit daar en dan as hy so sensitief is, is dit beter dat sy geen verdere kontak aanmoedig nie.

Die nuus oor haar pa is positief. Tot haar verligting is hy reeds weer tuis en volgens haar ma besig met sy gewone take in en om die huis.

Gelukkig kan sy danksy haar nuwe Clio self oral kom waar sy graag wil wees. Sy probeer om minstens een keer per week en dan ook nog oor die naweek ’n besienswaardigheid in die stad te besoek. Dit voel vir haar asof sy al ’n idee kry van die uitleg en verdwaal al hoe minder. Dit was nog altyd haar trots dat sy goed rigting kan hou en in so ’n groot stad waardeer sy die talent nog meer as vroeër.

Een Woensdag net ná middagete lui haar werkfoon. Dis Anita.

“Kammie, ek gee Vrydag ’n opskop by die huis vir my verjaardag. Nooi ’n bietjie daardie hunk van jou en vra dat hy sommer ’n paar pelle saambring.”

Sy begin protesteer dat Roedolf niks van haar is nie, toe klik die gehoorstuk in haar oor. Tipies van die flegmatiese Anita, brom sy by haarself: sy duld geen nonsens nie en kan ook nie praatjies maak nie. Tilda sit ingedagte die gehoorstuk op die mikkie. Sy tob tot byna sluitingstyd oor haar bewoording vir die uitnodiging, maar Roedolf kom onbewus tot haar redding. Hy wals die winkel binne met ’n druppende roomyshoring in elke hand en hou een na haar uit.

“Vat gou. Die masjien in die snoepie het gebreek en Vanessa deel net roomyse uit.”

Tilda keer behendig die smeltende stroompie wat oor die horing begin loop, baie bewus van die twee groen oë wat haar dophou. Tussen lekke deur waag sy die sprong. “My huismaat Anita verjaar Vrydag. Sy vra of jy en een of twee pelle wil kom.”

Hy glimlag breed. “Ek sê nooit nee vir ’n jol nie. Ons sal bier en roomys bring.”

Was dit nou so moeilik? koggel haar binnestemmetjie en sy moet toegee dit was so maklik soos val uit ’n boom.

Sy neem Vrydagmiddag vry om met die voorbereidings te help. Toe sy haar bloedrooi Clio agter die huis parkeer, kom die ander drie meisies juis met sakke vol inkopies daar aan.

Net voor die gaste begin aankom, gaan steek sy die kerse aan wat sy al met die tuinpaadjie langs in papiersakke kwart vol sand geplant het. Sy het skaars omgedraai om die feeagtige effek te bewonder, toe ’n vuurstreep deur haar skouer rits. Sy spring so byna een van die kerse om van die skrik.

“Duisend maal ekskuus – ek kan nie glo ek doen dit weer aan jou nie.” Voor sy omdraai, het sy reeds die fluweelstem herken. Sy kyk op in Roedolf van Biljon se boetvaardige gesig en kan nie anders as om hom daar en dan te vergewe nie.

“Ek het gedink jy hou glads te veel van daardie skoene om hulle weg te gooi,” spot sy en verkneukel haar toe sy ’n vlam van verleentheid in sy nek sien opstoot.

Sy lei hom en sy vriende binnetoe om hulle aan haar huismaats voor te stel. Hy oorhandig ’n bos blomme aan Anita terwyl Sanet die bier en roomys op die regte plekke besorg.

Tilda se tone krul van genot terwyl sy die mans by die opskeptafel dophou. Dis duidelik dat die gevulde tortillas en sangria algemeen byval vind. Sy ontdek ook baie gou dat Roedolf die siel van die partytjie is. Tot haar verbasing kuier die mans en meisies nie, soos gewoonlik, in twee verskillende vertrekke nie. Op stoele, armleunings en plat op die vloer sit hulle verruk en luister na die Durbaniet se vertellings. Sy gloei van die heerlike wete dat hy háár vonds is. Danksy haar werkverandering is hierdie heerlike mens die middelpunt van die mans sowel as die vroue se aandag.

Dis verbasend hoe haar houding teenoor mans verander het vandat sy Bloemfontein toe getrek het, erken sy verwonderd aan haarself. Haar hele lewe was tot nou toe gefokus op haar studie en haar loopbaan: eers op sierduik en later op skubaduik. Die jong mans met wie sy die meeste te doen gehad het, was mededingers en dit sou nooit by haar opkom om hulle in ’n romantiese lig te sien nie. Nou het hierdie man skielik in haar lewe gekom, ook ’n duiker, maar by uitstek die man wat mense laat skater, die nuwe kollega vir wie sy sal moet ligloop, want sy vermoed dat om op hom verlief te raak vir haar net verlies en hartseer kan inhou omdat hy vir seker nie gekom het om te bly nie.

In ’n stadium beland sy en een van Roedolf se vriende gelyk by die sangriabeker.

“Ken jy Roedolf al lank, Theuns?” neem sy haar kans waar om ’n bietjie meer oor haar kollega uit te vind.

“Van hoërskooldae af al, ja. Ek was bitter spyt toe hy geskors is, want ek dink hy sou ’n fantastiese dokter gewees het,” kom die entoesiastiese antwoord.

“Geskors? Wat het presies gebeur?” vra sy onskuldig en voel dadelik soos ’n tweegesig omdat sy Roedolf se verduideliking kontroleer.

“Ek dink persoonlik die kadawerwerk het hom ontsenu, maar hy het dit met grappies probeer wegsteek. Hy en ’n ander student, wat lid van ’n rock band was, het ’n rap oor hulle kadawer geskryf en dit vir ons opgevoer. Hulle het gedink die prof is uit die klas. Maar hy was in die stoorkamer en het alles gehoor. Die ou droë lewer het hulle verkla en hulle is al twee geskors. Die ander ou is vandag ’n suksesvolle sanger en Roedolf ’n uitstekende nooddienswerker en duikmeester.”

“Die meisie wat hy uit die Vaalrivier gered het, Louise, het hulle nog kontak?” waag sy ’n tweede vraag en onderdruk die berisping van haar gewete.

“O ja, hulle skryf gereeld. Haar ouers het Kanada toe verhuis en sy is saam. Sy swem nou internasionaal.”

Die gesprek word kortgeknip toe Roedolf by hulle aansluit. “A nee a, Theuns, moenie my kollega hier staan en verveel nie. Kom, Tilda, dan wys ek jou hoe lekker sokkie ons hier in Bloem,” en hy trek haar sonder om op ’n antwoord te wag stoep toe waar enkele paartjies los dans op maat van ’n lewendige wysie.

Wat is dit tog met die klem op hulle werkverhouding? wonder Tilda gesteur. Wil hy haar subtiel inlig, net soos met sy skaarsheid sedert haar eerste dag by die werk, dat sy belangstelling in haar bloot kollegiaal is? Sy vererg haar net daar by die blote gedagte, want sy het hom nog nooit rede gegee om te dink dat sy vir hóm flikkers gooi nie. Onder die dekmantel van die uitbundige ritme kry sy gou haar wrewel uitgedans.

Toe die platejoggie na ’n taamlik stadige tweepasdans oorskakel, trek Roedolf haar nader en laat rus sy linkerhand liggies op haar lae rug. Rillings tintel met haar ruggraat op en af en verwar haar totaal. Kan ’n mens die een oomblik kwaad wees vir ’n man en die volgende oomblik tril van die versoeking om albei jou arms om sy nek te slaan? Dis blykbaar moontlik, maar dis vir haar so nuut dat haar knieë onder haar verpoeier. Verbasend dat die swemmer, ten spyte van die krag in sy gespierde skouers en arms, so teer met haar kan wees. Sy voel haar hande liggies op sy skouers bewe.

Ná die dans tree sy ’n ent van hom weg om hom in die oë te kyk. “Jy was baie skaars nadat jy my die eerste dag huis toe geneem het. Is jy kwaad omdat ek nie dieselfde aand saam met jou wou uitgaan nie?” Sy hou sy uitdrukking fyn dop en die verbasing lyk vir haar eg. Die lag in sy oë versomber.

“Ek was ’n paar dae in Durban om vir Malan nuwe toerusting te gaan toets. Maar ek het gedink jy weet. Ek het voorgestel hy vra jou om my duiksessies oor te neem.”

“O nee … hy het niks gesê nie.” Natuurlik nie, besef sy benoud, want sy is nie beskikbaar vir duiksessies nie. En ook nie lus om daaroor te praat nie. “Kom ons gaan soek van daardie roomys wat julle gebring het. Ek is skoon warm gedans,” gryp sy na ’n uitweg en lei hom kombuis toe.

Toe die gaste kort ná twaalfuur in groepies begin vertrek, bied Roedolf aan om te help met die opruiming. Anita maak agter sy rug vir haar kwaai oë en Tilda weet sommer sy durf nie die hulp weier nie. Dié huismaat van haar was sweerlik in ’n vroeëre lewe ’n paartjiemaker, besluit sy terwyl sy beduie dat hulle by die stoep kan begin. Daarna begin sy die kerse bymekaarmaak, oftewel die stukke was wat in die sandkardoese oorgebly het. Sonder ’n woord val Roedolf langs haar in en werk aan die regterkant van die paadjie terwyl sy aan die linkerkant beweeg. Hy tel die laaste papiersak by die stoep op en hou dit na haar uit. Sy strek nog haar hand uit om dit te neem toe die bodem meegee en die sand oor haar skoene stroom.

Die rooi vlam in sy nek verraai sy verleentheid voordat hy haastig buk en met ’n sakdoek wat hy van êrens opgetower het haar voete begin afstof.

“Ek is verskriklik jammer. Daar vernietig ek nou sommer my kans om Klaasvakie se handlanger te word,” blaker hy sy verleentheid uit.

Tilda proes van die lag. “Ek dag jy geniet jou werk by Scuba Mondial,” grap sy saam.

Voor sy nog ’n woord kan sê, tel Roedolf haar in sy arms op asof sy niks meer as een van die papiersakke weeg nie, en dra haar met die stoeptrappe op. Sy hartklop teen haar lyf jaag haar eie hart op hol terwyl hoendervleis haar vel van haar kop tot by haar sanderige tone laat kriewel.

“Wat maak jy?” stribbel sy flouerig teë, maar kry geen antwoord nie. Hy laat haar versigtig op ’n stoel sak. Tilda kyk haastig rond om te sien of haar huismaats naby is, maar sien niemand nie. Wat natuurlik nie waarborg dat hulle nie êrens van agter ’n gordyn die petalje dophou nie. Petalje … affêre? Wat noem ’n mens dit as ’n man wat jy twee weke gelede ontmoet het jou skielik in sy arms opraap? En wat voer hy nog in die mou? wonder sy toe hy voor haar op die stoepteëls kniel.

Sy sit sy kastaiingbruin kroontjie sprakeloos en dophou terwyl Roedolf haar skoene een vir een versigtig uittrek. Sy hand sluit warm om haar een been en hy begin die sand met ligte hale van sy sakdoek van haar voet afvryf. Haar maagspiere trek saam en haar kop draai. Toe hy met die tweede voet klaar is, vra hy nonchalant: “Waar kry ek jou pantoffels?”

Haar spiere herwin hulle tonus en haar tong glip los. “Baie dankie, dis wonderlik … doodreg so.” Sy vat-vat kop onderstebo na haar skoene terwyl sy hard probeer om logies te dink. Met die skoene uiteindelik elkeen oor ’n vinger gehaak, spring sy op. “Ek gaan buitendien nou stort. Baie dankie vir jou hulp.”

Hy wys vraend na die hopie sand op die paadjie.

“Los, dis laat. Dis naweek – ons het baie tyd.”

Hy kyk na die skoene in haar regterhand en duiweltjies dans in sy oë. Voor sy besef wat hy beplan, is sy hande op haar skouers en sy kop buig na haar toe. Sy staar nog oopoog na hom toe hy ’n vinnige soen op haar lippe druk.

“Weer dankie vir ’n great partytjie. Sien jou Maandag by die werk,” en hy draf by die hekkie uit na sy motor toe.

Lank nadat sy vir hom tot siens gewaai het, tintel haar lippe nog van die soen.

Sy tap ’n vlak bad in en was haar voete sittend op die rand. Die aanraking van die spons herroep Roedolf se teer greep. Dis jammer die man het nie ’n dokter geword nie – hy het wonderlike hande, dink sy.

Vir die eerste keer vandat sy die laatnagbesluit geneem het om van werk en woonplek te verander, is Tilda weer slapeloos. Roedolf se optrede vanaand het gewys dat haar kollega hoe langer hoe minder soos die Neanderdalman optree waarvoor sy hom met hulle ontmoeting aangesien het. Sy dink nog steeds hy kan dalk enige oomblik op ’n nuwe avontuurtog vertrek, maar onverfynd en chauvinisties is hy beslis nie, soos hy met die voete-episode bewys het.

Toe sy die volgende oggend in die winkel instap, sien sy dadelik die gemengde bos rose, kosmos en ander veldblomme op die toonbank staan. Sy is ’n tree van die ruiker en reeds besig om haar hande daarna uit te steek toe ’n figuur soos ’n kisduiweltjie agter die toonbank uitspring. Haar gil verslaan in haar keel toe Roedolf haar arms van agter vasvat. Die vars seep-en-sjampoe-wolk om hom verraai dat hy pas uit ’n stort kom.

“Ekskuus, Tilda-mens, ek wou jou nie skrikmaak nie,” vra hy om verskoning. “Dié blomme het ek vanoggend vars gepluk toe ek gaan draf het. Dis om baie dankie te sê vir gisteraand – dit was ’n heerlike partytjie.”

Tilda hoor skaars wat hy sê. Die teenwoordigheid van sy forse manlikheid in haar persoonlike ruimte oorweldig haar sinne. Roedolf staan so naby aan haar dat sy kennebaardjie haar voorkop kielie terwyl hy praat. Sy begin senuagtig giggel en beur effens weg, maar hy lig haar ken met sy hand en soen haar vol op die mond. Haar weerstand verslap oombliklik en sy asem die vars mentgeur van sy halfoop lippe hongerig in. Maar dan klap haar gewete die sweep, en sy stoot hom onwillig van haar weg.

“Wat doen jy, Roedolf? Dit was net ’n klein geselligheid om Anita se verjaardag te vier. En buitendien, jy het my gisteraand al …” Sy trek haar vingers deur haar hare asof dit haar teenstrydige emosies weer in gelid sal kry. Die man mors behoorlik met haar selfbeheersing.

’n Beweging in die deur van die kantoor agter in die winkel trek haar aandag en sy wip toe sy Malan herken. Hoe lank sou hy al daar staan?

Roedolf kyk op sy horlosie en gee ’n uitroep. “My swemklas gaan begin. Ciao, bambina,” en hy stap haastig na die voorportaal waar hy, buite Malan se gesigveld, omdraai om vir Tilda ’n soen te blaas. Sy draai met bewende knieë na haar baas.

“Kan ek help, Malan?”

Sy weet nie of sy haar dit verbeel nie, maar met teetyd later die oggend loer ’n paar van die kollegas onderlangs na haar, maar kyk vinnig weg toe sy in hulle oë kyk. Toe sy by die winkel terugkom, breek Mary en Vanessa se gesprek stomp af en hulle kyk haar skuldig aan. Op pad na ’n swemles vir Malan se seuns later die middag, raak twee van die instrukteurs haastig met iets anders besig toe sy verskyn. Sy is oortuig hulle het oor haar gepraat. Sy vrees Malan het die soen gesien en haar en Roedolf se onprofessionele gedrag met die ander kollegas bespreek. Sy moet eenvoudig uitvind wat aangaan voor die spanning haar mal maak. Net voor sluitingstyd keer sy die winkelassistent voor.

“Wat gaan aan, Mary? Mense hou op praat wanneer ek nader kom en ek het al een of twee keer Roedolf se naam in fluisterpraatjies gehoor. Is daar dalk iets wat ek moet weet?”

Mary sit eers ’n onskuldige gesig op, maar Tilda is verbete. “Ek het my nie verbeel nie. Jy en Vanessa, vanoggend hier in die winkel …”

“Nou goed,” gee Mary toe, “dis Trudie, die personal trainer, wat dit begin het.”

“Wat? Waarmee begin het, mens? Asseblief, jy moet my sê. Hoekom kyk die ouens na my asof ek ’n skandaal gemaak het?” Sy is nou oortuig dat Malan gepraat het. Maar hoekom oor een soen ’n bohaai maak? Sy verstaan dit nie.

“Dis nie jy nie, dis Roedolf. Dis nie ’n skandaal nie, maar Trudie was saam met hom op skool en sy beweer hy was die stoutste seun in die klas. Gedurig by die hoof oor streke wat hy aangevang het. Sy vertel hy het een keer teen die skool se vlagpaal opgeklouter en ’n panty van die gimonnie daaraan vasgemaak. Sy het so byna-byna gesorg dat hy geskors word.”

“Dit klink nie vir my so erg nie,” merk Tilda verlig op. “Soos wat ek die kyke en gefluister gelees het, het ek gedink iemand het ten minste ’n misdaad gepleeg.”

“Wel,” draal Mary terwyl sy ’n stuk kougom ’n paar sentimeter ver uit haar mond trek, “dan is daar nog die rumours oor ’n hele rits meisies wie se harte hy gebreek het. Trudie kon nie name noem nie, maar jy weet mos, waar ’n rokie is …”

Tilda wil haar nog vra wat sy daarmee bedoel, maar sy raap haar rugsak op en stap deur toe.

“Sien jou môre. Ek moet waai.”

Tilda staan en herkou aan Mary se woorde, onbewus daarvan dat die son al buite begin sak. Hierdie inligting stel Roedolf in ’n totaal nuwe lig. Sy wonder hoeveel waarde sy aan sy flikflooiery en mooipraatjies moet heg. Sy gaan sorg dat sy op geen manier by haar vrypostige kollega met die sjokoladestem en helende hande betrokke raak nie. Hy stoomroller haar met sy attensies sonder om een oomblik te wonder of sy dit verwelkom of nie. Sy moet sorg dat sy nie die een is wat met ’n gebroke hart agterbly as hy soos ’n skoenlapper na die volgende bloeisel vlieg nie.

Ná ’n nag se gewetensondersoek en ernstige herprogrammering van haar emosies staan sy die Maandag vroeg op. Sy was haar hare en trek nuwe jeans en ’n mooi toppie met spaghettibandjies aan. Sy glimlag toe sy onthou hoe aangedaan haar ma was toe sy die stel tydens ’n besoek die vorige week vir haar gegee het.

Sy staan in die winkel maskers en snorkels in ’n rak en pak toe sy voetstappe agter haar hoor. Voordat sy kan omdraai, druk iemand haar oë toe. Die groot, warm hande wat haar wange aan die brand steek en haar na haar asem laat snak, kan net aan een mens behoort. Die manlike geur van ’n bekende naskeermiddel bevestig boonop haar vermoedens.

Roedolf!

Die wilskrag wat sy met moeisame selfberading en indoktrinasie opgebou het, knak net daar saam met haar knieë en sy moet aan die rak vashou om staande te bly. Hoe is dit dat sy nie haar aand- en môregedagtes oor die man op een lyn kan kry nie? Sy vrees as hy nou met sy pamperlangstem met haar praat, sal sy klei wees in sy hande. Sy het geen verweer teen die man se pretensielose sjarme nie. Sy smelt toe sy hande strelend na haar skouers gly en laat toe dat hy haar soos ’n ruggraatlose lappop omdraai.

Roedolf staan haar langarm van kop tot tone en bekyk, sy hande nog steeds op haar skouers. Hy hou blykbaar van wat hy sien, want daar is onverbloemde bewondering op sy gesig. Maar dan beweeg hy van haar weg en gaan staan voor die toonbank. Sy lees die verandering in sy stemming op sy gesig, maar is nie heeltemal seker wat hy beoog nie. Toe hy sy arms op die toonbank plant en effens vorentoe leun soos ’n klant wat wil besigheid doen, snap sy dit. Hy kom iets koop.

Sy speel saam, dankbaar dat die intieme oomblik verby is. Sy het glad nie geweet hoe om dit te hanteer nie, maar haar werk in die winkel, dit verstaan sy. “Wat kan ek vandag vir u doen, meneer Van Biljon?” vra sy gemaak formeel.

“Dit hang af wie dit is wat vra,” antwoord hy met ’n knipoog, “Tilda, die meisie met sand in haar skoene, of juffrou Louw, winkelassistent by Scuba Mondial.” Die tergduiweltjies wat in sy groen oë dans, toor haar eie terglus los.

“Begin maar by juffrou Louw en dan werk ons van daar af verder,” pruil sy en boots sy knipoog in stadige aksie na.

“Nou goed, juffrou. Ek benodig ’n koelhouer wat groot genoeg is om ’n piekniekete vir twee mense in te vervoer,” sit hy die rolspel voort.

Sy wys hom die beskikbare houers en hy kies ’n helderbloue met ’n wit deksel.

“Wat van hierdie kleintjie daarby,” bied sy hulpvaardig aan. “Dit neem presies ses blikkies bier en ’n vriesblok. Het u genoeg blokke?”

’n Glimlag pluk aan sy mondhoeke, maar hy bly in karakter. “Ek is eintlik meer ’n rooiwynmens as ’n bierpens, maar ek sal twee vriesblokke neem, dankie.”

Dis haar beurt om teen die lag te veg, maar sy kry dit reg. Terwyl sy omdraai om die blokke uit ’n rak te haal, trek sy die bandjies van haar toppie halfpad oor haar skouers en loer vir hom oor die een skouer. Sy hoop dit lyk soos die skalkse kyke wat sy filmsterre al sien gee het, want dié soort aksies is nog nie deel van haar arsenaal nie.

Hierdie keer bars Roedolf hardop uit van die lag. “Ek neem aan ons kom nou by my versoek aan Tilda. Wel, hier kom dit. Tilda, sal jy saam met my gaan piekniek hou, asseblief?”

“Bedoel jy nou … ná werk?” Is dit nie presies die soort impulsiewe ding wat so ’n ekstrovert sal aanpak nie? “Dit gaan binnekort donker word,” probeer sy tyd wen terwyl sy haar skouerbandjies terugstoot. Netnou kom Malan ingestap.

Noudat dit weer gaan oor haar persoonlike verhouding met die donkerkopnoodwerker, spoel al die besware waaroor sy die hele dag gewroeg het in ’n vlaag oor haar gemoed. Sy moet op haar hoede wees vir hierdie man, herinner sy haarself, hy speel waarskynlik speletjies met meisies en bedoel niks wat hy vir hulle sê regtig ernstig nie. “Ek neem aan dis nog deel van die skuld wat ek moet betaal omdat jy my voete afgestof het,” sêvra sy koel.

Hy knip sy oë ’n paar keer, duidelik onkant betrap deur die kil reaksie. “Nee, inteendeel, dis ék wat in die skuld is. Om dankie te sê vir nou die aand,” kom hy weer op koers.

Miskien moet sy maar instem sodat hy kan ophou neul. Die piekniek sal hopelik op ’n openbare plek plaasvind waar hy hom sal moet gedra. As sy hom kan oortuig dat sy skuld vereffen is, sal hy maar moet aanvaar dat sy nie sy daaropvolgende uitnodigings gaan aanneem nie.

“Waar kry ons mekaar?”

Verligting dat sy toegegee het, laat sy oë blink. “Net hier. Ek is in ’n jiffie terug met die kos – dis klaar bestel.”

“Sowaar,” proes sy van verontwaardiging. “Jy’t sommer aangeneem ek sal saamkom. En jy veronderstel verder ek moet so gaan, met my werkklere aan.”

“Tilda, dis net ’n piekniek, maar al neem ek jou net soos jy is stadsteater toe, sal al die mans daar my nog steeds beny. Jy lyk pragtig.”

Sy voel hoe die kompliment die bloed warm in haar nek laat opstoot. “Moet nooit van my verwag om daardie stelling te toets nie, hoor. Toe, weg is jy, anders is dit regtig donker teen die tyd dat ons by die kos uitkom,” skoor sy om haar verleentheid weg te steek.

“Ek hoop jy het nog van daardie aarbeilipstiffie wat jy laas Vrydagaand aangehad het,” waag hy dit met die uitstap en word beloon met ’n pak T-hemde teen sy agterkop. Voor hy kan wraak neem, vlug Tilda blosend kleedkamer toe.

Sy is dankbaar oor die stel ekstra klere wat sy vir hierdie soort impromptu-uitstappies in haar sluitkas hou. Sy trek ’n kam deur haar skoon hare en tik van die lipstiffie aan waarna Roedolf verwys het.

Toe sy langs hom in die motor inskuif, vertel sy goedkeurende kyk dat hy baie tevrede is met die resultaat. Sy onderdruk haar vrae oor hulle bestemming sodat hy in die spitsverkeer op die bestuur van die motor kan konsentreer. Maar toe die huise ná byna ’n halfuur se stadige vordering al yler raak en sy besef dat hulle die stad gaan verlaat, raak sy onrustig.

“Dit lyk my dis regtig ’n nagpiekniek wat jy in gedagte het, Roedolf,” vis sy verlangs. “Jy het nie gesê ons gaan so ver ry nie.”

“Nie ’n nagpiekniek nie, Tilda-kind, ’n nagduik. Ek het besluit Malan het jou nou net mooi lank genoeg van jou gunstelingstokperdjie vervreem en dis tyd dat ek iets daaraan doen.”

Die bloed verys in haar are en haar beswaar steek in haar keel vas. Sy moet twee keer sluk voordat die woorde uitkom.

“’n Nagduik. Wat op aarde het jou die idee gegee dat ek ’n nagduik sal geniet?” Tilda hoor die histeriese skerpheid in haar stem, maar kan dit nie verdoesel nie. Sy voel haar selfbeheersing van haar wegglip. Die man wil haar sonder haar toestemming aan ’n ervaring onderwerp wat sy so intens vrees dat sy haar ouerhuis verlaat en na ’n ander stad verhuis het om dit nie weer te hoef beleef nie. Die ontsteltenis ontplof binne-in haar toe sy besef dat hy haar glad nie daaroor geraadpleeg het nie. Die chauvinis!

“Wat? Hoe? Ek het nie toerusting gesien nie?” vra sy skerp, vegtend om nog tyd te wen.

“Dis in die kattebak. Deel van die verrassing,” antwoord hy met ’n stem wat sy sprankel verloor het. Hy trap skielik rem en bring die motor op die pad se skouer tot stilstand. Hy draai verbaas na haar. “Tilda, nou moet jy my help. Ek weet glad nie waarom die idee jou so verskriklik afskrik nie. Ek het gedink ’n koel duik voor ons ons piekniekete geniet, sal verfrissend wees … en romanties,” eindig hy flouerig, duidelik onseker oor die idee wat hom aanvanklik so opgewonde gemaak het.

Tilda besef vaagweg dat hy nie van haar vrees kon geweet het nie omdat sy hom nooit daarvan vertel het nie, maar haar hart klop in haar keel en haar mond is droog. Sy wil skree van frustrasie. “Ek duik nie meer nie, verstaan jy dit nie? Daar was twee amper noodlottige ongelukke tydens duike wat ek gelei het, en ek het my onttrek.” ’n Diep frons verskyn tussen die donkerbruin wenkbroue en sy verduidelik verder: “Dit was in Pretoria. Ek het kleinkoppie getrek en besluit om glad nie meer te duik nie voor iemand onherroeplike skade kry as gevolg van my onbeholpenheid. Dis hoekom ek Bloem toe gekom het,” eindig sy byna onhoorbaar, haar oë op haar hande wat styf inmekaargeklem op haar skoot lê.

Sy arm gly van die motorleuning om haar skouers en hy probeer haar nader trek, maar sy bly stokstyf sit.

Roedolf klik selfberispend met sy tong. “Ek het dit glad nie besef nie, en ek is jammer dat ek nie vooraf met jou daaroor gepraat het nie. My tipiese voortvarendheid het my al weer in die moeilikheid laat beland,” maak hy boetvaardig verskoning en gaan dadelik hoopvol verder: “Maar kom ons gaan geniet dan ten minste die kos. Die Botshabelo-steengroef is net omtrent vyftien kilometer buite die stad. Ons is sommer nou-nou daar.”

Tilda stoot sy arm beslis van haar skouers af. “Ek dink jy moet my liewer huis toe neem, Roedolf. Dis vir my moeilik … ek kan nie eens by die water wees nie of my maag draai. Ek is jammer … maar my eetlus is skoon weg.”

Aan die een kant is sy jammer dat sy hulle uitstappie kortknip ná al die moeite wat hy met die beplanning gedoen het, maar aan die ander kant is sy kwaad omdat hy nie met haar al die besonderhede van die plan bespreek het nie. Dis nie asof hulle al lankal uitgaan en hy haar goed genoeg ken om te weet wat haar gelukkig sal maak nie. Hy moes haar regtig maar gevra het of sy in ’n nagduik belang stel, dan kon al hierdie ongelukkigheid vermy gewees het.

Roedolf skakel die motor aan en maak ’n U-draai nadat hy die pad alkante toe bespied het.

“Tilda, ek hoop jy kan my hierdie faux pas vergewe. Ek sal my hare uit my kop trek as jy as gevolg hiervan nie weer saam met my sal wil uitgaan nie,” begin hy smekend toe hulle weer met ’n gemaklike spoed in die stad se rigting ry.

Sy giggel oor sy uitspraak van die Franse frase vir ’n boe-boe en kan voel hoe die atmosfeer om hulle ligter raak. Maar sy is nie van plan om hom so maklik daarvan te laat afkom nie. “As jy in die toekoms met my oop kaarte speel oor ons bestemming, sal ek dit dalk oorweeg.”

Hy kreun hoorbaar, maar sê niks. Toe hy omtrent tien minute later voor haar woonplek stilhou, wip sy uit die motor voor hy vir haar die deur kan oopmaak.

“Tilda, ek is regtig jammer dat ek …” begin hy, maar die geluid van die huis se voordeur wat oopvlieg doof die res van sy sin uit. Haar huismaat Anita kom met swaaiende arms in die tuinpaadjie afgestoom.

“Kammie, waar was jy? Ons wou al die polisie bel,” hyg sy uitasem.

Aardetjie tog, besef Tilda, onmiddellik die ene skuldgevoelens. Sy het nie een van haar huismaats laat weet dat sy uitgaan nie. Hulle het hulle natuurlik kwaai bekommer toe sy teen sononder nog nie huis toe gekom het nie.

Sy draai na Roedolf. “Ekskuus, jong, ek sal nou eers hierdie dilemma moet hanteer. Ons praat môre by die werk.”

Hy lyk so afgehaal dat sy hom eintlik jammer kry. Sy het die man se inisiatief kwaai gedwarsboom, maar dis sy eie skuld, dink sy terwyl sy by haar ontstelde huismaat inhaak en haar breedvoerig van die aand se gebeure begin vertel.

Sy val hongerig weg aan die aandete wat haar huismaats vir haar gebêre het, maar moet nou en dan haar eetgerei neersit om hulle vrae oor haar uitstappie te beantwoord. Anita is so ontsteld dat sy ’n beker stomende warm sjokolade aanmaak en dit voor Tilda neersit.

Sy maak vroeg verskoning en gaan kamer toe, swaarmoedig van ’n diep moegheid en moedeloosheid. Sy voel die enigste ligpunt in die stukkie chaos is dat sy voet by stuk gehou het om huis toe te kom. Het sy ingegee en Roedolf met die uitstappie laat deurgaan, het haar huismaats haar heel waarskynlik as vermis gerapporteer.

Sy slaap sleg en word die volgende oggend met ’n priemende hoofpyn wakker wat nie eens ná twee sterk pille die wyk neem nie. Sy sit ’n ruk doodstil met toegetrekte gordyne op haar bed, half regop teen ’n stapel kussings, maar dié raat van haar pa, wat aan skeelhoofpyne ly, help nie juis nie.

Tot haar ontsteltenis kom sy twintig minute laat by die werk nadat Sanet vir haar ’n geleentheid gegee het. Gelukkig het Mary vir haar in die winkel ingestaan. Sy het pas ’n verligte sug laat hoor omdat Roedolf nêrens te sien is nie toe Malan haar na sy kantoor laat roep. Haar eerste skok kom toe sy by die deur byna teen Roedolf vasloop, en die tweede toe sy die uitdrukking op haar baas se gesig sien. Sy hoop dis sy ernstige gesig, wat sy nog nie dikwels gesien het nie, want hy is ’n gemoedelike mens. Indien nie, is dit hoe hy lyk wanneer hy kwaad is.

“Wie van julle twee het vergeet van ’n bespreking wat uit hierdie klub by Botshabelo gemaak is vir gisteraand?” vuur hy sy vraag sonder ’n groet of ’n aanloop af.

Tilda sien hoe Roedolf se gesig verkleur voordat hy antwoord. “Dit was ek. Ek is baie jammer daaroor, Malan. Iets het voorgeval,” eindig hy, kop onderstebo.

“Wel, ek is jammer, maar dis nie hoe ons by Scuba Mondial besigheid doen nie, Roedolf. Melanie skryf my aan vir die volle prys van die duik. Vir twee mense. Wat was so belangrik dat jy nie die afspraak kon nakom nie?”

Roedolf begin antwoord, maar Tilda val hom in die rede. “Dit was my skuld, Malan. Roedolf het my genooi … hy’t my op pad soontoe eers vertel dat hy ’n nagduik beplan, en ek het uitgehaak. Ek is nog nie gereed nie … ek het daarop aangedring dat ons omdraai. Ek kan verstaan dat hy kon vergeet het om te kanselleer.”

Tilda voel haar arms langs haar sye bewe en haar hart voel asof haar ribbekas dit wil pap druk. As daar ooit ’n moontlikheid was dat daar ’n verhouding tussen haar en Roedolf kon ontwikkel, het sy dit seker nou finaal vernietig. Nie alleen het sy sy romantiese plan verongeluk nie, maar hom boonop daaroor in die moeilikheid laat beland. Hy gaan seker woedend wees vir haar.

“Malan, ek neem volle verantwoordelikheid vir wat gebeur het,” sê Roedolf beslis. Tot Tilda se verligting hoor sy nie ’n sweempie ergerlikheid of selfs ongeduld in sy stem nie.

“Ek het Tilda nie ingelig oor my planne nie en kan nou verstaan waarom sy nog nie gereed is vir duik nie. Jy kan die koste van my salaris aftrek, dit sal my leer om meer presies te wees met sulke reëlings.”

Malan kry dit selfs reg om te glimlag. Tilda vermoed dat Roedolf se kalm hantering van die situasie hom beïndruk het. Sy weet dat sý beïndruk is, en sommer weer gereed om die man ’n kans te gee.

“Nou ja, het julle twee nie werk nie? Moenie jou bekommer nie, Roedolf, ons neem volgende week die hele klub vir ’n daguitstappie steengroef toe. Ek sal Melanie vra om al die verversings te verskaf. Die wins daarop behoort haar vinnig van die kansellasie te laat vergeet.”

Toe Tilda haar middagete uit die yskas in die teekamer gaan haal, verraai die nuuskierige gesigte van ’n groepie kollegas wat daar sit en gesels dat die mislukte nagduik uitgelek het, waarskynlik met ’n geniepsige stertjie of twee by. Sy neem haar kos en stap terug na die winkel, maar voor sy daar kom, raak iemand aan haar arm.

“Mary, kan ek help?” Tilda hoop die klub se skindertong gaan haar nie met nog stories oor Roedolf kom opsaal nie.

“Ek voel baie sleg omdat ek jou van Roedolf se skoolstreke vertel het, Tilda. Kan ons praat?” Mary knip haar oë so aanhoudend dat Tilda wonder of dit van spanning of aanstellerigheid is. Sy is eers onwillig om na nog skinderstories te luister, maar haar nuuskierigheid wen die ronde.

“Natuurlik, as jy nie omgee dat ek aan my toebroodjies knaag nie. Ek het nie vanoggend tyd gehad om ontbyt te eet nie.”

“Gerus.”

Tilda lei die meisie na die gemaklike leunstoele van die klantehoekie.

Mary val sommer dadelik weg. “Ek voel dit sal onregverdig wees om jou te laat dink Roedolf is niks meer as ’n onnutsige skoolseun nie … ’n stout seun wat nooit grootgeword het nie.”

Sy voel half ongemaklik omdat sy haar tog deur Mary se eerste praatjies laat beïnvloed het, maar knik aanmoedigend dat Mary moet verder gaan.

“Ons werk taamlik gereeld saam in die gim, en hy’t my al ’n bietjie van homself vertel. Ek dink nie ek skend sy vertroue in my nie as ek vir jou sê hy is baie beskermend. Hy lyk so easy-going, maar hy’s eintlik ’n diep ou. En hy raak baie attached aan mense.”

Mary bly ’n oomblik stil en vroetel met haar hande op haar skoot.

“Hoekom sê jy so?” por Tilda haar aan en vergeet om verder te eet.

“Jy weet mos hy het ’n meisie uit die Vaalrivier gered?”

“Ja, hy het my daarvan vertel.” Tilda hoop dat Mary sal besef hoe sy oor die bespreking van iemand anders se persoonlike sake voel, maar sy is te nuuskierig om die gesprek stop te sit.

“Wel, hy voel ’n baie sterk band met haar.” Mary lyk nou soos ’n kleuter wat op heter daad betrap is.

Tilda kyk in die winkel rond om seker te maak dat hulle alleen is. Soos gewoonlik het sy die deur nie tydens haar etenstyd gesluit nie.

“Mary, ek waardeer dit dat jy my hiervan vertel het, maar ek weet nie eintlik wat dit met my te doen het nie.”

“Hoe meen jy nou? Almal weet tog julle is ’n item.” Mary se verbasing lyk eg en Tilda merk geamuseerd dat haar kakebene die kougom ’n oomblik se rus gun.

“Wel,” proes sy, “dis nuus vir my. En nou moet jy my asseblief verskoon. Ek moet nog ’n klomp verkeerde windjekkers gaan inpak wat die verskaffer netnou kom haal.”

Sy kyk Mary ingedagte agterna. Wie sou ooit kon dink dat die joviale siel van die partytjie sulke intense emosies agter sy ekstroverse lewensbenadering wegsteek? ’n Komplekse man, dié Roedolf van Biljon, besluit sy, haar nuuskierigheid opnuut geprikkel om te probeer vasstel wat dit is wat die man se ratte laat draai. Ten spyte van die gerugte oor hulle twee, is sy glad nie seker dat hy meer in haar sien as ’n moontlike duikmaat nie. En ongelukkig is sy weens haar vrees glad nie in staat om aan so ’n verwagting te voldoen nie.

Haar ma bel haar net voor die naweek met die nuus dat Apon huis toe gebel het. Sy hoor die vreugde en verligting in die stem wat nog steeds vir haar geborgenheid simboliseer en verlang skielik vreeslik huis toe. Toe sy vra of sy die naweek mag gaan kuier, swik die stem aan die ander kant van emosie sodat sy self ook ’n traan moet wegvee.

Die gelukkige, ontspanne atmosfeer in haar ouerhuis laat haar vir eers van Roedolf van Biljon vergeet. Teen haar voorneme in eet sy twee stukke van haar gunstelingappeltert met ’n heuningsousie wat haar ma spesiaal vir haar gebak het. Sy troos haar daaraan dat sy die skade weer sal uitwis wanneer sy in Bloemfontein so hard werk dat sy vergeet om te eet.

’n Sondagmiddag se swaarmoedigheid slaan haar tussen die oë toe sy haar klere uit die klerekas in haar kamer haal om in te pak voor sy terugry Bloem toe. Sy pluk ’n hanger van die reling af en ’n stuk duiktoerusting wat sy onder in die kas ingedruk het rol op die vloer. Toe sy die swaar silinder uit die kas sleep, val ’n pak ligbuise wat bo-op gelê het klaterend op die grond. Oomblikke later staan haar ma in haar kamerdeur. “Kan ek help, sus? Het iets gebreek?” wil sy bekommerd weet.

“Nee, mams, dis sommer van my duikgoed wat afgegly het,” en Tilda trek ’n snorkel en masker uit die kas.

Toe sy omdraai, val haar ma se gelukkige gesigsuitdrukking haar dadelik op.

“Het jy weer begin duik, kind? Beteken dit jy gaan terugkom en weer by ons kom bly?”

Die byna kinderlike opgewondenheid in haar ma se stem laat haar besef hoe dolgraag haar ouers haar weer in hulle leë nes wil terughê. Maar sy het die naelstring gesny en kan nie na haar ou lewe terugkeer nie.

“Mamma, my baas gaan seker een of ander tyd van my verwag om weer te begin duik. Ons klub groei baie vinnig en daar is altyd te min instrukteurs. Ek wil maar my toerusting saamneem, want as ek weer moet begin, wil ek nie met vreemde apparaat sit nie. Dalk help my vertroude goed my om genoeg moed bymekaar te skraap.”

Sy staan op van waar sy voor die kas gekniel het en vat haar ma se hande. “Ek is gelukkig in Bloem, mams, en ek … ek het iemand ontmoet wat ek graag beter wil leer ken.”

Die blydskap maak plek vir ’n effense frons. “Iemand? ’n Man, Tilda?”

Tilda lag uitbundig. “Ja, ’n man, mamma-lief. Hy werk by Scuba Mondial en hy is … baie spesiaal.”

Tilda voel weer soos ’n dogtertjie toe haar ma haar nader trek en styf teen haar vasdruk.

“Ek is baie bly. Ek en jou pa het al baie gewonder wanneer jy gaan ontdek dat die lewe oor meer as swembaddens en duik gaan.” Sy staan terug sodat sy Tilda in die oë kan kyk, die lag weer terug om haar mondhoeke. “Bring hom saam wanneer jy weer kom, ons sal hom graag wil ontmoet.”

“Ja, en deurkyk,” lag Tilda, heimlik verlig dat haar ma Roedolf blykbaar nie as ’n bedreiging sien nie. Sy het al beleef hoe besitlik ma’s van enigste dogters kan wees.

“Wag, ek gaan vertel vir pa van al die nuwe verwikkelinge en vra sommer dat hy jou kom help om die goed in die kar te laai. My hande jeuk al lankal om daardie kas van jou deeglik skoon te maak.”

Tilda kyk haar ma agterna terwyl sy uitstap. Sy wonder wat Marie sal sê as sy haar vertel dat Apon en Roedolf ’n tweeling kon gewees het. Wel, nie fisiek nie, want Apon is nou nie eintlik ’n oil painting nie, maar wat geaardheid betref, is hulle soos twee ertjies in ’n peul.

Tilda dink niks daarvan toe Malan haar een Vrydagoggend voor haar vroeë swemklas na sy kantoor ontbied nie. Maar sy raak onrustig toe sy sy half gepynigde gesigsuitdrukking sien. Dit verraai dat hy haar nie vir hulle gebruiklike werkgewer-werknemer-geselsie genooi het nie.

“Tilda, ek verstaan die rede waarom jy gevra het om nie op die duikskedule te wees nie, maar ek is bevrees ek sal jou nou moet vra om weer daaroor te dink,” begin hy terwyl hy haar stip aankyk.

Haar binneste word ys. Sy het geweet sy gaan een of ander tyd gevra of gedwing word om haar ergste vrees in die gesig te staar en weer te duik. Sy het dit net nie so gou al verwag nie.

“Vra jy my om net daaroor te dink, of wil jy hê ek moet fisiek gaan duik?” vra sy, haar stem ’n skor fluistering in haar keel.

“Dis al weer tyd vir die Gariepdamwaltoets,” begin Malan terwyl hy beduie dat sy maar kan sit. “Dis ’n baie eenvoudige proses wat ek en Roedolf al toe-oë kan deurgaan, maar ek wil hê jy moet hierdie keer saam met hom gaan. Ek moet hierdie naweek saam met my seuns Kaapstad toe vir die SA-proewe. Roedolf sal natuurlik die duikleier wees en al die metings neem. Gaan net saam, en geniet die rit, ek bedoel die duik, jy sal sien, as jy net weer daardie mondering aantrek waaraan jy so gewoond is, sal die ou vertroue terugkom.”

Dan het jy nog nooit ’n groentjie in jou sorg na asem sien snak nie, dink Tilda benoud. Sy wil onmiddellik beswaar maak, pleit dat hy haar nog ’n ruk moet kans gee om haar vrees te oorkom, maar die vasberade trek om haar baas se mond laat haar woorde teen haar verhemelte vasdroog.

“Ek sal dit doen, Malan,” praat sy teen haar beterwete. “Ek hoop net nie dis ’n diepe nie. Ek sien kans vir so twintig meter – miskien ’n uur altesaam, of neem die lesings lank?” stippel sy die grense van haar moed duidelik uit.

“Nee wat,” praat ’n stem by die deur, en sy vermoed dat Roedolf al ’n ruk daar gestaan het, “as jy dalk gaan volgens hoe lank ons gewoonlik wegbly – dit sluit koffie by ’n coffee shop in. Ek sê jou wat – as jy die duik oorl … ag, ek bedoel as jy alles reg doen, kan jy ’n megakoffie en enige koek gaan uitsoek waarvoor jy lus is,” eindig hy ekstra opgewek en sy wippende wenkbroue nooi haar speels uit om saam te speel.

“Nou maar maak dan dat julle aan die gang kom,” jaag Malan hulle aan en Tilda besef dat hy nie gaan wag vir ’n formele instemming van haar kant nie. Hy redeneer seker die geelwortel van koffie en koek het die saak netjies beklink en enige verdere bespreking onnodig gemaak. Maar sy sal haar nie in ’n blik laat druk nie. Die oomblik wat dit vir haar te veel raak, gaan sy die eksperiment stopsit. Roedolf is die eerste een wat sal saamstem dat geen duikmaat beter is as ’n bang duikmaat!

Roedolf bestuur. Hulle het skaars om die eerste draai gery, of hy val taamlik heftig weg.

“Ek sal dit nie toelaat nie.” Hy sluit sy lippe en sy sien ’n spiertjie net voor sy oor spring.

“Wat nie toelaat nie?” vra sy, onseker waarna hy verwys.

“Ek dink Malan probeer jou dwing om te duik voor jy gereed is. Ek is bang jy skrik hierdie keer so groot dat ons jou nooit weer in die water kry nie – en die vet weet, daar is net niemand wat jou sierduik- en swemklasse ook nog kan oorneem nie.” Hy beklemtoon die laaste paar woorde in ’n stemtoon wat aan desperaatheid grens.

“O, ek verstaan, jy is bekommerd oor jou vrye tydjies. Bang jy sal dalk my werk vir my moet doen, nè?” skerts sy, maar Roedolf is nie geamuseerd nie.

“Nee, ek is bekommerd oor jóú. Oor wat hierdie dwang aan jou vrese gaan doen,” verseker hy haar.

Tilda voel gevlei dat haar emosies vir hom so belangrik is, maar iets in sy stemtoon waarsku haar. Hy is net effens te heftig oor iets wat hom nie regtig persoonlik raak nie. Sy was dan oortuig sy soort mens fokus selde op ander; hulle jaag hulle eie opwinding en vervulling na. Mary se opmerking dat hy in staat is tot ’n intense beskermingsdrang kom skielik by haar op.

“Bedoel jy dat jy dit gaan waag om die duik alleen te doen? Jy weet dis teen alle …” begin Tilda, maar hy val haar in die rede.

“O ja, baie definitief. Ek kan nie begryp dat Malan dit nou al van jou kan verwag nie.”

“Roedolf, jy …” Haar tong struikel oor haar dankbaarheid. “Ek kan nie vir jou sê hoe baie ek dit waardeer nie. As ek nooit weer ’n silinder oor my skouers hoef te haak nie, sal ek gelukkig voel,” sug Tilda beswaard.

Hy kyk ’n oomblik na haar en dan weer terug in die pad. “O, dan is ek jammer vir jou, want jy gaan daardie deel van die oefening wel moet deurmaak.” Die intensiteit in sy stem het plek gemaak vir oorreding.

“Wat bedoel jy? Gaan ek die uitrusting aantrek? Hoekom?” wil sy onthuts weet.

“Malan gaan ná elke duik self die silinders, rekenaars en maskers na. As hy moet uitvind die een stel is nie gebruik nie, wag daar nag vir ons al twee. Vir my omdat ek alleen geduik het en vir jou omdat jy jou plig versuim het.”

“Ag, skei uit met die skynheiligheid – dit was in die eerste plek jou idee. As ek geweet het jou plan is nog steeds om my te dwing om te duik het ek nie eens saamgekom nie,” vlam sy onthuts op.

“Tilda, ek gaan jou nie dwing om enigiets te doen nie,” paai Roedolf. “Jy hoef net tot by jou nek in die water af te sak sodat alles nat word, dan kan jy dadelik weer uitklim. Daar is ’n platform teen die wal waar jy heerlik kan ontspan totdat ek klaar gewerk het.”

“Jy praat daarvan asof dit niks is nie. Dit gaan vir my traumaties wees om weer ’n duikpak aan te trek. Kan ons nie maar net alles in die water druk nie?” begin Tilda nou tranerig word.

Roedolf neem haar naaste hand styf in syne. “Jy sal van die lug ook moet gebruik, al is dit dan op droë grond. Onthou net, ek gaan daar wees om jou te help. Beskou dit as die eerste stap na jou herstel.”

Sy dink ’n oomblik hieroor na en kyk hom reguit in die oë.

“Nee, weet jy wat, ek wil nie met skelmstreke herstel nie. Haai, wag ’n bietjie.” Sy kry skielik ’n gedagte wat die beklemming om haar hart verlig. “Malan is ’n paar dae weg. Die apparaat gaan buitendien droog wees teen die tyd dat hy terug is. Mooi probeerslag, maar dit lyk my ek gaan hierdie keer droogvoets daarvan afkom.” Sy skakel die motorradio aan om te wys dat dit wat haar betref die einde van die storie is.

Hulle ry in stilte verder, die musiek soos ’n buffer tussen hulle, tot die dam ná ’n uur en ’n half blink voor hulle uitstrek.

“Die grootste mensgemaakte dam in Suid-Afrika,” begin Roedolf soos ’n toergids feite opnoem.

Tilda besef dat hy dit doen om haar op haar gemak te stel. Sy is dadelik jammer dat sy so dwars met die man was en besluit om hom nie verder teë te gaan nie, maar sê voorlopig niks.

“Die dam is op die oomblik vyf en negentig persent vol, en dis juis daarom dat ons meer gereeld die krake moet nagaan,” brei Roedolf verder oor die dam se imposante statistiek uit. “Ek het êrens gelees dat die Gariep die afgelope reënseisoen soveel kiloliter water bygekry het as wat die hele Bloem in ses maande nodig het.”

Sy knik sonder ’n woord, haar gedagtes dwalend na die donkerblou dieptes agter die wal. ’n Gevoel van afwagting tintel deur haar en sy besef met verwondering dat sy nuuskierig is oor ’n duik saam met Roedolf. Noudat alle druk van haar af is en sy ’n vrye keuse het om die duik saam met hom te doen of daarteen te besluit, is die ou, opwindende verlokking van die onbekende waters in haar bloed. Sy wens net sy het haar eie, bekende toerusting saamgebring, want dit kon haar nog meer vertroue gegee het.

Toe die motor stilhou, klim sy uit en begin Roedolf help om die duikpakke af te laai. Sy lag in haar mou vir sy verbaasde uitdrukking toe sy haar drasak oor haar skouer haak.

Hy neem haar na die kleedkamers by die damwal se restaurant waar hulle kan verklee. Van daar ry hulle met die motor tot by ’n stilhouplek van waar hulle die res van die toerusting maklik kan aflaai. Tilda kyk uit oor die uitgestrekte dam waarvan die voedingslope tot aan die horison tussen blou heuwels verdwyn en sy wens sy was een van die swaels wat sorgeloos oor die water swiep. Die benoudheid is terug in haar bors.

Vinne in die hand klim Roedolf eerste met die ysterleer af na die platform voor sy met effens bewende knieë agternakom. Hy neem haar hand by die laaste paar sporte. By hulle voete begin die dam se golwe reeds aan die staalplatform lek. Roedolf laat gly die sak met die flitse, meetinstrumente, kompas en spesiale handrekenaar van sy skouer en sit dit versigtig op die platform neer.

“Ek moet jou net waarsku, dis kouer as wat jy mag dink hier in die skaduwee van die wal. Dis goed dat jy jou keps opgesit het.”

Hoe beter sy hom leer ken, hoe skamer voel Tilda oor die onreg wat sy hierdie man aangedoen het met haar kras oordeel oor sy persoonlikheid net nadat sy hom by Scuba Mondial ontmoet het. Hy mag miskien haar broer se avontuurlus en wanderlust deel, maar sy ontdek nog byna daagliks verrassende fasette van sy geaardheid, soos sy opregte omgee vir sy medemens en sy teerheid teenoor haar ten spyte van sy robuuste voorkoms. Hoeveel ander mansduikers ken sy vir wie dit ’n blou duit skeel of die water waarin hulle hulle groepe inlei koud, kokend of vriesend is? Die man hier langs haar gee om en hy is boonop bereid om sy nek uit te steek om haar ’n onaangename ervaring te spaar.

“Ek hoop nie jy gaan dink ek is pedanties nie,” maak hy effens verleë verskoning, “maar omdat ek in Durban opgelei is en jy in Pretoria, moet ek seker maak ons is op dieselfde bladsy, as jy my die anglisisme sal vergewe.”

“Jy’s die duikleier, gaan maar voort.” Al is sy ’n PADI-geakkrediteerde opleier van instrukteurs, is dit nie benede haar om die verpligte veiligheidskontrole voor elke duik uit te voer nie.

“En van anglisismes gepraat, ek ken net die Engelse terme. Hoodies, fins, bootees, goeie land, wat is al dié goed in Afrikaans?”

“Gaan jy maar net voort soos jy gewoond is. Ek sal probeer vertaal, dan leer jy sommer ook iets in die proses,” bied sy laggend aan.

“Goed so, dan begin ons by buoyancy.”

“Dryfvermoë.”

“Natuurlik. Goed, staan nader sodat ons kan seker maak of ons baadjies behoorlik kan op- en afblaas,” begin hy saaklik en toe dit in orde is, kyk hulle na mekaar se gewiggordels om seker te maak dat albei behoorlik vas is. Dan kom die knippe, gespes en lugsilinders aan die beurt. Toe hulle seker gemaak het dat elkeen al die nodige toerusting byderhand het, trek hulle hulle vinne aan.

Voor sy haar masker vasgespe, gaan sit sy op die rand van die platform en laat haar bene in die water hang. Sy snak na haar asem. “Sjoe, jy’t nie gejok nie,” bibber sy. “Dis ysig.”

“Nou maar dan moet ons beweeg. Kom ons kyk wie is eerste by daardie boei,” daag Roedolf haar uit terwyl hy met die een hand beduie na die middelste van ’n ry boeie wat motorbote waarsku dat hulle dit nie nader aan die wal moet waag nie. “Goeie geleentheid om jou lug te gebruik.”

Toe albei se maskers op is, sein hy: “Alles oukei?” en sy antwoord met haar hand op haar keps.

Met die een arm in die lug, boots hy die aksie van ’n atletiekafsetter na.

“Op julle merke, gereed, gaan,” dawer dit oor die stil dam en Roedolf spring in die water. Effens onkant betrap deur die skielike plan, kom Tilda ’n bietjie ná hom weg, maar sy was nie verniet ’n paar jaar ná mekaar Tukkies se vyftigmeter-rugslagkampioen nie. Sy steek hom ná omtrent sewe meter verby en hang ’n ruk lank laggend aan die boei voor hy by haar aansluit.

“En toe, nou voel jy seker aansienlik warmer, of hoe?” vra hy uitasem.

“’n Bietjie.” Sy voel effens teleurgestel in hom dat hy haar nie gelukwens nie. Dit was immers ’n kompetisie. Sou hy by al sy mooi eienskappe nes die deursneeman ’n probleem hê met vroue wat presteer? Sy het regtig gehoop hy staan hoër op die emansipasieleer as dit, want sy sien eenvoudig nie kans vir ’n vriendskap, laat staan nog ’n verhouding, met ’n chauvinis uit die Neanderdal nie. Was haar aanvanklike indruk dan tog reg?

“Ek het geweet van jou sierduik en skuba, maar jy swem boonop ’n barshou, hoor, meisiekind, en dit nogal met daardie swaar silinder op jou rug.”

Oeps, te gou gepraat. Hy’s allesbehalwe deursnee en in staat om ’n kompliment mooi in te kleur. Haar hart klop sommer weer reg vir hom. “Dis van haastigheid om by die koffie en koek uit te kom wat jy beloof het. Kom ons swem terug dat ons hierdie duik agter die rug kan kry,” roep sy en hierdie keer het sy die voorsprong, maar ’n ent van die wal af swem sy opsetlik stadiger sodat hy haar kan wen. Selfs ’n moderne man hou nie van ’n vrou wat té kompeterend is nie.

Hy stoot hom sonder moeite tot op die platform en steek ’n hand uit om haar op te trek. Die volgende oomblik het hulle hulle maskers af.

“Het ek reg gehoor? Het jy ‘ons’ gesê?” vra hy toe sy druppend langs hom staan.

“Ja,” antwoord sy, self nog verstom oor die skielike moedigheid. “Skryf dit maar toe aan die vertroue wat jy inboesem,” bely sy skaam.

“So ’n bek moet jêm kry,” jubel hy en trek haar tot so naby aan hom as wat die reguleerders en konsoles dit toelaat. Sy staan in die veilige omhelsing van sy arms en voel, ten spyte van die isolerende rubberpakke, hoe die warmte van sy beskerming en bemoediging haar sterk maak. Toe sy lippe besitlik oor hare sluit, gee sy haar oor aan die behaaglike lamheid wat deur haar hele lyf rimpel.

“Jy gaan oukei wees, jy sal sien,” verklaar hy sonder twyfel toe hulle uiteindelik weer normaal asemhaal. Sy hou hom dop terwyl hy die res van die instrumente bymekaarkry. Hy sit sy masker op en gespe ’n koplig aan sodat sy hande vry kan wees om die lesings wat Tilda neem op die klein onderwaterrekenaar in te pons. Sy neem ’n flits en heel laaste gespe hulle die swaar gordels aan.

Hy druk die leë sak ’n ent bokant die platform tussen twee sporte van die ysterleer in.

“Net ingeval ’n motorboot se golwe oor die platform spoel,” verduidelik hy. “Gelukkig hoef ons darem nie die hele wal vir krake te deursoek nie, want dit sal ons ’n hele dag neem. Dis net ’n tienmeterseksie op ’n keer volgens ’n rooster wat Malan uitgewerk het. Vandag se stuk is die eerste tien meter regs van die platform … Ja, jou regs, as jy met jou rug na die damwal staan. Reg, groep,” begin hy instruksies blaf soos tydens ’n kluboefening. “Maskers op. Blaas julle baadjies af, regterhande oor die mondstuk en vingers teen die masker. Linkerhand oor die seekatarms. Ons gaan in,” en hulle gly gelyk onder die water in.

Sy weet nie of dit sy sterk, gerusstellende teenwoordigheid is of die feit dat sy nie die leiding hoef te neem wat die verskil maak nie, maar Tilda voel glad nie benoud nie. Sy voel net die positiewe opwinding wat sy nog altyd beleef het wanneer sy vir die eerste keer ’n nuwe terrein betree.

Roedolf sein dat hulle afgaan, en sy antwoord met haar duim en wysvinger in ’n sirkel dat sy reg is. Sy laat die leiding en pas ten volle aan haar duikmaat oor. Daar is omtrent ’n meter tussen hulle sodat hulle ligte ’n treinspoor al met die wal af teken terwyl hulle sak. Danksy die wal het hulle nie ’n tou of kabel nodig om langs te duik nie. Soos hulle stadig dieper sak, verkyk hulle hulle aan yslike visse wat nuuskierig ’n draai in die ligkolle kom maak. Tilda ril toe ’n baber dit so naby aan haar waag dat sy hom sou kon soen, as sy enigsins so ’n bisarre begeerte sou gehad het.

Op agttien meter gaap ’n fyn krakie wat hulle al geruime tyd volg skielik wyer in die ligstreep voor haar en sy wys verskrik met haar vinger na die lugborrels wat in ’n konstante stroom daaruit ontsnap. Roedolf het reeds ’n maatband in sy hand en hy hou die rekenaar wat hy van sy arm losgegespe het na haar uit. Net toe sy dit by hom wil neem, vang ’n skaduwee haar oog en die vrypostige baber van flussies maak sy draai tussen haar kop en die damwal. Sy ruk weg, vat die rekenaar mis en sien die apparaat uit hulle ligkolle val.

Roedolf huiwer nie ’n oomblik nie en duik agterna. Tilda besef dat die verlies van die duur stukkie tegnologie ’n gevoelige knou vir die duikklub sal wees, want wie weet of die versekering in so ’n geval sal uitbetaal.

Toe haar duikmaat uit die ligkol verdwyn en sy alleen in die halfdonker langs die borrelende kraak water trap, stoot ’n paniekgolf met soveel heftigheid in haar binneste op dat sy begin hiperventileer en haarself moet dwing om kalm te word. Toe haar hartklop bedaar, begin sy met gedwonge saaklikheid haar opsies oorweeg. Dis te laat om saam met Roedolf te duik, dus bly daar net twee moontlikhede oor: sy kan op min of meer dieselfde diepte bly wag vir hom om terug te kom, of sy kan opgaan en op die platform wag.

Sy kry dit reg om geruime tyd haar diepte te hou en kalm te bly. Maar toe die baber se baarde ’n derde keer teen haar masker verbyskuur, besluit sy die platform is die beste keuse. Sy skop sterk om die swaartekrag van die gewigte om haar middel te oorkom, maar sorg dat sy nie te vinnig opgaan nie. Sy hou haar dieptemeter dop sodat sy die voorgeskrewe dekompressiestoppe kan doen en is oneindig verlig toe sy ná omtrent tien minute ’n ent van die platform opkom.

Maar gerus is sy nie. Haar gedagtes bly by Roedolf en sy wonder of hy die rekenaar kon onderskep. Sy verwens haarself dat sy haar aandag deur ’n simpele vis kon laat aflei. Ná nog ongeveer ’n kwartier word haar onrustigheid kommer, en sy skrik haar lam toe sy die som maak: as Roedolf die rekenaar meer as tien meter gevolg het, kan hy nie meer genoeg lug oorhê om die oppervlak te bereik nie, al het hulle by die reël gehou om ’n kwart van hulle lug as reserwe te beplan. Sy sal hom moet gaan help, maar haar silinder is self al halfpad leeg. Skielik val dit haar by van die noodsilinder wat altyd in die duikklubmotor se kattebak moet wees. Sy klim gly-gly met die leer op en draf na die parkeerterrein. Gelukkig het Roedolf nie die motor gesluit nie.

Terug op die platform ruil sy die silinders om. Ten spyte van haar bewende haas om by Roedolf te kom, maak sy dubbel seker van al die lesings op haar konsole. Dan pluk sy haar masker op en spring in die water.

Sy doen ’n eendeduik om vinniger deur die eerste paar moeilike meters te kom voor sy as gevolg van die verhoogde druk vanself vinniger sak. Sy skiet kort-kort ’n gebedjie op dat sy Roedolf betyds sal bereik.

Hierdie gemors is die derde voorval waarvoor jy so bang was, betig sy haarself terwyl sy teen histerie veg, en jy het dit self met jou onhandigheid veroorsaak.

Sy is volgens haar dieptemeter byna dertig meter onder die oppervlak toe haar voet teen iets stamp. Sy lig ondertoe.

Dis Roedolf. Sy arms beweeg wild langs sy sye asof hy ’n onsigbare vyand van hom probeer wegkeer. Tog bly hy op dieselfde plek hang langs die lekkende kraak in die damwal, wat op hierdie diepte al ’n gapende opening is waardeur die lug in groot borrels ontsnap. Sy is verheug om te sien dat hy die rekenaar in sy een hand vashou. Sy bewegings word minder heftig toe hy haar gewaar en hy beduie na sy rug.

Tilda skrik toe sy ’n dik stuk geroeste kabel uit die muur sien kronkel. Dit steek agter sy rug dwarsdeur Roedolf se duikpak en hou hom op so ’n manier teen die damwal vas dat hy nie sy duiktoerusting uit en weer aan kon trek om homself te bevry nie. Die wilde uitdrukking in sy oë verraai dat hy reeds asemnood beleef. Met ’n vinnige gebedjie dat hy asseblief nog nie breinskade opgedoen het nie, druk sy haar lugpyp in sy mond. Sy ruk die spaarmondstuk los wat met ’n knip aan haar opblaasbaadjie vas is en beduie vir Roedolf uitdruklik om na haar te kyk. Sy oopgesperde oë verraai dat hy, net soos sy, presies weet wat kon gebeur het as sy nie op daardie oomblik daar aangekom het nie.

Danksy sy opleiding word Roedolf se asemhaling gou rustig en Tilda kan haar aandag aan die losmaak van die kabel gee. Sy kry dit uiteindelik reg sonder om sy toerusting te beskadig en maak met haar een hand se vingers teen die ander handpalm ’n T om te sein dat hulle kan opgaan. Sy slaan haar arm om sy lyf sodat hulle langs mekaar kan beweeg terwyl hulle gesamentlik die nuwe silinder se lug benut.

Toe sy halt roep sodat hulle kan sorg dat hulle nie borrelsiekte opdoen nie, los hy haar nie. Hy trek haar nader en beduie vir haar met getuite lippe dat hy haar graag sou wou soen. Sy lag van geluk en ’n streep borrels dra die geluid na die oppervlak.

Dit voel vir Tilda asof die realiteit inkrimp tot ’n enorme lugborrel waarin sy en Roedolf alleen bestaan: ’n man en ’n vrou wat gewigloos dryf in ’n ruimte waar daar geen vrees of kommer, geen verlede of toekoms bestaan nie. Net hulle twee vasgevang in die intimiteit van lewe gee en lewe ontvang. Sy en hierdie baie spesiale man by haar word deur die lugpyp tussen hulle verbind soos ’n ma en kind deur die naelstring gekoppel word.

Maar agter die salige gedagte krap iets aan haar bewussyn soos ’n klippie in ’n skoen. Soos wat ’n kind net in die baarmoeder bly tot hy ná ’n bepaalde tyd gebore moet word, kan sy en Roedolf nie vir altyd in hierdie afgesonderde borrel bly nie; hulle moet daaruit opstyg na ’n onbekende toekoms. Tog word een ding omtrent daardie toekoms skielik glashelder in haar gemoed: sy sal dit dolgraag wil deel met die man hier aan haar sy wat deur ’n reddingsdaad aan haar verbind is.

Sy druk drie vingers van haar regterhand soos ’n rangteken op haar linkerarm om vir Roedolf te sein dat sy die leiding oorneem. Sy sorg dat hulle gereelde dekompressiestoppe doen. Sy beduie vir Roedolf wanneer hulle moet halt roep en hy stribbel nie teë nie.

Toe hulle uiteindelik die platform bereik, het nie een veel te sê nie. Tilda se hart wil oorborrel van die verligting dat Roedolf lewe en hy wys met elke gebaar waarmee hy haar uit die water en teen die leer ophelp hoe dankbaar hy is dat sy kopgehou het. Daar is geen sprake van verwyt omdat sy die rekenaar laat val het nie. Dis vir haar asof hy ook aanvoel dat hulle vriendskap na ’n totaal nuwe vlak beweeg het. Hierdie besef tril soos ’n elektromagnetiese veld tussen hulle en Tilda is skielik baie selfbewus.

By die restaurant is alles toe en verlate.

“Ek is bevrees ons koffiewinkel langs die pad het ook al gesluit,” maak Roedolf verskoning.

“Dit maak glad nie saak nie. ’n Pot sop en ’n kaggelvuur klink vir my nou baie aanlokliker,” en Tilda probeer met gevoude arms haar liggaam teen die koue van die aandlug beskerm.

“Jou arme ding, jou lippe is blou van die koue. Wat jy nou nodig het, is ’n vuurwarm stort,” groet Roedolf by die deur van die manskleedkamer.

Toe sy onder die prikkelende spuitkop staan, kan Tilda uiting gee aan die emosie wat tydens die duikdrama in haar opgelaai het. Sy draai haar gesig na die strale en laat hulle toe om met die warm trane te meng wat vrylik oor haar wange loop. Haar geluidlose snikke bedaar geleidelik terwyl sy haar vrees vir die duik, die skok van Roedolf se moontlike suurstoftekort en die pynlik stadige opstyg terug na die oppervlak uit haar laat dreineer. Toe sy weer na liggaam en gemoed skoon voel, draai sy die stortkrane toe en wikkel haar in ’n handdoek toe.

Sy trek haastig aan, ongeduldig om by Roedolf te wees en hulle nuutgevonde intimiteit te geniet. Tot haar verbasing wag hy nie vir haar voor die kleedkamer nie. Ná omtrent vyf minute se wag begin sy onrustig raak. Sy stap tot waar sy die motor kan sien, maar hy is ook nie daar nie.

Met ’n bonsende hart draf sy terug na die manskleedkamer. Nog voor sy by die deur kom, hoor sy reeds Roedolf se benoude geroep. Sy druk die deur oop. Hy lê opgekrul op die grond, sy arms om sy knieë geslaan terwyl hy brul van wat net spierpyn kan wees.

Tilda ken die simptome van dekompressiesiekte uit haar kop, soos alle duikers wat hulle opleiding voltooi het. Roedolf moet voordat sy onder water by hom uitgekom het te vinnig gestyg het en stikstofborrels het in sy liggaam gevorm. Sy weet ook wat die algemeenste behandeling vir die simptome is.

Sy kniel by Roedolf. “Bly net kalm. Los jou knieë sodat ek jou kan help.”

Toe hy die greep op sy knieë laat verslap, vat sy sy bene die een na die ander stewig vas, trek hulle reguit en stoot hulle weer op sodat hulle by die knieë buig. Die herhaalde beweging laat die pyn blykbaar bedaar, want Roedolf word stil en kyk haar dankbaar aan. Sy wikkel hom in al die beskikbare handdoeke toe en hardloop na die motor toe. Sy gryp die suurstofsilinder uit die kattebak. Sy is innig dankbaar vir Scuba Mondial se beleid om altyd suurstof byderhand te hê. Roedolf se dekompressiesiekte kan nie te ernstig wees nie. As hy van die suiwer suurstof inasem, kan die simptome verlig of selfs heeltemal uitgeskakel word.

Tot haar verligting beduie Roedolf ná ’n paar sterk teue aan die pyp dat hy heelwat beter voel.

Sy help hom om sy hemp aan te trek en kry die res van sy goed bymekaar. Hy sukkel om van die grond af op te staan en moet op haar leun om by die motor te kom.

“Ek gaan bestuur, en ons gaan eers ’n draai by die hospitaal maak sodat ’n dokter jou kan ondersoek,” kondig sy beslis aan.

Hy maak nie beswaar nie, trek haar net styf teen hom vas.

“Jy het my lewe vandag twee keer gered. Ek sal dit nooit kan vergeet nie.”

Sy bewende onderlip verraai die sterk emosie agter sy eenvoudige woorde. Sy knik net begrypend en help hom om sy sitplekgordel vas te gespe.

Voor sy wegtrek, druk sy haar selfoon in die spesiale houer en knip die mikrofoon aan sodat sy in die ry ’n paar oproepe kan maak. Sy waarsku die hospitaal dat sy ’n pasiënt bring wat moontlik borrelsiekte opgedoen het. Daarna bel sy haar huismaats om te verduidelik waarom sy laat sal wees en laat toe ook een van Roedolf se vriende weet wat gebeur het.

Twee van die mans wat in sy kommune bly, wag hulle by die hospitaal in en help haar om hom binnetoe te neem. Hulle wag ongeveer ’n driekwartier op die uitslae van sy bloedtoetse, wat gelukkig bevestig dat Roedolf nie oormatige stikstof in sy spiere het nie. Maar die dokter waarsku hom om ’n paar dae lank rustig te wees en veral nie te duik nie.

Tilda raak in ’n stadium in die wagkamer aan die slaap en skrik vervaard wakker toe Roedolf se vriende aanbied om hom huis toe te neem. Hy neem haar ’n oomblik in sy arms en bedank haar weer vir haar hulp. Sy glip verleë weg, oorbewus van sy vriende se veelseggende gesigsuitdrukkings.

Toe Malan van sy verlof terugkom, stap hulle saam na sy kantoor toe om hom te groet.

Roedolf noem in sy verslag van die damondersoek die ernstige kraak wat moet aandag kry, maar maak geen melding van die voorval met die rekenaar en Tilda se heldhaftige reddingspoging nie. Toe Malan navraag doen oor haar hantering van die duik, antwoord hy vaagweg dat sy vordering maak en dat hy seker is sy sal mettertyd die vrees oorkom. Sy besef dankbaar dat hy nie die voorval met die duikrekenaar wil noem nie.

Hulle bring al hoe meer tyd in mekaar se geselskap deur. Hy kom laai haar soggens by die kommune op vir ’n koppie koffie by ’n nuwe bistro wat naby die duikwinkel geopen het. Hy begelei haar tot by die winkel of haar eerste swemklas en neem verlangend afskeid met ’n soen, wat haar die hele dag aan die tintel hou.

Saans gaan eet hulle êrens saam voor hy haar huis toe neem, tensy dit haar kookbeurt by die kommune is. Dan eet hy gewoonlik saam en kuier tot Anita begin keelskoonmaak in die kamer naaste aan die sitkamer.

“Wanneer dink jy mag ’n mens begin verlof neem?” wil hy een aand ongeduldig weet toe Tilda hom op die stoep afsien. “Ek hoop nie ons moet eers ’n jaar werk nie, want ek sal dit nie maak nie. Dis hoog tyd dat ek en jy alleen êrens heen gaan,” en hy ontwyk haar oë sodat sy vermoed hy bedoel met “êrens heengaan” iets soos hulle duikuitstappie na die Gariepdam, maar net sonder die duik. Sy draai weg sodat hy haar nie moet sien bloos nie.

“Nee, ek dink ’n mens verdien twee dae per maand. Ons sal dit seker al ’n langnaweek kan maak,” speel sy guitig saam. Sy hoop om tydens ’n rustige wegbreek die geleentheid te kry om hom oor sy verwagtinge te pols. Dis hoog tyd dat die man vir haar sê of hy in ’n verhouding met haar belang stel of nie.

Hy laai haar die volgende oggend ouder gewoonte op. Danksy ’n kronkelroete wat hy uitgewerk het, vermy hulle die hoofstrate en is binne tien minute by Scuba Mondial se perseel in die middestad. Toe hy in die klub se parkeerterrein stilhou, trek hy haar nader vir ’n gevoelvolle afskeidsoen.

“Ek weet nie hoe kom ek deur die dag sonder ’n refill van jou roosknopbekkie nie,” sug hy toe hy uiteindelik haar deur vir haar oopmaak.

“Jy het mos darem blaaskanse tussen klasse. Kom loer by die winkel in,” nooi sy blosend terwyl sy rondkyk of daar nie kollegas is wat die hartstogtelike toneeltjie aanskou het nie.

“Maak so,” groet hy en blaas vir oulaas nog ’n soen voor hy na die swembad toe stap.

Skaars ’n halfuur later skrik sy haar op aandag toe hy by die winkel inbars en kledingstukke uit die rakke begin pluk.

“Wat gaan aan, Roedolf? Laat ek jou help – jy krap om, man,” reageer sy taamlik onthuts op die warrelwind wat haar netjiese stapels verwoes.

“Groot drama by die Wondergat. Drie onervare duikers word vermis en ek is gevra om te gaan help soek na hulle.”

Tilda voel hoe die bloed nie net uit haar gesig nie, maar sommer uit haar hele liggaam dreineer. Die Wondergat is die mees verraderlike duikplek in die land, een waarvan die onderwatertonnels al talle lewens geëis het, ook van reddingswerkers.

“Het Malan jou dan toestemming gegee om te gaan? Wie gaan jou klasse waarneem?” soek sy na ’n uitweg sodat hy tog net nie die gevaar hoef te gaan trotseer nie.

“Hy sal nog met jou praat, maar jy sal ook moet help. Ons weet mos jy kan,” eindig hy met ’n positiewe oogknip terwyl hy ’n bondel klere en toerusting se etikette voor haar op die toonbank neersit. “Skryf asseblief op, Malan het gesê hy en Klerksdorp sal die koste deel. Dis hulle wat my opgeroep het.”

Sy gryp sy uitgestrekte arm vas. “Wees versigtig, asseblief, Roedolf. Moenie ten koste van jouself ’n held probeer wees nie,” pleit sy en moet veg om die trane uit haar stem te hou.

“Hoe ken jy my?” lag die groen oë voor hy buk om ’n soen op haar mond te druk. “Ek belowe,” praat hy oor sy skouer en verdwyn by die winkel se deur uit.

Sy bly in die deuropening staan, haar arms om haar lyf geslaan, tot sy sy motor by die parkeerterrein sien uitry. Sy veg nog teen die versoeking om in ’n bondeltjie op die vloer te gaan sit en huil toe Malan by ’n sydeur ingestap kom met ’n rooster in die hand. Sy sluk die trane en help hom met ’n skommeling van haar beurte sodat sy ’n paar ekstra swemklasse kan inpas.

“Daar is ’n beginnerduik sommer hier in die tenk wat Roedolf Vrydag moet doen. Sien jy dalk kans daarvoor?” wil Malan hoopvol weet.

Ter wille van Roedolf gaan sy sterk wees en op haar nuutgevonde vertroue teer om die volgende stap te waag. “Ja, maar dink jy regtig hy gaan so lank weg wees?” Vrees vir sy veiligheid wil weer haar keel toetrek, want hoe langer die reddingsoperasie duur, hoe groter raak die gevaar dat hy iets kan oorkom.

Sy dwaal soos ’n slaapwandelaar deur die volgende paar dae. Die buiteliggaamgevoel duur selfs voort toe sy Roedolf se duik waarneem. Dit voel vir haar asof dit iemand anders is wat alles doen terwyl sy net ’n waarnemer is. Gelukkig vir haar is daardie iemand baie bekwaam en verloop alles sonder voorval.

Roedolf het haar gewaarsku dat hy waarskynlik net soggens vroeg en saans ná donker bereikbaar sal wees, en dis dan ook die enigste tye wat sy van hom hoor. Sy probeer besig bly deur die hele interieur van die winkel te verander; sy skuif uitstallings van apparaat en pak rakke reg wat glad nie deurmekaar was nie. Enigiets solank sy haar gedagtes kan weghou van Roedolf in die donker tonnels van die Wondergat.

Omdat die vierde dag ’n Sondag is, wag sy tot agtuur die oggend voor sy bel. Gelukkig is Roedolf nog nie weggeroep nie.

“Bak solank ’n koek, meisie, ek dink nie ons sal langer as vandag soek nie. Ons het een duiker so net-net lewend gekry, maar almal hier dink die ander twee kan nie meer leef nie.”

Tilda trek haar asem skerp in en Roedolf swyg ’n oomblik voor hy verder gaan.

“Dalk sien ek jou nog vanaand. Jy was braaf gewees tot nou, hopelik is dit nog net ’n rukkie …”

“… tot jy weer veilig terug is.” Tilda onderdruk die verlange na die omhelsing van sy arms en sy warm soene. Sy mag nie selfsugtig wees nie. As hy behoue terugkom, sal enige toegeneentheid van sy kant net ’n wonderlike bonus wees.

Haar huismaats help haar om ’n pragtige tafel te dek. Die kunssinnige Renalda versier die koek so professioneel dat dit byna te fyn en lekker lyk om te eet. Nadat die laaste afrondings aan die kos gedoen is, eet hulle sommer vinnig iets in die kombuis en gaan na hulle kamers sodat Tilda en haar held privaat kan wees.

Teen nege-uur kom Sanet kyk hoe dinge gaan en is sigbaar ontsteld toe sy Tilda alleen by die tafel aantref.

“Hy is nog nie hier nie?” stippel sy die vanselfsprekende uit. Hulle pak saam die kos wat op die kombuisrak afgekoel het in die yskas en dek die tafel af.

Tilda probeer tot laataand verskeie kere om met Roedolf kontak te maak, maar verniet. Al afleiding wat sy bereid is om in hierdie stadium te maak, is dat die soektog by die Wondergat toe tog wel voortgesit is en dat hy haar nie daarvan kon laat weet nie. Maar sy glo vas dat die organiseerders nie sal toelaat dat die soektog nog tyd neem van die vrywillige nooddienswerkers wat moet teruggaan werk toe nie. Dis vir haar ’n uitgemaakte saak dat Roedolf later daardie nag sal terugkom om die volgende oggend op sy pos te wees.

Ná ’n onrustige nag onderbreek deur terugflitse van al die noue ontkomings wat sy al onder water beleef het, maar met Roedolf in die hoofrol, maak sy vroeg reg. Roedolf hou nie op die afgesproke tyd voor die deur stil nie. Sy wag ’n kwartier, en toe hy twee keer nie sy selfoon antwoord nie, ry sy self werk toe. Hoewel sy geen ontbyt geëet het nie voel dit asof daar iets in haar slukderm vassit wat sy op geen manier kan afsluk nie.

Dis die einde van die maand en tyd vir voorraadopname in die winkel. Sy neem haar voor om Roedolf weer oor ’n kwartier te bel as sy niks van hom hoor nie. Sy kan nie glo dat hy vergeet het om haar te kom haal of verslaap het nie, daarvoor is hy te stiptelik. Maar natuurlik is daar nog die moontlikheid dat die reddingspoging, teen alle verwagtinge in, tog voortduur.

“Verskoon my, juffrou?”

Tilda skrik regop agter die toonbank waar sy besig is om nuwe koplampe op ’n rak uit te pak. Voor haar staan die twee onderwyseresse wat die eerste swemspan van die laerskool naby die duikklub soggens vir hulle les begelei. Hulle lyk onseker en verward.

“Jammer, Selma,” spreek sy die naaste een aan, “ek het julle nie sien inkom nie. Is daar ’n probleem?”

“Wel, ek is nie seker nie. Dit lyk asof meneer Van Biljon nie gaan opdaag vir sy klas nie. Of is hy net laat?”

’n Groepie meisies staan ongeërg die nuwe bikini’s en deurkyk, duidelik nie juis bekommerd of hulle swemafrigter gaan opdaag of nie.

Tilda kyk op haar horlosie. Dis ’n kwartier vandat sy vir die soveelste maal Roedolf se selfoonnommer sonder sukses geskakel het. Daar sal nou iets drasties gedoen moet word om die man op te spoor.

“Ek gaan kyk gou of hy nie dalk in die gim is nie. Net ’n oomblik, asseblief,” en Tilda draf met die trappe op. Mary verseker haar dat sy ook nog nie vir Roedolf met ’n oog gesien het nie.

Tilda maak weer verskoning en gaan klop aan Malan se deur.

“Ekskuus tog, baas, weet jy dalk iets van Roedolf af? Hy’t nie opgedaag vir sy halfnegeklas nie.”

Malan kom dadelik orent. “So?” antwoord hy vaag en skakel sy rekenaar af. “O ja, die skoolspan. Ek sal hulle sommer neem. Laat hulle solank hulle skoppe oefen terwyl ek my swembroek aantrek. Vra ’n onderwyseres om net ’n ruk ’n ogie oor die winkel te hou.”

Dis vir Tilda vreemd dat Malan geen vrae stel oor sy werknemer se afwesigheid nie, maar sy stoot weer die gedagte uit haar kop. Dis tipies van ’n flegmatikus soos Malan om nou net op die onmiddellike taak te konsentreer. Hy redeneer vir seker dat hy verder op Roedolf se doen en late kan ingaan wanneer hy die klas afgehandel het. Sy stap terug winkel toe en bied vir die omgekrapte onderwyseresse vrugtesap aan, wat gou die ongelukkigheid laat bedaar.

Sy kry nie so maklik haar onrustigheid oor Roedolf se verdwyning onderdruk nie. Gestel hy het ’n ongeluk gehad op pad terug van die Wondergat af en lê êrens in Gauteng in ’n hospitaal?

Nou’s jy oordramaties, berispe sy haarself dadelik. As hy ’n ongeluk gehad het en nie self kon bel nie, sou iemand tog sy identiteit kon vasstel en vir Malan laat weet het. Minder en meer ingrypende scenario’s spartel deur haar kop, maar sy weerlê elkeen flink met ’n logiese verklaring.

Teen sluitingstyd is sy naar van die spanning en bekommernis, wat net vererger toe sy nie vir Malan kan opspoor om te hoor of hy dalk intussen iets van Roedolf gehoor het nie. Hy groet gewoonlik voordat hy huis toe gaan, maar hy was seker om een of ander rede haastig om by die huis te kom. Sy hoop nie dit het iets met Roedolf te doen nie, maar tensy sy oorbekommerd wil lyk deur haar baas tuis te bel, sal sy maar moet wag tot die volgende dag.

Sy vertel voorlopig nie vir haar huismaats van Roedolf se “verdwyning” nie, maar pure verniet. Die skerpsinnige Sanet het opgemerk dat Tilda op ’n aand wat dit nie haar kookbeurt is nie lank voor ete al tuis is.

“Het julle woorde gehad, of gaan jou held vanaand vir ’n verandering saam met die manne uit? Hoe kan hy so harteloos wees ná sy lang afwesigheid?” vra sy uit toe hulle voltallig om die tafel sit.

“Ek weet nie wat sy planne is nie,” antwoord Tilda kortaf, “ek het hom nog nie vandag gesien nie.”

Daar sak ’n geskokte stilte neer.

“Maar dis nie normaal nie,” val Anita weg. “Hy laai jou elke dag op en bring jou weer terug. Was hy glad nie by die werk nie?”

“Nee, en hy antwoord nie sy selfoon nie. Malan het boonop sonder ’n woord sy swemklasse waargeneem. Hy kan gewoonlik nogal kwaad word as ’n instrukteur nie vir ’n klas opdaag nie. Ek dink hy weet iets, maar toe ek hom ná werk wil gaan uitvra, was hy weg. Iets wat ook nie normaal is nie.”

“Moenie te veel daarin lees nie,” waarsku Anita. “Sy vrou kon hom skielik nodig gekry het om ’n kind te gaan oplaai of iets by die winkel te koop. Wat belangrik is, is dat Roedolf jou en sy baas in die steek gelaat het sonder om te laat weet waar hy is. En sy selfoon is af. Dink jy nie jy moet maar die hospitale begin bel nie?”

“Ag nee, kammie,” paai Sanet met ’n vinnige kopskud in Anita se rigting, “moet nou nie die mens op hol jaag nie. Die eerste plek om te begin soek, is by die Wondergat. Daar staan juis vanoggend in die koerant dat hulle geen teken gevind het van die ander twee duikers nie. Dalk soek hulle nog verder.”

Tilda se hart ruk van die implikasie van Sanet se woorde. Sy was so oortuig dat hy die vorige dag al sou huis toe kom dat sy nooit aan hierdie moontlikheid gedink het nie. Maar haar hart krimp onmiddellik weer ineen. Roedolf kon in die Wondergat iets oorgekom het. Wat as dit die rede was waarom sy afwesigheid skynbaar nie vir Malan ’n verrassing was nie? Maar hy sal tog nie so ongevoelig wees om dit vir haar te probeer wegsteek nie.

“Wat van die kommune?” raak Renalda prakties. “Kom ons vind eers uit wanneer sy pelle hom laas gesien het.”

“Ek kan nie glo dat ek nog nie daaraan gedink het nie,” roep Tilda uit terwyl sy van haar stoel af opspring. “Ek sal vir Theuns bel.”

Sy lees haar eie spanning en afwagting op die kringetjie gesigte wat haar dophou terwyl sy die selnommer soek en skakel. Theuns antwoord feitlik dadelik.

“Ja, praat maar,” dawer dit sodat almal kan hoor en Tilda kry ten spyte van haar snaarstywe emosies lag vir sy styl. Sy hou die foon ’n ent van haar oor af. Haar vriendinne kan ook elke woord duidelik hoor.

“Theuns, dis Tilda hier.” Nadat sy vinnig gevra het hoe dit met hom gaan, vra sy of hy onlangs met Roedolf gepraat het. Die gesigte om haar verraai dat sy baie sleg op die antwoord reageer. Sy luister sonder ’n woord en lui af. Sy voel hoe skok die bloed uit haar gesig dreineer.

“Julle het gehoor: hy het in die vroeë oggendure by die kommune aangekom, dood op sy voete, en lê nou nog en slaap. Theuns sal hom vra om my te bel wanneer hy wakker word.” Haar stem klink vir haar hol en leweloos, glad nie soos haar eie nie.

“Kom sit hier by die tafel,” raak Sanet weer prakties en moederlik. “Ek dink lankal dis tyd vir koffie.”

“Wag eers, Sanet.”

Sanet steek in haar spore vas en Tilda besef dat die opdrag meer soos die blaf van ’n kwaai hond as ’n versoek aan ’n vriendin geklink het. “Ekskuus as ek jou skrikgemaak het, Sanet, maar julle moet my nou eers help om sin te maak van wat die afgelope vier en twintig uur gebeur het. Ek verstaan glad nie wat Roedolf vir my probeer sê nie.”

Sy verstrengel haar hande onder die tafel in ’n poging om die bewerasie in haar stem te beheer. “’n Man wat die afgelope weke verskillende tekens gegee het dat hy tot my aangetrokke voel, het gister te kenne gegee dat hy my die aand sal sien. Hy het nie opgedaag nie, vanoggend by sy woonplek aangekom en die hele dag nie die nodigheid gesien om my te laat weet wat aangaan nie.”

“Is jy seker jy het hom nie gister verkeerd verstaan nie?” waag Renalda die vraag waarmee Tilda heimlik stoei.

“Hy het gesê die soektog gaan waarskynlik eindig … maar hy was seker hy sal my sien, want hy het geskimp ek kan maar ’n koek bak. Julle het dit mos ook so verstaan, nie waar nie? Dis hoekom ons die ete gemaak het.” Haar naels sny in haar handpalms in. Sy mag nie nou huil nie.

“Ek bel die man sommer self as jy dit nie nou doen nie,” dreig Anita. Tilda skud haar kop heftig.

“O nee, dis hý wat mý ’n verduideliking skuld. Ek gaan dit nie uit hom trek nie.”

Haar hande knoop en ontknoop op haar skoot. Sy is oneindig verlig dat Roedolf veilig is, maar platgeslaan deur sy ongevoelige stilswye. Kon hy haar nie maar net gebel het nie?

Sanet bied weer aan om koffie te maak, maar Tilda sien nie kans om iets te eet of te drink nie. Ná ’n haastige verskoning neem sy haar selfoon en vlug na die privaatheid van haar kamer.

Sy druk die deur agter haar toe en val snikkend op die bed neer. Daar is ’n bitter smaak in haar mond. Die man wat sy die afgelope ruk toegelaat het om hom al dieper in haar persoonlike ruimte, en haar hart, in te burger, het daardie vertroue in haar gesig teruggegooi deur haar uit sy lewe uit te sluit. Hy het nie eens die ordentlikheid gehad om haar te laat weet waarom hy nie hulle afspraak nagekom het nie. Hy kon mos net laat weet het hy is te moeg of dit het te laat geword vir ’n kuier. Sy is feitlik oortuig daarvan dat hy tog vir Malan iets laat weet het, maar na verloop van ’n volle dag het hy nog steeds nie die nodigheid gesien om haar te vertel wat met hom aangaan nie.

Sy wip toe die selfoon langs haar op die bed lui. Roedolf se naam flits op die skerm. Ná ’n nag en ’n dag se uitsien na nuus van hom ontdek sy verbaas dat sy twyfel of sy met hom wil praat. Nee, nie nou terwyl sy so teleurgesteld en verward is nie. En beslis nie oor die foon nie. As hy enigiets vir haar omgee en haar respekteer, sal hy persoonlik na haar toe kom om sy saak te stel.

Sy druk die oproep dood, haar hart ’n bonsende trom in haar borskas. Net toe sy begin bedaar, piep die selfoon die sein van ’n inkomende teksboodskap. Sy maak dit met bewende vingers oop.

“Ek moet met jou praat. Antwoord asb. jou foon. Roedolf.” Sy wis die boodskap uit en sit gespanne en wag om te sien wat sy volgende stap gaan wees. Die selfoon lui byna onmiddellik weer. Roedolf. Sy druk dit dood. Sy sit en wag vir die piepgeluid, en daar kom dit sowaar enkele sekondes later.

“Ontmoet my asseblief by die hekkie. Sien nie kans vir die meisies nie.”

Dit glo ek nogal, dink sy wrokkig. Hulle is waarskynlik, soos ek, teen hierdie tyd gereed om jou fisiek aan te rand. Sy laat hom wag vir haar antwoord terwyl sy met haar alterego stry.

“Sê nee. Hy het jou te lank laat swaarkry.”

Maar dalk het hy ’n goeie rede gehad. Hy wil dan nou verduidelik.

“Hy verdien jou nie. Hy is gevoelloos en arrogant. Stuur hom maan toe.”

Ek kan nie. Ons moet elke dag saam werk. Ek gaan luister wat hy te sê het en dan besluit wat om te doen. Hy verdien ten minste ’n kans.

“Laat hom dan sweet. Moenie dat hy oor jou loop nie.”

Sy byt op haar tande en tel tot vyftig. Dan stuur sy haar antwoord.

“Goed.”

Tilda sluip met ’n bonsende hart uit haar kamer. Die woonkamer is gelukkig leeg. Sy sluit die voordeur so sag moontlik oop en druk dit agter haar toe. In die straat voor die tuinhek kan sy ’n motorruit sien blink. Sy voel oortuig daarvan Roedolf het begin ry voor hy haar antwoord gekry het, of dalk sit hy nog heeltyd daar in sy motor, want hy kon nie so vinnig van die kommune af tot hier gekom het nie. Dit, en die herhaalde oproepe, beteken hy is ten minste gretig om met haar te praat, al is dit na haar sin te min, te laat.

Sy skuif stywerig langs hom op die passasiersitplek in. Selfs in die dowwe straatlig kan sy sien dat hy sleg lyk. Sy baard lyk ’n paar dae oud en sy oë is rooi. Toe hy haar wil nader trek, hou sy haar rug styf.

“Tilda-mens,” begin hy en sy gebruik van haar troetelnaam laat haar effens ontdooi, “ek is vreeslik jammer dat ek jou nie al vroeër gebel het nie.” Hy bly stil asof hy wag dat sy sê wat op haar hart is, maar sy is nie van plan om hom so maklik daarvan te laat afkom nie. Hy gaan eers ’n bietjie sweet. Sy bly stil.

“Ek … ek was skaam. Ek wou nie hê jy moet my in so ’n toestand sien nie.”

Sy kyk hom skerp aan en voel hoe die ergerlikheid soos sooibrand in haar begin opstoot. “Jy lyk vir my maar nou ook in ’n taamlike toestand, as jy sal verskoon dat ek so sê. Wat is die verskil tussen nou en gisteraand? Ek het ’n baie sterk vermoede dat jy nie te skaam was om Malan in jou vertroue te neem nie, want hy het jou klasse vanoggend sonder ’n woord oorgeneem.” Sy kan haar stemtoon hoor styg en wil dit ook nie eens meer beheer nie. Sy is boos vir die man wat die afgelope paar dae vir haar angs en lyding veroorsaak het en nou nie met die rede vir sy afwesigheid na vore kan kom nie. “Wat was so vreeslik dat jy my nie kon vertel nie?”

Hy gryp die arm waarmee sy wild haar vraag beklemtoon vas en vou sy ander hand oor haar gebalde vuis.

“Ons het teen sesuur opgepak en ek wou reguit na jou toe ry, jy moet my glo. Maar toe sê die ouens ons moet net gou ’n kap maak voor ons uitmekaarspat … onthou, ons was byna ’n week lank heeldag in mekaar se geselskap, besig met ’n vreeslike grim taak en aangewese op mekaar …”

“Kom tot die punt, Roedolf. Ek kan sien waar jou storie heen gaan. Dit het in ’n deurnaggefuif ontaard.” Sy sien die skrik oor haar skerp woorde in sy oë, maar voel nie in die minste jammer daaroor nie. Sy trek haar hand uit sy greep. As hy nou gaan bely dat hy hom dronk gedrink het en haar nie in die oë kon kyk nie, is dit in elk geval die einde van hulle vriendskap waarin sy so dom was om die begin van ’n romanse te lees.

“Moenie so wees nie, Tilda. Dis nie wat jy dink nie.” Hy probeer weer haar hand vat, maar sy vou haar arms.

“O nie? Hoekom het jy dan volgens Theuns ligdag vanoggend eers by die huis gekom?” Dis nie presies wat sy vriend gesê het nie, maar sy dik van pure verviesting sommer die feite aan. Maak nie saak wat hy sê nie, hy’t hom vergryp en sy is bitter teleurgesteld in hom. Die feit dat hy so rustig bly en hom nie op sy beurt vir haar vererg nie, strook in haar boekie met ’n skuldige gewete.

“Tilda, ek het ná een bier uitge-pass, jy moet my glo. Ons het glad nie gister middagete gehad nie, want ons wou klaar maak en die voorrade was buitendien reeds op. Almal wou net oppak en van die hele treurige affêre vergeet.”

“Maar toe jy wakker word, kon jy tog seker bel? Of vir een van jou pelle vra om my te laat weet?”

“Jy’s heeltemal reg … ek bedoel dat die party woes geword het. Maar ek was salig onbewus. Hulle het my eenvoudig laat deurslaap. Toe hulle uiteindelik wou ry, was dit ná middernag en ek wou jou nie pla nie.”

Tilda voel haar ergerlikheid bedaar, maar sy kan hom nog nie heeltemal vryskeld nie. “En wat van vandag die hele dag?”

“Al die ouens van die kommune het gaan werk en ek is weer eens aan die slaap se genade oorgelaat. Dit was ’n verskriklike week, glo my. Veral toe ons die ly … besef het twee van die duikers is dood.”

Sy kop sak op sy bors en Tilda sien ’n spier in sy wang spring. “Ek moes die nuus aan die een ou se verloofde oordra. Haar reaksie … ek sal dit nooit uit my kop kry nie. Om die waarheid te sê, ek het gewens iemand kon my so agt en veertig uur lank onder narkose sit.”

Tilda voel haar laaste bietjie mislikheid verdamp. Voor sy iets kan sê, pak hy haar dringend aan die skouers.

“Vergewe my, asseblief. Ek is regtig baie jammer.”

Sy verkrummel teen sy breë bors. Haar kopvel kriewel toe hy ’n lang sug uitblaas en sy arms om haar vou.

Sy bly ’n lang ruk net so in die koestering van sy warm lyf sit voor sy besef dat sy emosioneel uitgeput is. Sy kom stadig regop, jammer om die bekoring van hulle nuutgevonde eenstemmigheid te verbreek.

“Ek moet ingaan. Dis laat,” sê sy sag.

“Jy’t nog nie gesê of jy my vergewe nie,” pleit hy, sy hande op haar arms. Sy leun vorentoe en soen hom vinnig op sy mond.

“Jy is vergewe, meneer Stoppelbaard. Maar nou moet jy huis toe gaan en gaan skeer.”

Hy gryp na haar toe sy uit die motor spring, maar sy ontduik hom. Hy het haar sterk aan sy bedoelings laat twyfel en die onus rus nou op hom om weer haar vertroue, en haar guns, te wen.

Sy draai darem op die stoep om en waai vir hom, bly om te sien dat hy nog nie gery het nie. Haar hart gloei warm en sy voel ’n glimlag deur haar somberheid breek toe hy na die passasierskant oorleun en vir haar ’n ry oordrewe soene blaas.

Van die volgende dag af word sy elke dag in die winkel deur ’n ander vrolike ruiker begroet. Sy merk gevlei op dat dit nie weer die mengsel veld- en tuinblomme is wat hy kort ná haar aankoms lukraak op sy drafroete bymekaargemaak het nie. O nee, dis oorspronklike kombinasies pragtige snyblomme, elke dag van ’n ander bloemiste.

Met haar neus in Donderdag se geurige rangskikking moet sy toegee dat sy geweldig verlig was om te hoor, en sy glo dit, dat Roedolf nie opsetlik die nag ná sy uitmergelende reddingsoperasie dronk geword het nie. En die blomme laat hom elke dag net nog meer in haar estimasie styg.

Haar eerste klant van die dag kom in en sy draai om om die ouerige man te bedien. Terwyl hy verskeie pare gholfskoene aanpas, tintel sy van nuuskierigheid oor Roedolf se volgende skuif, want dit lyk asof hy haar terg deur sy uitnodiging uit te stel. Dalk die naweek, hoop sy, en oorhandig ’n hand vol kleingeld aan die man wat een van die pare skoene gekies het.

“En as jy nou vir my meer geld teruggee as wat ek betaal het, juffrou?”

Sy neem blosend die honderdrandnote en sit hulle in die geldlaai. Dis goed Anita het nie die boe-boe aanskou nie – sy het deesdae net een woord vir Tilda se toestand: muisneste.

Tilda wonder of haar huismaat reg is. Is sy teen haar beterwete besig om haar hart te verpand aan ’n man in wie se aard dit is om ’n nuwe avontuur te kies bo ’n verbintenis aan ’n vrou of aan ’n werkplek? Sy het mos in haar lewe al hoeveel keer gesien hoe Apon op die ingewing van die oomblik kon besluit hy is geroepe om die Australiese boendoe te gaan verken, die koningkobra van Maleisië te fotografeer of, nou onlangs, te gaan help dat die rooi orangoetang nie uitsterf nie. Wat maak sy as sy vir Roedolf met haar liefde vertrou en hy gooi dit in haar gesig terug wanneer ’n meer uitdagende werk roep? Sy dink hoeka nie die instrukteurswerk by Scuba Mondial gaan vir hom lank interessant bly nie, al bied hulle darem nou en dan ook duikkursusse by eksotiese plekke langs die kus aan.

Haar onrustigheid oor Roedolf se nomadiese streep laai hoe later hoe meer in haar op, totdat dit al word waaroor sy in haar ledige oomblikke dink. Tydens die hoërskool se sportbyeenkoms word hulle albei se swemklasse gekanselleer, en Tilda sien haar kans. Sy nooi Roedolf om sy koffie saam met haar in die klub se tuin te drink.

Sy praat eers oor koeitjies en kalfies om haar bonsende hart te laat bedaar. Toe sy voel sy het haar hartklop in toom, skiet sy sommer van die heup af. “Roedolf, ek wonder partykeer hoe lank jy nog by Scuba Mondial gaan bly?”

Die groen oë rek en sy weet sy het ’n teer plek aangeraak. “Hoe so? Ek is baie gelukkig hier. En boonop is jy …”

Sy lig haar hand soos ’n stopteken. “Kom ons praat nou eers oor jou.”

Hy vat aan sy oor en skuif ongemaklik op die houtbankie rond. “Goed … as ons moet. Maar ek weet nie waar hierdie kruisverhoor nou skielik vandaan kom nie.”

“Jy het medies gestaak, Roedolf, en skubaduiker geword.” Sy hoop dit klink nie te veel na kritiek nie, maar sy kan die pil ook nie te veel versuiker nie, want sy wil hê hy moet weet hoe ernstig sy oor sy onbestendigheid voel. “Ná ’n paar jaar in Durban, waartydens jy die aardbol deurkruis het om by al die mooiste riwwe te duik, het jy Klerksdorp toe getrek, en baie kort daarna Bloemfontein toe gekom. Is dit nie net ’n kwessie van tyd, min tyd, voor jy weer verskuif nie?”

Roedolf neem albei haar hande in syne. “Gee ek jou rede om oor my te twyfel?”

Sy stemtoon pluk aan haar hartsnare, maar sy weet sy moet deurdruk. Hierdie man hou reeds ’n stukkie van haar toekoms in sy hande en hy kan dit koester – of vertrap. “Miskien nie soos sake nou staan nie. Maar as ek na jou geskiedenis kyk, voel dit vir my jy staan klaar met die een voet in jou volgende avontuur.”

’n Jong hond wat met ’n koerant afgeransel is, sou nie droefgeestiger kon lyk as hierdie fors man hier by haar nie. Is daardie treurige trek in die groen oë ’n skulderkentenis? Haar hart slaan ’n slag oor en sy hou byna op om asem te haal. As dit dan so is, moet sy liewer nou die slegte nuus kry as later, wanneer sy dalk hopeloos te betrokke geraak het.

Roedolf lig haar hande na sy lippe en druk ’n stadige soen op elkeen. “Ek belowe op my erewoord dat ek geen planne het om Scuba Mondial, en jou, te verlaat nie.”

Verligting spoel deur haar asof iemand ’n stopkraan oopgedraai het.

“As daar sulke planne opduik, sal jy die eerste een wees wat daarvan hoor,” belowe Roedolf.

Tilda se ore slaan toe van die spoed waarmee sy van haar vreugdetroontjie afstort.

“O … dis goed om te weet.” Haar stem klink asof dit haar van ’n groot afstand af bereik. Sy trek haar hande uit Roedolf se greep en kyk op haar horlosie.

“Ek moet by die winkel kom – en jou hartpasiënte is nou-nou hier vir die wateraërobiese oefeninge.”

Hy wil haar nog terughou, maar sy stap blindelings die gebou in. Weg is die simpatie wat sy nog ’n paar oomblikke gelede vir Roedolf gevoel het toe sy sy loopbaanspronge soos ’n aanklag vir hom opgenoem het. Dis haar beurt om afgehaal te voel. Hoe het haar pa so dikwels op ’n Vrydagmiddag gesug wanneer hy op sy leunstoel neersak? “Ik voel mij als een geslagen hond.”

As Roedolf maar stilgebly het nadat hy te kenne gegee het hy beplan glad nie om weg te gaan nie. Maar toe moet hy byvoeg dat sy dit eerste sal hoor indien hy sou weggaan. Met daardie sin het hy die versekering wat hy wou tuisbring, netjies uitgewis en sy is weer net waar sy voor hulle gesprek was.

Sy draai met vaste treë af in die gang wat na die snoepwinkel lei.

“’n Dubbele horinkie, asseblief, Vanessa. Met ’n Flake,” vra sy.

Die koel lafenis is net so romerig soos sy haar dit voorgestel het en die sjokolade gee ekstra vertroosting. Tog wonder sy terwyl sy behendig keer dat die smeltende roomys oor haar hand drup waarom sy ’n bitter smaak in haar mond het.

Daar wag reeds ’n paar klante in die winkel, gevolg deur ’n konstante stroom wat haar besig hou tot sy teen laatmiddag ’n swemles moet gaan waarneem. Sy is bly om besig gehou te word, want haar onstuimige gedagtes wil heeltyd na Roedolf terugdwing.

Sy het reeds haar voet op die onderste sport van die leer om ná die laaste leerling uit die swembad te klim toe ’n plasgeluid agter haar haar laat omswaai. Roedolf se kop duik bo die water uit en hy skud die water met ’n kopbeweging uit sy nat kuif.

“Wat maak jy hier?” Sy verskyning is so onverwags dat sy nie aan enigiets intelligenters kan dink om te vra of te sê nie.

“Ek kom swem saam met my duikmaat, natuurlik.” Sy merk verras dat daar geen teken meer is van die hangoorhondjie van vroeër nie. Sy oë vonkel van plesier.

“Tweehonderd meter, wat sê jy, en die wenner kan self sy beloning voorskryf,” daag hy haar uit.

“Top. Die wenner kies self háár beloning,” en sy swem sonder omkyk na die wegspringplek.

Tilda haal alles uit en bly kop aan kop met Roedolf, tot ná die derde draai, maar toe begin haar een kuitspier kwaai kramp. Sy veg teen die pyn en beur vorentoe, maar Roedolf wen haar gemaklik. Sy sien sy triomfantelike uitdrukking versomber toe sy ’n ruk lank op een plek aan die kantreling bly hang.

“Ag nee, jy is tog nie ’n slegte sport nie, is jy?” terg hy.

“Kramp,” kners sy deur byna geslote kake.

Hy is onmiddellik by haar, sy een hand om haar lyf. “Waar?” Die opregte omgee op sy gesig en sy aanraking stuur ligte ladings deur haar lyf.

“Dit sal nou oorgaan,” stribbel sy teë, maar met haar eerste tree in die rigting van die leer krul sy inmekaar. Hy help haar met die trappe op, tel haar op asof sy ’n kind is en lê haar op ’n houtbank neer.

“Los maar,” beveel hy, maar toe sy nie dadelik haar greep op die spier verslap nie, buig hy haar vingers geduldig oop en begin self die kuitspier saggies masseer.

Sy hande streel haar laaste greintjie weerstand weg. Met toe oë gee sy haar oor aan die streling van sy hande wat haar hele lyf aan die brand vryf. Die kramp het lankal skiet gegee, toe bly sy nog lê, totaal oorgegee.

Dit dring geleidelik tot haar bedwelmde gemoed deur dat sy hande al hoër teen haar kuit opbeweeg het en nou besig is om haar bobeen te masseer. Sy beur onthuts regop op die bank, reg in sy arms wat oopvou om haar te ontvang. Sy kop kom nader en sy merk dat die spelerigheid wat vroeër in sy oë gevonkel het, nou plek gemaak het vir ’n driftige vuur.

Sy lippe neem hongerig van hare besit. Haar arms ontwikkel ’n wil van hulle eie en kruip om sy nek. Haar lippe laat hom toe om die soen te verdiep. Daar is verskietende sterre in haar kop en ’n veldbrand in haar ingewande.

Roedolf trek eerste terug.

“Glo jy nou dat ek hier wil bly?” fluister hy hees.

Sy knik net stom, nog duiselig van die passie wat sy hande en lippe in haar gewek het. Sy is bang dat woorde die intimiteit sal vernietig wat hulle in ’n kokon saambind.

Maar sy besef alte goed dat hulle hulle in ’n openbare plek bevind waar Malan of enigeen van die ander instrukteurs enige oomblik met ’n volgende groep kan instap. Sy lê haar hand op Roedolf se arm. “Baie dankie, my been voel wonderlik.” Sy hoop hy verstaan dat sy toetentaal, van kop tot tone, wonderlik voel. “Ek moet seker gaan aantrek sodat die spier nie weer afkoel nie.”

“Baie dankie vir my beloning. Dis presies wat ek sou gevra het.” Roedolf help haar opstaan en hulle stap hand om die lyf tot by die kleedkamers. Hy gee haar ’n piksoen op die wang. “Ek het ongelukkig ’n nagduikgroep oor ’n uur, maar jou naweek is myne,” en hy verdwyn voor sy kan teëpraat.

Die volgende oggend se ruiker stof al die ander ver uit. Vier en twintig dieprooi rose laat haar haar asem intrek toe sy die winkel binnestap. Vandag gaan hy praat, jubel sy. Hy kan tog nie dat sy nog so ’n droewige naweek deurgaan soos die vorige een nie. As hy enigsins vir haar omgee, sal hy vir hulle ’n romantiese uitstappie beplan.

Anders as die ander dae is daar ’n kaartjie by die blomme. Sy sukkel om dit uit die koevert te haal.

“Ek het met Malan gereël dat ons albei vandag ons vry middag neem. Ek laai jou twee-uur tuis op. Pak een stel formele klere in. My tannie hou daarvan dat ’n mens saans netjies aansit vir ete. xxx R.”

Die soentjies onderaan die brief is gaaf, maar wat is dit van sy tannie? Sy is eers teleurgesteld dat hulle nie alleen gaan wees nie, maar dan neem haar nuuskierigheid oor. Sy wag tot die teekamer begin leegloop voor sy hom voor stok kry.

“Waar pas jou tannie in die prentjie in, meneer Van Biljon? Kombineer jy heel opportunisties jou plig teenoor ’n familielid met die opmaak wat jy my skuld?”

Sy uitbundige lag verraai dat hy glad nie geïntimideer voel nie.

“Opmaak waarvoor?” vra hy en onskuld blink in sy oë.

Mary en Vanessa staan by die teetafel en talm. “Vir laas naweek, natuurlik,” hou sy die antwoord vaag en lig haar wenkbroue.

“Ag, natuurlik, hoe kan ek vergeet,” speel hy saam. “My Aunt Gloria het ’n vyfstergastehuis in die Vredefortkoepel. En dis geen pligpleging nie. Ek wou jou al lankal soontoe neem, maar dis dikwels volbespreek, veral oor langnaweke soos hierdie een. Sy het ons genooi om in haar eie huis tuis te gaan. Bring jou raket saam – as jy tennis speel.”

Sy knik net. “Tot twee-uur dan.”

Danksy Mary en Vanessa gaan die hele klub vir seker teen etenstyd weet dat sy en Roedolf saam weggaan vir die langnaweek. Hoe kon sy haar en Roedolf se private sake voor hulle bespreek?

Sy hoor Anita se stem duidelik in haar ore met die antwoord wat nou al afgesaag begin raak: “Muisneste.”

Tilda verwelkom die verposing by ’n padkafee waar hulle tee en skons onder ’n groot koelteboom geniet. Miskien wil sy die ontmoeting met sy Aunt Gloria nog ’n rukkie uitstel, want volgens wat Roedolf haar van die eienares van die gastehuis vertel het, is sy ’n moondheid om mee rekening te hou.

Sy het glo teen die middel van die vorige eeu saam met haar Switserse eggenoot Suid-Afrika toe gekom. Sy is van Engelse afkoms en het haar man ontmoet toe hulle albei jeugambassadeurs by die Verenigde Nasies was. Hy was net ’n paar jaar as Switserse ambassadeur in die land toe hy in ’n motorongeluk dood is. Sy het hulle vakansiehuis op ’n plaas net buitekant Parys in die Vrystaat in ’n gastehuis omskep en ’n groot sukses daarvan gemaak.

Teen die tyd dat hulle voor die imposante plaashuis stilhou, is sy nuuskierig oor die dame van wie sy reeds ’n voorstelling begin vorm.

“Mensig, Roedolf, maar jou tante het ’n pragtige plek hier,” roep sy uit terwyl sy uit die motor klim.

“Dis nog mooier binne,” verseker Roedolf haar en sy hoor die opgewondenheid in sy stem. Sy hoop haar reaksie gaan aan sy verwagtinge voldoen. “Kom ek gaan stel jou aan Aunt Gloria voor,” nooi hy toe sy ’n oomblik by ’n bedding helder gesiggies vassteek.

Hy lei haar deur ’n dubbeldeur van gebrandskilderde glas en in ’n gang af. Halfpad in die gang af gaan staan hy by ’n deuropening en beduie dat sy voor hom moet instap. Toe Tilda se oë ná ’n rukkie aan die dowwer lig in die huis gewoond raak, voel dit vir haar asof sy in ’n Victoriaanse boudoir ingestap het. Haar aandag word heel eerste getrek deur ’n groot kaggel teen die verste muur onder ’n reusespieël waarvan die weerkaatsing die vertrek in grootte verdubbel. Op die ornamentele kaggelrak staan foto’s in outydse silwerrame uitgestal. Elke tafeltjie in die vertrek het ’n brokaattafeldoek oor wat tot op die grond hang met ’n oorlegstuk van fyn hekelwerk. Die armleunings en rugkante van die geblomde bank en stoele het gehekelde lappies oor en die vloer is bedek met ’n dik, Persiese mat.

Sy trek haar asem in toe ’n figuur in ’n fyngeblomde rok met ’n hoë kantkraag statig uit ’n stoel verrys. Die beeld het tot op daardie oomblik totaal met die patroon op die Sanderson-linne van die leunstoel saamgesmelt.

“Tilda, my Aunt Gloria Boucher, my ma se enigste suster. Aunt Gloria, dis Tilda, die vriendin van wie ek jou al vertel het,” stel Roedolf die twee vroue aan mekaar voor. Tilda se tone krul toe sy besef dat haar etiket êrens tydens die afgelope paar weke van “kollega” na “vriendin” verander het.

’n Tenger hand, die vingers net halfpad bedek deur die fyn roomkleurige kant van ’n moffie, word na Tilda uitgesteek. ’n Beheerste glimlaggie huiwer om die ou dame se mondhoeke terwyl twee skerp blou oë ondersoekend van haar oop sandale af boontoe gly, ’n oomblik op die lae halslyn van haar somerrok vassteek en dan reguit na haar kyk. “Aangename kennis, Tilda. Ek is bly jy het saamgekom. My nefie is al verveeld met my stories oor die ou dae,” verras ’n sterk stem Tilda, wat juis staan en dink dat die poeierlagie nie daarin slaag om die totale verrimpeling van die karaktervolle gesig voor haar te verdoesel nie.

“Ag, is nie, Aunt Gloria, ek geniet … Tilda sal ook graag …” stotter Roedolf en sy oë verdonker tot turkoois in die halfdonker van die vertrek.

Tilda wonder waarom hy skielik so verbouereerd is en sy besef dat sy nog steeds met Gloria se hand in hare staan. “Ekskuus tog,” mompel sy verleë en kyk vervaard om haar rond, maar kry geen hulp uit die geborstrokte vertrek nie. Die stoele lyk almal soos soldate wat stywerug en onpersoonlik na haar staar.

“Kom sit, kind,” kom Gloria tot haar redding. Die kantmoffie tel ’n glasklokkie van ’n behekelde tafeltjie op en stuur ’n helder geklingel deur die vertrek. ’n Jong meisie met ’n gestyfde wit voorskoot oor ’n swart, kuitlengte rok kom byna onmiddellik die vertrek binne, ’n ewe wit kappie met ’n randkartel om haar kort swart krulle. Sy dra ’n skinkbord waarop die fynste geblomde porseleinteeservies uitgepak is. Op haar hakke volg haar kloon met ’n koekrakkie waarvan die drie glasrakkies gelaai is met petits fours wat drup van wit fondant met gekleurde krulletjies en blaartjies bo-op.

Tilda voel asof sy op die stel van die Britse TV-reeks Upstairs, downstairs beland het. Sy verwag dat knegte met ’n gerookte fisant en stapels skons op silwer borde enige oomblik gaan inmarsjeer om ’n Victoriaanse high tea te bedien. Maar toe die swygsame tweeling die vertrek geruisloos verlaat het, skink Gloria goudkleurige tee in die koppies.

“Roedolf, wees ’n skat en deel die koek uit, asseblief,” vra sy à la grande dame, en hy maak hom dadelik nuttig met koekborde, vurkies, klein, geblomde servette en oplaas die petits fours. Hy bedien eers sy tante.

Toe hy die koekbord vir Tilda aanbied, sorg hy dat sy gespierde liggaam tussen haar en hulle gasvrou is. “Neem sommer ’n paar,” dring hy aan, maar sy pak net twee van die pikante blokkies op haar bord.

Roedolf kom orent nadat sy haar aan die koekies gehelp het en draai so vinnig om dat ’n paar van die blokkies versierde koek van die koekbord af skiet en op die mat beland.

Tilda se oë vlieg na Gloria se gesig, maar daar registreer geen verandering van uitdrukking nie. Die ou dame neem ’n slukkie uit die koppie wat op pad na haar mond was, sit dit rustig op die piering terug en steek haar hand na die klokkie uit.

“Nee, los, asseblief, Aunt Gloria,” keer Roedolf. “Hulle makeer niks. Ek gaan beslis nie die lekkernye mors nie,” en hy pak die vier blokkies op sy koekbord voordat hy ’n sakdoek uit sy broeksak trek en die krummels van die mat opvee.

“Die petits fours is heerlik. Het u dit self gemaak?” probeer Tilda doelbewus die aandag van Roedolf se verleentheid aflei.

“O nee, Marie-Claire is die kok. Sy is in Frankryk as cordon bleu-chef opgelei,” antwoord die ou dame trots.

Toe Tilda weer na Roedolf kyk, tuit hy sy lippe in ’n denkbeeldige soen. Sy trek haar asem verras in en stik byna in ’n krummel. Die stuitige man het ook geen respek vir sy statige ou tante nie. Dié sal seker ’n oorval kry as sy die uitdrukking sien wat nou oor daardie bruingebrande gesig sprei.

Roedolf wag skaars tot hulle koppies koud is voor hy ’n wandeling in die tuin voorstel. Die son rus soos ’n rooi bal op die koppie agter die woonhuis.

“Wag asseblief so ’n rukkie vir my, ek gaan haal net gou ons bagasie uit die motor,” bied Roedolf aan.

Sy staan aan die geurige knoppe van ’n rankroos en ruik toe sy die plan kry om vir Roedolf weg te kruip. ’n Opening in ’n heining lok haar soos die oopstaande deur van ’n geheime kamer, en toe sy daardeur glip, ontdek sy nog ’n faset van Gloria se verknogtheid aan die Victoriaanse tydperk. Weerskante van haar strek die twee hoë heiningmure van ’n doolhof uit en sy kyk vas teen ’n soortgelyke groen muur waar die graspaadjie ’n ent voor haar ’n skerp hoek maak.

Laat die man ’n bietjie wys of hy by al sy talente ook nog goed kan spoorsny, dink sy uitdagend en voel die opwinding in haar tril. Die ridders van ouds moes teen drake veg en opponente met die swaard verslaan om die dames wat hul bewonder het, se harte te wen. Sal haar held die deursettingsvermoë hê om haar deur die kronkels van hierdie labirint te volg? wonder sy en glip deur die opening.

“Tilda, ek het jou gesien. Wag vir my,” hoor sy Roedolf se onmiskenbare stem ’n ent van haar af. Sy trek haar sandale uit en trippel soos Alice deur die groen gange van haar wonderland. Toe sy in ’n stadium reguit kan aangaan of skerp regs draai, gooi sy die een sandaal ’n ent voor haar tussen die heinings in en neem die afdraaipad. ’n Ent verder, by ’n volgende vertakking, plant sy die leidraad in die regte gang, menende dat hy dan juis die ander koers sal kies. Sy draf koes-koes tussen die heiningmure deur, wat vir haar begin lyk asof hulle al nader aan mekaar loop.

Ten spyte van die fisieke oefening word sy nie warmer nie, en die toppe van die heinings strek so hoog die lug in dat die gange in die skemeraand al hoe donkerder word. Tilda begin angstig raak. Al wat sy kan sien, is ’n smal strokie donkerblou lug hoog bo haar waar die heinings eindig. Enkele sterre flonker aan die donkerwordende hemel. Dis ook spookagtig stil tussen die groen mure van die labirint. Waarom roep Roedolf nie meer na haar nie? Hy kan direk agter die groen muur aan haar regter- of linkerkant wees en sy sal dit nie eens weet nie, so dig is die heinings.

Sy hardloop al vinniger en haar asemhaling versnel geleidelik sodat sy dieselfde benoude gevoel kry as tydens haar duik saam met Roedolf, toe sy besef het hy kom nie op nie en het dalk verdrink.

“Roedolf, Roedolf!” roep sy hard en kan voel dat sy besig is om beheer te verloor. Sy voel vasgekeer en hulpeloos en sy hardloop in volle vaart teen een van die groen mure vas en probeer uit die versmorende engte breek.

’n Geluid waarsku haar te laat en sy bots trompop met ’n figuur wat om ’n hoek op haar afgepyl kom. Sy voel hoe sterk arms haar vasgryp en haar staande hou. Geskok kyk sy op in Roedolf se oë, wat smeulend die grasgroen van die heinings om hulle weerkaats. Hulle asem jaag en sy kan sy hart in tandem met hare teen haar deinende bors voel hamer. Haar bene gee onder haar mee en hulle sak saam op die gras neer. Sy brand om haar kop teen sy gespierde bors te laat sak en haar engtevrees uit te huil. Maar sy voel vervreemd deur die onbekende omgewing en onseker hoe hy sal reageer.

“Hoe’t jy my gekry?” praat sy deur die snik in haar stem.

“Net agter die blommegeur aangehardloop, natuurlik. Nie eers jou vals leidrade kon my van jou spoor afgooi nie. Ek het al my vakansies op hierdie plaas deurgebring – ek ken al die kortpaaie van die doolhof,” antwoord hy en hou haar sandale in die een hand na haar uit.

“Nou kry my dan gou hier uit voor dit heeltemal donker is. Dit maak my benoud,” smeek sy en spring op haar voete. Sy trap op die hak van een van die sandale wat sy op die gras langs haar laat val het, en gryp haar been met ’n uitroep vas. Die vinnige beweging ruk haar van balans en sy steier vorentoe. Roedolf, wat nog op die grond gesit het, kom flink op sy knieë en stuit haar val net betyds met sy arms om haar bene.

Tilda voel haar wange brand van die ongewone omhelsing toe iemand diskreet agter haar rug kug. Sy swaai om en kyk vas in die gesig van ’n man wat, wit servet oor die een arm, in die opening tussen die heinings op aandag staan.

“U ander gas is hier, meneer Roedolf,” kondig hy aan en draai met militêre presisie op die een hak om. Hy verdwyn in die gange van die labirint af sonder ’n sweempie van verbasing oor die toneel wat hy pas aanskou het.

Tilda buk en probeer haar bevry. “Los my bene, Roedolf. Wat is dit van nog ’n gas?”

Roedolf kom rats op sy voete en stof sy broek af. “O, ek wou jou nog sê. Louise, die meisie wat ek uit die Vaalrivier gered het, kuier ook hier vir die naweek. Sy moet Maandag …”

Tilda se ore tuit en daar flikker kolle voor haar oë. Sy was onder die indruk Roedolf het haar met romantiese intensies na hierdie pragtige oase genooi, maar sy vriendin uit Kanada het pas by hulle aangesluit.

Sy raap haar sandale van die grond af op en gil soos ’n viswyf agter die verdwynende kneg aan.

“Wag vir my, James!”

Sy blits vir Roedolf ’n kyk wat hom in ’n soutpilaar sou kon laat verander. “Jy skuld my ’n verduideliking, Casanova.”

“Sy naam is Wilson, nie James nie,” roep Roedolf agter haar aan en sy hoor moedeloosheid in sy stem. “Louise het vanmiddag uit Parys gebel terwyl ek besig was om te pak en toe ek besef hoe naby sy aan Aunt Gloria is, het ek haar oorgenooi; ek het net vergeet om jou te sê, jy moet my glo, Tilda.”

Tilda strompeldraf sonder om te antwoord op haar kaal voete agter die laaistokrug van Gloria se lakei aan. Sy hoop haar eie liggaamshouding waarsku Roedolf dat dit nie nou die tyd is om witvoetjie te soek nie. Sy kan stik so kwaad is sy vir hom.

Om te dink hy nooi ’n ou vriendin saam op die uitstappie waarop sy gehoop het om hom beter te leer ken en moontlik uit te vind hoe hy regtig oor haar voel. Wel, dit het sy gouer agtergekom as wat sy gedink het, nie waar nie? dink sy sarkasties.

Sy is briesend vir hom, maar meer nog vir haarself. Sy was ’n absolute gek om te dink die soene en die blomme wat hy aangedra het beteken dat hy in haar meer as verbygaande vermaak sien. Nogal twee dosyn rooi rose, net vanoggend. Watter man weet nie watter boodskap so ’n ruiker oordra nie?

En watter man nooi ’n vriendin uit sy verlede saam wanneer hy ’n meisie vir wie hy twee dosyn rooi rose stuur op ’n naweekuitstappe neem?

Die soort met wie sy niks meer te doen wil hê nie, besluit sy. Sy wens sy het met haar eie motor gekom sodat sy onmiddellik kon terugry Bloem toe. Maar nou sit sy vir die naweek, en dit nogal ’n langnaweek, vasgekeer op Gloria se plaas saam met Roedolf … en Louise. Die meisie wat hy nie kan vergeet nie omdat hy haar lewe gered het.

Toe sy uiteindelik uit die labirint bars, is dit donker. Spreiligte verlig hoë palmbome op die rand van die gemanikuurde grasperk en omskep die tuin in ’n eksotiese paradys. Sy vertoef ’n oomblik om haar sandale aan te trek. Sy laat haar hande oor haar hare gly om seker te maak dit staan nie na alle kante toe ná haar botsing met Roedolf nie. Sy moet op haar beste lyk wanneer sy die meisie uit Kanada van aangesig tot aangesig ontmoet.

Roedolf het haar naam in die loop ’n paar keer genoem en haar probeer dwing om te gaan staan, maar sy het elke keer losgeruk. Sy stap ’n ent voor hom terug na Gloria se Victoriaanse salon en wens innig sy was eerder duisende kilometer van hier af in die oerwoud tussen Apon se orangoetangs.

Sy steek vas toe sy die wese gewaar wat, met ’n teekoppie in die hand, met Roedolf se tante staan en gesels. Die meisie staan met haar rug na Tilda toe en is onbewus dat daar mense ingekom het. Lang swart hare hang tot op haar smal skouers en haar nousluitende rok pas perfek aan die figuur, wat vir seker nie deur ’n gram vet ontsier word nie. Die twee welgevormde bene maak ’n leuen van die veralgemening dat swemmers se spiere oorontwikkel is.

Roedolf stap vorentoe. “Louise, dis wonderlik om jou weer te sien. Het jy die plek maklik gekry?”

Tilda staal haar vir die herontmoeting en Louise stel haar nie teleur nie. Sy plak die koppie en piering op die naaste plat oppervlak neer en gooi haar arms met ’n uitroep om Roedolf se nek. Sy arms gly om haar lyf en hy soen Louise vol op die mond.

Tilda krimp inmekaar. Sy het sulke mooi verwagtinge van hierdie naweek gehad, maar dis wat haar betref besig om in ’n nagmerrie te ontaard.

“Roedolf, jy’t ’n fantastiese tan,” vlei Louise en Tilda dink vies dat sy skoon dweperig klink. “Dis die wonderlikste toeval dat jy juis hierdie naweek ’n klipgooi van Parys af …” Haar oë val op Tilda en sy bly stil. Sy draai na Roedolf. “Gaan jy my nie aan jou vriendin voorstel nie?” vra sy skalks.

“Natuurlik.” Hy steek sy arm na Tilda uit asof hy haar in hulle geselskap wil intrek. Sy bly steeks op haar plek staan en sien hoe ’n frons tussen sy oë keep.

“Tilda, dis Louise Freilink. Sy woon eintlik in Kanada, maar toer op die oomblik deur die land. Louise, Tilda Louw werk saam met my by Scuba Mondial.”

Sy kollega, niks meer nie, dink Tilda wrang terwyl sy stywerig knik. Dit voel vir haar asof sy ’n deur in haar hart toemaak. Sy het die afgelope ruk al hoe meer aangetrokke gevoel tot Roedolf. Hy het tydens die Gariepduik bewys dat hy haar, selfs ten koste van homself, teen haar baas se onredelike eise sou verdedig. Die feit dat sy sy lewe gered het, het ook ’n spesiale band tussen hulle gesmee. En die soen nou die middag nadat hy haar been gemasseer het, was allesbehalwe ’n platoniese gebaar. Sy was op die punt om vir hom ’n kykie in haar gevoelens te gee, maar dit gaan nie meer gebeur nie.

“Aandete is oor ’n halfuur. Kom ek gaan wys vir julle julle kamers, meisies. Julle sal julle seker wil verfris,” onderbreek Gloria haar mymering. Sonder om weer na Roedolf te kyk soek Tilda rond na haar handsak. Sy kry dit op ’n koffietafeltjie langs die stoel waarop sy gesit het toe hulle vroeër tee gedrink het. Toe sy dit optel, merk sy Roedolf se motorsleutels ook daar lê. Sy tel die bossie saam met haar handsak op en volg Louise wat agter Gloria in die gang afstap.

Sy dink sy het pas aan ’n ontsnaproete uit hierdie nagmerriekuier gedink. Dis ’n baie gewaagde plan, maar sy is seker dit kan werk. Sy gaan beslis nie twee dae lank vyfde wiel aan die wa wees terwyl Louise watsenaam en Roedolf hulle vriendskap hervat nie. Nee, dis meer as ’n vriendskap, daarvan is sy seker. Die feit dat hy gewillig is om hulle naweek met die swemmer te deel en die soengroet is vir haar genoeg bewys.

Sy is te besig om haar plan uit te werk om veel aandag aan die luuksemeubels en stylvolle beddegoed te gee in die dubbelkamer waarheen Gloria haar gelei het. Al wat sy nog moet besluit, is of sy dit dadelik of eers die volgende oggend moet uitvoer. Sy weeg die voor- en nadele teen mekaar op terwyl sy haastig ’n semiformele rok aantrek en haar grimering opknap. Daar is ’n dringende klop aan haar deur en sy herken die stem wat haar naam roep as Roedolf s’n.

“Later, ek trek aan,” antwoord sy en luister tot die voetstappe in die gang wegsterf.

Hoewel sy eintlik onmiddellik sou wou wegkom, moet sy aan haar veiligheid dink. ’n Nagrit in ’n motor wat sy nog nie vroeër bestuur het nie is ’n veiligheidsrisiko. Dit sal seker beter wees om vroegoggend te ontsnap wanneer die paaie nog stil is en sy kan sien wat sy doen.

Haar gewete kla haar aan omdat sy eintlik beplan om Roedolf se motor te steel, maar sy redeneer dat Louise hom Bloem toe sou kon neem aangesien hulle in elk geval wil saamkuier. En dis nie regtig steel nie. Sy leen net iets by ’n kollega. Hy beklemtoon so graag hulle werkverhouding. Laat hom dan een van die implikasies daarvan beleef, beklink sy die argument en knipoog vir haar spieëlbeeld.

Die tafel is feestelik gedek met verskeie kristalglase vir elke gas, ’n geblomde porseleineetservies en silweropskepskottels. Gloria sit aan die hoof van die tafel met Tilda en Roedolf aan haar regterkant en Louise oorkant hulle. Tilda herken die twee klone en James, oftewel Wilson, wat hulle bedien.

Toe Wilson buk om haar servet oor haar skoot te drapeer, neem Roedolf dit uit sy hande. “Ons moet praat,” sis hy tussen sy tande deur, sy kop gebuig terwyl hy die servet hanteer.

“Daar’s niks te sê nie,” fluister sy, haar oë op Louise wat met Gloria gesels.

Hy probeer nog ’n paar keer om met haar ’n gesprek aan te knoop, maar sy ignoreer hom. Sy is verlig toe hy tou opgooi en om die beurt met Louise en sy tante gesels.

So gou ná die nagereg as wat goeie maniere toelaat, staan sy op.

“Verskoon my, asseblief, Aunt Gloria, ek het ’n hoofpyn,” en sy stap vinnig na haar kamer toe.

Sy is eintlik teleurgestel toe Roedolf geen poging aanwend om met haar te praat nie. Sy drink hoofpynpille en klim ná ’n vinnige stort in die bed.

Sy is nog besig om die afgelope week se hoogtepunte en die dag se laagtepunt in haar gedagtes rond te maal toe sy dofweg stemme buite hoor. Toe sy Roedolf se diep stem herken, wip sy uit die bed. Sy stap sonder om die lig aan te skakel na die venster en loer deur die kantgordyn.

In die spreilig by ’n reusepalm staan twee figure. Die een is Roedolf, soos sy verwag het, en die ander … Louise. Sy voel haar nekhare rys. Hy het sowaar nie eens die sensitiwiteit om sy hofmakery êrens in privaatheid voort te sit nie, maar moet dit hier kom doen, in die tuin voor haar venster. Sy wil net wegdraai toe Roedolf Louise aan die skouers neem en vol op die mond soen.

’n Klip val in Tilda se maag. Sy het genoeg gesien. Sy val snikkend op die bed neer en huil haarself aan die slaap.

Sy skrik met nog ’n erger hoofpyn as die vorige aand s’n wakker toe die son se eerste strale in die kamer inskyn. Terwyl sy haar tande borsel nadat sy hoofpynpille gedrink het, begin haar gedagtes oortyd werk.

Sy besef dat die neem van Roedolf se motor ’n dom idee is wat haar boonop in die hakskeen kan byt omdat hy dit vir seker by haar sal kom soek. Omdat sy die tweegatjakkals nooit weer wil sien nie, moet sy gou ’n ander plan maak.

Dit word alte gou duidelik dat Roedolf se tante die enigste mens is by wie sy om hulp kan aanklop. Sy trek haastig aan en pak haar tas.

Sy stap op haar tone deur die verlate gang. Haar tas bly in die salon staan terwyl sy Roedolf se motorsleutels op die tafeltjie terugsit waar sy dit geneem het. Daar is niemand in sig nie, maar in die kombuis hoor sy die dowwe geluide van breekgoed wat hanteer word. Sy bid dat dit Gloria is wat so vroeg reeds op is en stap haastig deur die swaaideur.

“Goeiemôre, kindjie. Maar hoekom so vroeg op? Jy was veronderstel om laat te slaap,” groet die ou dame en Tilda sug verlig. “Is daar ’n probleem?”

“Môre, Aunt Gloria, ag ek …” Haar ongelukkigheid breek deur die wal en sy bars in trane uit. Die ouer vrou trek haar nader en wag tot sy haar hartseer uitgesnik het.

“Toemaar, ek weet. Dis oor Roedolf en daardie Louise-meisiekind.”

Tilda kyk op deur haar trane. “U weet? Maar hoe?”

“Gisteraand. In die tuin.”

Tilda knik. “Ja, ek het hulle ook gesien. Tante, kan u vir my ’n voertuig leen, asseblief? Enigiets met wiele, solank ek net hier kan wegkom.”

Gloria lag ’n ondeunde laggie. “Oppas waarvoor jy wens, Tilda. Ek het ’n skuur vol vierwielers vir besoekers – en ’n motorfiets met ’n sywaentjie wat aan my oorlede man behoort het.” Sy haak by Tilda in en stuur haar na ’n buitedeur.

“Ek kry net gou my tas, Aunt Gloria. Baie, baie dankie dat u bereid is om my te help.”

Die ouer vrou gee haar arm ’n drukkie voordat sy dit los. “My loskopnefie moet vir eens en vir altyd ’n les geleer word,” antwoord sy beslis. “Hy is onnosel om so ’n juweel soos jy deur sy vingers te laat glip.”

Tilda kan nie dink waarop Gloria so gou ná hulle eerste kennismaking haar vleiende oordeel baseer nie, maar is tevrede om dit vir eers daar te laat.

“En moenie jou bekommer oor die motortjie nie – ek en Wilson ry elke tweede week Bloemfontein toe vir voorraad. Hy kan die Clio terugbestuur.”

Nadat sy Gloria hartlik bedank het vir die gasvryheid en die leen van die splinternuwe motortjie, sit sy ’n oomblik stil om haar gedagtes te fokus. Noudat sy ’n ryding het, moet sy seker besluit waarheen sy gaan vlug.

Die eerste mense aan wie sy altyd in ’n krisis dink, se gesigte kom helder in haar kop op. Natuurlik, haar ouers. Gaan huis toe, por sy haarself aan en skrik haar lam toe iemand hard teen die motorruit klop.

Roedolf se oë is rooi en sy hare staan ongekam orent. Hy beduie verwoed dat sy die ruit moet afdraai. Haar vingers sukkel dom om die sleutel in die aansitter te kry, maar sy bewe so dat die hele bossie uit haar hand gly. Sy vroetel by haar voete en kry dit dadelik vasgevat. Hierdie keer slaag sy daarin om die motor aan te skakel. Toe sy oor haar skouer kyk om uit die motorhuis te tru, staan Roedolf agter die motor wild en beduie dat sy moet wag.

Byna in trane draai sy naderhand die ruit teësinnig af nadat sy die motor se petrolpedaal feitlik weggetrap het om te sein dat sy bedoel om te ry. Hy kom haastig langs haar staan en buk na die oop ruit.

“Spaar my jou verduidelikings, Roedolf. Jy’t ’n fling gehad in Bloem terwyl jou meisie in Kanada sit. Nou’s sy terug en jy het my nie meer nodig as afleiding nie.”

Tot haar verbasing skiet sy groen oë vonke van woede in plaas van verleentheid, soos sy verwag het. Hy gryp haar ru aan die naaste skouer. “Ek kan nie verstaan waaroor jy jou ontstel nie. Ek is nie verlief op Louise nie. Sy ry Maandag weer …”

“Ek het heeltemal genoeg gehoor. Moenie my teen my wil hier probeer hou nie,” waarsku sy en trek met so ’n vaart weg dat die bande ’n boog gruisklippies die lug inskiet. Sy ry ’n groot palm net-net mis, rem dat die bande skree en jaag weg. Sy sien in haar truspieëltjie hoe Roedolf die motor agternasit en sy versnel sodat sy hom gou afskud.

Waar die plaaspad ’n paar kilometer verder by die hoofpad aansluit, hou sy eers stil om haar gesig af te vee en haar selfoon af te skakel, wat ’n paar keer kort ná mekaar gelui het. Sy is nie verbaas om te sien dat dit Roedolf is wat haar probeer bel het nie.

In die ooste kom die son se gloeiende skyf agter ’n heuweltjie op. Haar kop staan nou net in een rigting: Pretoria toe, nie Bloem toe nie. Sy moet nou by haar regte huis kom. Waar sy haar ma in haar vertroue sal neem oor haar gebroke hart en die ontrouheid van die man wat sy nou nooit saam met haar huis toe sal nooi nie …

Die ontvangs wat sy kry, oortref haar selfsugtigste verwagtings. Haar ouers kom feitlik gelyk by die agterdeur uit toe sy haar toeter druk en gee haar skaars kans om uit die motor te klim voordat hulle haar omhels. Op hulle vrae oor die vreemde motortjie antwoord sy kortaf dat sy later sal verduidelik.

Al wat haar brose gemoedstoestand nodig het om te ontspoor is hulle openlike vreugde om haar te sien. Toe sy in trane uitbars terwyl haar pa haar vasdruk, kan sy hom voel skrik.

“Wat op aarde is dit, kindjie?” vra hy terwyl hy haar met sy arm om haar skouers die huis inlei.

Al wat sy kan uitkry, is die man wat haar hart gebreek het se naam. “Roedolf.”

Asof haar pa besef dat hy nie die regte een is om haar op daardie oomblik te ondersteun nie, bied hy aan om te gaan tee maak en laat sy vrou toe om Tilda na ’n gemaklike sitplek in die woonkamer te lei. Haar ma wag geduldig tot haar snikke bedaar het.

“Is dit die man van wie jy my vertel het?”

Tilda knik.

“Het julle ’n uitval gehad? Of het jy hom by ’n ander meisie betrap?” wil haar ma die treurmare vinniger aanhelp.

“Nee, mamma, maar dis amper so erg. Hy het my vir die naweek na sy tante se plaas in die Vredefortkoepel genooi, maar ons was skaars daar, toe kom daar ’n ander meisie aan wat hy ook genooi het. Dis toe mooi ene Louise, ’n swemmer wat hy ’n paar jaar gelede uit die Vaalrivier gered het en wat pas uit Kanada aangekom het om by hom te wees.”

Haar ma se oë registreer skok. “Maar ek het dan gedink julle … hy stel in jou belang.” Die ouer vrou se stem klink verontwaardig. “Het julle nie ’n paar keer saam uitgegaan nie?”

Tilda se snikke neem weer toe. “Ja, mamma, en ek was besig om op hom verlief te raak. Dis hoekom ek die uitnodiging aangeneem het. Ek was so dom om te dink hy voel ook iets vir my en wil my beter leer ken.”

Sy vee haar neus met ’n snesie af en sluk die trane weg. “Hy het haar gisteraand, nadat ek bed toe is, in die tuin voor my venster gesoen. Ek het dadelik besluit ek moet daar wegkom, en sy tannie het vir my vanoggend die motortjie geleen. Hy wou nog verduidelik, maar ek wou niks meer hoor nie. Die enigste keer wat ons oor die meisie gepraat het, het hy erken hy skryf vir haar en ek het afgelei daar is niks meer tussen hulle nie. Ek was duidelik verkeerd.”

“Nee, jy was nie toe verkeerd nie; jy is nou verkeerd,” gaan ’n fluweelstem haar ferm teë en sy kyk geskok om. Haar pa staan in die woonkamer se deur, skuins agter die oorsaak van die groot hartseer wat haar gedryf het om die twee mense op te soek wat vir haar die meeste omgee.

“Hoe …” is al wat sy kan uitkry, maar die antwoord kom blitsvinnig.

“Malan het jou ouers se adres gehad. Ek het gedink jy sou huis toe kom,” antwoord hy eenvoudig, blykbaar baie tevrede met sy kennis van die vroulike psige.

Tilda se verontwaardiging kanselleer die lamheid in haar bene en sy kom regop. “En ék dink jy behoort by mejuffrou Kanada te wees. Toe, gaan terug na jou swemkampioen wat duisende kilometer gevlieg het om weer jou lippe op hare te voel.”

Sy sien aan die flikkering in sy oë dat die hou tref, maar hy staan sy man. “Die persoon wie se lippe ek die graagste wil soen, staan hier, in hierdie vertrek en nonsens praat.”

Tilda voel hoe sy verkleur van woede gemeng met verleentheid en besef skielik dat sy en Roedolf in haar ouerhuis staan en baklei terwyl hy nog nie eers aan hulle voorgestel is nie. Maar voor sy iets daaromtrent kan doen, stap haar ma met ’n uitgestrekte regterhand na Roedolf.

“Ek neem aan jy het my man, Bernhard, reeds ontmoet,” groet sy vriendelik. “Ek is Marie Louw, Tilda se ma.”

“Roedolf van Biljon, mevrou. Bly om u te ontmoet.” Hulle skud hand en Tilda voel aan hoe die alledaagse gebaar ’n tikke normaliteit in die hoogs gespanne atmosfeer inlaat.

“Tilda, ons het nog ’n paar goed nodig vir middagete. Ek neem aan julle sal bly?” Marie gaan verder sonder om op ’n antwoord te wag. “Maak gerus vir julle iets te drinke terwyl ek en jou pa winkel toe gaan.”

Tilda weet die inkopietog is ’n verskoning om haar en Roedolf geleentheid te gee om hulle probleme uit te pluis en sy waardeer haar ma se bedagsaamheid. Sy en Roedolf staan ongemaklik en wag terwyl geluide en gedempte stemme dieper in die huis verraai dat haar ouers beursies en inkopiesakke bymekaarkry voor hulle vertrek.

Tot Tilda se verbasing lyk Roedolf ente beter as toe sy hom die oggend op die plaas agtergelaat het. Sy oë lyk minder moeg en sy hare is netjies gekam. Hy het ’n liggeel gholfhemp aan wat sy groen oë en kastaiingbruin hare komplementeer. Die wit kniebroek laat hom vars en netjies lyk, asof hy hom vir een of ander buitelugaktiwiteit gereed gemaak het.

Sy besef ongemaklik dat hy haar ook staan en dophou.

“Sal jy koffie drink, of tee?” vra sy en begin deur toe stap om die ketel te gaan aanskakel.

Roedolf se warm hand op haar arm bring haar tot stilstand. “Nie nou nie, dankie. Kan ons asseblief eers praat?” smeek hy byna.

Tilda laat haar taamlik onwillig na die bank lei waar Roedolf langs haar gaan sit. Sy wil nog protesteer, glad nie gretig om meer besonderhede van sy verhouding te hoor nie. Maar ’n stemmetjie waarsku haar om te luister, want het hy nie net pas te kenne gegee dat hy haar bo Louise verkies nie?

“Tilda, daar is niks tussen my en Louise nie. Sy het Parys toe gegaan om weer die plek te sien waar sy byna verdrink het, en toe ek hoor sy is die naweek vry …”

“Roedolf, moenie my verder beledig nie. Ek het oë in my kop. Ek het nie net julle passievolle weersiens aanskou nie, maar ook die intieme toneeltjie laas nag in die tuin.”

Roedolf knip nie ’n oog nie. “Ek weet. Aunt Gloria het my vertel. Ek het Louise bloot gelukgewens. Sy is verloof en sluit Maandag in Durban by haar aanstaande aan. Hy het aan ’n seiljagwedvaart deelgeneem en sy het skielik besluit om hom te verras. Maar toe sy in Suid-Afrika land, het sy agtergekom sy is twee dae te vroeg.”

Tilda hap lug terwyl sy wens die vloer wil oopmaak en haar insluk. Maar sy gaan nie sommerso haar standpunt oorboord gooi nie.

“En hoekom vertel sy dit vir jou op die grasperk voor my venster in die laat ure van die nag?”

“Aunt Gloria het ons vriendelik gedwing om ná ete ’n bordspeletjie te speel, waarna Louise voorgestel het dat ons buite gaan lug skep. Sy was duidelik opgewonde om my die nuus te vertel.”

Iets krap nog in Tilda se agterkop. “Ek dag dan julle korrespondeer – kon sy nie vir jou geskryf het van haar verlowing en haar planne om Suid-Afrika toe te kom nie?”

Roedolf kom nader en vat haar hande. “Ek het geweet daar is ’n man op die toneel, maar hy het haar gevra om te trou toe sy seiljag êrens tydens die wedvaart aan wal gegaan het. Vandaar die skielike besluit om hom hier te ontmoet. Maar genoeg van Louise. Ek is hier om die res van die naweek saam met jou te geniet. Dink jy jou ma sal vir my ’n bed oortrek?”

Roedolf se gesig swem voor haar oë. “Het jy regtig ter wille van my …” Trane verhoed dat sy die sin voltooi. Sy is heeltemal oorstelp deur die wete dat hy uitgevind het waar sy bly en agter haar aangery het. Dit moet beteken dat hy werklik en diep vir haar omgee.

Sy trek sy hande, wat hare nog steeds vasklem, tot teen haar. Toe hy haar bedoeling en haar vergifnis snap, gly sy hande om haar middel en hy trek haar met ru passie teen hom vas. Hulle lippe vind mekaar in honger, troossoekende verkenning. Tilda word duiselig van die verligting dat Roedolf haar nie met die meisie in Kanada bedrieg het nie en stoot die verleentheid oor haar oorhaastige afleidings uit haar gedagtes.

Sy voel die drif en spanning geleidelik uit Roedolf se arms dreineer. Hy leun agteroor teen die bank se rugleuning en trek haar saam sodat sy met haar kop teen sy bors tot rus kom. Die omhelsing duur net ’n paar minute, toe verslap sy arms om haar en ’n ligte snork verraai dat hy vas aan die slaap is.

Sy kom ná ’n ruk stadig regop en bekyk die slapende figuur met deernis. Sy dink terug aan sy deurmekaar voorkoms die oggend in sy tante se motorhuis. Kepe by sy mondhoeke wat sy nog nooit vroeër daar gemerk het nie en donker skadu’s onder sy oë bewys dat hy die vorige nag bitter min geslaap het. Meegevoel en liefde laat haar vermurwe en sy moet die hoeveelste keer daardie dag veg teen die brand van trane agter haar ooglede.

Toe haar ouers later van die winkel terugkom, slaap Roedolf nog. Tilda waardeer dit dat hulle haar glad nie uitvra nie, maar doodnatuurlik met die voorbereiding van ’n ligte middagete begin. Haar ma maak tussenin ’n pot tee en moedig haar aan om met haar koppie op die stoep te gaan sit.

“Ek kan sien jy is moeg van die rit,” por sy haar aan toe sy die tee vir Tilda aangee. “Ontspan jy nou, ons eet oor ’n rukkie. As jy dink ons moenie vir Roedolf wakker maak nie, kan jy hom gerus nog laat slaap. Hy het ’n woeste tydjie agter die rug,” en Tilda besef net weer waarom almal met wie Marie Louw in aanraking kom dadelik tot haar aangetrokke voel.

Maar Roedolf word betyds wakker, en boonop met ’n eetlus wat haar ma laat skater toe hy, ná stewige porsies van haar spesiale vleis-en-kaas-slaai, vra of hy die korsie van die vars brood ook maar mag kry.

Nadat hy sy vrou gehelp het om die tafel af te dek, kom Bernhard Louw met ’n skinkbord van die kombuis af ingestap.

“Roedolf, sê my wat dink jy van my tuisgemaakte appelkooslikeur,” nooi hy terwyl hy eers vir sy vrou en Tilda die glasies aanbied. Haar pa en Roedolf raak dadelik diep in gesprek oor die voordele van vodka teenoor dié van rum vir die maak van likeur. Sy neem klein slukkies van die soet drank en laat toe dat die klank van Roedolf se stem haar sinne streel sonder om veel aandag aan die woorde te gee. Dit voer haar terug na die aand met hulle huispartytjie toe sy reeds deur die stem bekoor is, hoewel sy vermoed het dat die eienaar daarvan net ’n vlietende rol in haar lewe sou speel voordat hy weer daaruit verdwyn.

Hoe het sy haar nie misgis nie! In die drie en ’n half maande vandat sy hom ontmoet het, het Roedolf van Biljon haar feitlik elkeen van die vooropgesette idees wat sy oor hom gekoester het, laat verander. Hy het haar met groot empatie probeer help om haar vrees vir duik te oorkom en pas al haar vrese dat sy hart aan iemand anders behoort, uit die weg geruim.

Binne-in haar groei ’n borrelende opgewondenheid oor die tydjie wat hulle saam in Pretoria gaan deurbring. Sy wil vir Roedolf haar spesiale plekke gaan wys en soveel moontlik te wete kom van sy voorkeure en toekomsplanne. Natuurlik nie om dowe neute nie. Sy hoop dat hy reeds êrens in sy beplanning vir haar ’n plek ingeruim het. En dat hy nie van plan is om ooit uit haar lewe te verdwyn nie.

Terwyl Marie vir Roedolf die gastekamer gaan wys, bel Tilda Bloemfontein toe om haar huismaats van die jongste verwikkelinge te vertel.

“Oe-la-la, ’n naweek by jou ouers saam met die man van jou drome! Waarheen gaan jy hom oral neem?” borrel Sanet opgewonde.

“Hoe bedoel jy, my droomman?” stribbel sy eers teë. “Ons is duikmaats, dis al.”

“Wel, wel, ek het gedag duikmaats pas mekaar onderwater op en deel desnoods hulle lug wanneer een van hulle s’n opraak, maar nou hoor ek hulle pligte strek veel verder. Indien hulle ’n onderonsie het en die een vaar die wye wêreld in, moet die ander een haar tot elke prys opspoor,” kom dit tong in die kies van haar huismaat wat haar blykbaar beter ken as wat sy gedink het. “Maar vertel nou eers wat julle alles gaan doen.”

“Ek het nie ’n program opgestel nie, Sanet, maar ek dink ek moet begin by die duiksentrum, en natuurlik sal ons ’n paar van die studente se uithangplekke gaan …”

“Ag nee, boring. Klink my jy gaan hulp nodig hê om dit romanties en interessant te maak. Moet ons drie nie maar in ’n motor spring en jou ’n bietjie idees kom gee nie?” dring Sanet aan.

“Waag julle dit net,” dreig Tilda. “Maar as ’n oulike plek jou byval, kan jy ’n SMS stuur. Ek wed jou jy en jou beeldskone tweeling weet waar die oulikste mans graag rondhang.”

“Ja, spot maar, kammie. Lyk dit vir jou asof ons al ’n enkele een kon aankeer?”

Tilda kan hoor dat sy ’n seerplekkie raakgedruk het en sy is dadelik spyt oor die aanmerking. “Dalk moet julle twee begin duik. Kyk wat het as gevolg daarvan met my gebeur. Of beter nog, kom werk by Scuba Mondial,” stel sy in ligte luim voor en Sanet herwin gou weer haar gebruiklike optimisme. Tilda is tevrede dat sy heelwat vroliker klink teen die tyd dat hulle aflui.

Terwyl sy vrugtesap en ’n paar peuselgoed in ’n piekniekmandjie pak, probeer sy uitvind of daar spesiale plekke is wat Roedolf graag daardie middag sou wou besoek. Tot haar verbasing noem hy self die De Jongh-duiksentrum naby die Universiteit van Pretoria.

“Ek het al in koerantberigte gelees dis ’n uitstekende fasiliteit waar die land se beste sierduikers opgelei word. Is dit so dat die hoogste duikplank tien meter bo die water is?” wil hy weet.

“Ja, dis reg. Dis ’n ongelooflike ervaring om daar af te duik.”

“Ek dink ek sal maar jou woord daarvoor neem. Hoekom het jy opgehou?”

Sy haal ’n pan vars gebakte skons uit die oond en dop hulle op ’n afkoelrak uit. “Toe ek die laaste keer internasionaal deelgeneem het, het ’n Amerikaanse meisie met ’n agteroorduik gegly en die duikplank met haar ken getref. By die berig in die koerant was daar ontstellende statistieke oor duikplankongelukke. Ek het besluit om op te hou voor dit my beurt is.”

“Dis jammer, want ek het op die internet gelees hoe goed jy was. H’m, en dit smaak my jy’s net so ’n uitstekende kok,” lewer hy kommentaar nadat hy aan die korsie van ’n skon geproe het.

Sy tik hom speels op die hand en pak ’n paar skons tussen servette in die mandjie.

“Sal jy solank vir ons die kombers en kussings in die motor laai?” vra sy.

Toe hy na die res van die skon mik, jaag sy hom gemaak kwaai met die vatlap uit die kombuis.

“Dit lyk my hier is iets aan die gang. Kyk net al die motors,” merk Roedolf op toe hulle nog ’n ent van die duiksentrum af is.

“O ja. Daar is ’n plakkaat teen die muur. Dis ’n duikkompetisie. Net ons geluk.”

“Te veel mense na my sin. Kan ons nie maar net ’n stil plekkie soek en daardie lekker skons van jou eet nie?” vra Roedolf met ’n breë glimlag.

“Goed so, maar kom ons stop net hier langsaan by die Austin Roberts-voëlpark, dis by die piekniekplek. Toe ek klein was, was my absolute gunsteling-Sondaguitstappie om die babers hier in die dam te kom voer.”

Roedolf parkeer die motor en neem die piekniekmandjie. Tilda dra die kussings en kombers terwyl hulle langs die draad afstap. “Kom ek gaan wys jou die knewels, ek het vir hulle brood saamgebring,” nooi Tilda opgewonde.

Hulle gooi stukke brood in die dam. Die babers maal in die modderige water rond terwyl hulle bebaarde bekke blitsig na die kos hap. Tilda skater van plesier toe ’n bleshoender by die fees aansluit en sy deel van die kos uit ’n baber se bek pluk.

Sy beduie na die stuk grond oorkant die voëlpark waar die groen grasperke van ’n openbare park onder hoë bome uitstrek. Drawwers oefen op die geplaveide paadjies en oral slenter verliefde paartjies rond. Skaterende kinders speel onder die waaksame oog van hulle ouers en honde hardloop vry rond.

Tilda wonder wat Roedolf beplan toe hy die mandjie neersit en skielik oor die grasperk wegspring. Net gou word dit duidelik. Hy kry die stewige sporte van ’n horisontale leer beet wat deel van ’n houtklouterraam vorm. Soos ’n wafferse Tarzan swaai hy van sport na sport terwyl sy kreet deur die park weergalm.

Tilda glimlag verheug terwyl sy die laslappiekombers in ’n rustige hoekie uitsprei. Dit maak haar intens gelukkig dat Roedolf se vrolike self weer begin sigbaar word. Sy trek die piekniekmandjie nader en begin die kos uitpak.

Hulle is nog besig om te eet toe haar selfoon lui. Dis haar ma en Tilda hoor dadelik dat sy ontsteld is.

“Ek weet nie wat om te doen nie, sus. Pa het net voor ete ’n rukkie gaan lê, en toe ek hom roep, was hy heeltemal deurmekaar. Ek weet nie of ek hom hospitaal toe moet neem nie. Vandat hy die klont in sy been gehad het, wil ek nie kanse waag nie.”

“Net ’n oomblikkie, mams, ek vra gou wat dink Roedolf,” en Tilda druk die selfoon toe terwyl sy haar ma se boodskap vir hom opsom.

Roedolf huiwer nie ’n oomblik nie. “Sê jou ma moet hom net rustig hou. Ons kan binne vyf minute daar wees en ek kan help as ons hom dokter toe moet neem.”

Tilda dra sy woorde aan Marie Louw oor terwyl Roedolf die piekniekgoed opruim en die laslappiekombers opvou. Sy is dankbaar dat hy in staat is om dadelik te doen wat prakties nodig is, want sy is skielik bewerig en onseker waar om te vat of te los. Met die piekniekmandjie in die een hand en die kombers onder die arm, neem hy haar hand en begin vinnig aanstap na die parkeerterrein waar hulle die motor gelaat het.

Hoewel Roedolf redelik vinnig deur die verkeer vleg, voel sy nie ’n oomblik onveilig nie. Hy vra haar saaklik uit oor haar pa se gesondheid en sy vertel hom van die bloedklont wat hy vroeër in die been gehad het.

“Weet jy of hy ’n bloedverdunner gebruik?”

“Ek is jammer, ek weet nie … Ek weet net hy het nadat hy ontslaan is nog nie weer van enige pyne gekla nie.”

Roedolf moet die spanning in haar stem gehoor het, want hy lig sy een hand van die stuurwiel af om haar hand te druk. “Ek is seker dis nie ernstig nie. Hou moed.”

Hulle kry haar ouers in die sitkamer. Haar pa sit op ’n leunstoel en kyk hulle vraend aan toe hulle inkom. Toe Tilda besef dat hy hulle nie herken nie, onderdruk sy ’n snik en stap deur gang toe sodat hy nie haar ontsteltenis moet merk nie. Sy bly net buite die deur staan en hoor hoe Roedolf haar pa simpatiek benader.

“Hoe voel oom op die oomblik?” vra hy, en Tilda besef dat hy probeer uitvind of haar pa se tong sleep.

“Goed dankie,” kom dit stadig en Tilda kan waar sy staan eintlik niks daarvan aflei nie.

“Lig vir my asseblief oom se arms bokant die kop.”

Blykbaar sukkel haar pa met hierdie opdrag, want Roedolf paai feitlik dadelik met ’n “maak nie saak nie, lyk my die linkerarm is nog ’n bietjie moeg”.

“Ekskuus, oom, maar steek asseblief oom se tong uit.” Tilda begin wonder of al die vreemde aksies regtig nodig is, maar sy vertrou Roedolf se opleiding en aanvoeling. Sy skrik toe hy langs haar in die gang verskyn.

“Daar’s tekens van ’n beroerte, meisie. Ek dink ons moet hom so gou moontlik by die hospitaal kry. Dit sal dwaas wees om nog vir ’n ambulans te wag.”

’n Koue hand vou om Tilda se hart, maar sy probeer sterk bly.

“Goed, ek sal vir my ma sê.”

“Ek sal my motor agterdeur toe bring. Laat jou ma vir hom die nodigste pak, asseblief. Ek sal kom help om hom in die motor te kry.” Vir die tweede keer in ’n kort tydjie sê Tilda dankie vir Roedolf se praktiese aanslag. Haar gedagtes is so deurmekaar dat sy nie sou kon dink wat die regte optrede is nie.

Hulle drie kry dit net-net reg om haar pa, wat taamlik onvas op sy bene is, tot in die motor te help. Roedolf skuif langs hom op die agterste sitplek in.

“Bestuur jy asseblief, Tilda, sodat ek jou pa gedurig kan monitor.”

Roedolf hoef nie verder te verduidelik nie, sy besef met ’n swaar hart dat haar pa enige tyd ’n verdere beroerte kan hê. Die feit dat Roedolf haar met sy voertuig vertrou, maak haar kalm en vasberade om hom – en haar pa – nie in die steek te laat nie.

Hulle is omtrent vyf minute van die hospitaal naaste aan haar ouerhuis toe sy ’n hand op haar skouer voel. Haar hart klop vinniger.

“Trek asseblief af van die pad af, Tilda. Jou pa het asemnood,” bevestig sy woorde dat sy rede het om ontsteld te wees. Sodra die verkeer agter haar dit toelaat, trek Tilda in die eerste die beste erf se inrypad in.

“Ek kan mond-tot-mond gee, maar dan moet hy plat lê. Skuif vir my julle sitplekke so ver moontlik vorentoe sodat ek langs hom kan kniel. Ekskuus vir die ongerief, mevrou,” voeg hy by met sy hand op Marie se skouer.

Tilda doen soos hy vra, al voel dit asof daar ’n kortsluiting tussen haar brein en haar arms is. Was dit nie vir die besef dat haar pa haar baie nodig het nie, het sy ingegee. Maar toe Roedolf sê sy kan maar weer ry, tru sy met tollende bande in ’n opening tussen twee motors in.

Sy proe ’n souterige smaak in haar mond en weet dat sy haar lip stukkend gebyt het. Sy weerstaan die versoeking om in die truspieëltjie te probeer sien wat Roedolf doen en of haar pa daarop reageer. Sy mag nie nou ’n ongeluk maak omdat sy haar oë nie op die pad hou nie, waarsku sy haarself. Sy moet haar pa lewend by die hospitaal kry.

Op die hospitaalterrein volg sy die aanwysings vir noodvoertuie. Toe sy stilhou, is daar feitlik onmiddellik twee dokters by haar venster.

“My pa. Agter in. Beroerte,” kry sy net die nodigste inligting uit. Sy sit verlam en kyk hoe Roedolf die mense help om haar pa op ’n rolbed te plaas. Hy stap langs die bed terwyl hy met albei hande ritmies op haar pa se borskas druk.

“Jy moet ry, my kind,” onderbreek haar ma haar malende gedagtes. “Kom, ek help jou om ’n parkeerplek te kry.”

Teen die tyd dat Tilda en Marie by opnames in die noodgevalle-afdeling sit en vorms invul, is daar van haar pa en Roedolf geen teken nie. Tilda moet aflei dat Roedolf, as gewese noodwerker, toegelaat word om by te staan terwyl daar toetse op haar pa gedoen word.

Sy spring op en loop hom tegemoet toe hy omtrent twintig minute later by hulle aansluit. Eers toe hy by haar is, sien sy die lyne van groot stres op sy voorkop en om sy mond.

“Hy is stabiel, maar in ’n koma. Die dokter reken daar is aansienlike breinbloeding.”

Sy gryp na hom om staande te bly. “Wat … wat beteken dit?”

“Die volgende paar uur … of dae is baie belangrik. Hoe gouer hy sy bewussyn herwin, hoe beter die prognose. Al wat ons nou kan doen, is wag … en bid.”

Agter haar trek haar ma haar asem so vinnig in dat dit soos ’n snik klink. Tilda draai om en slaan haar arms om Marie Louw.

“Moed hou, mamma, hy is al een keer hier deur, dit kan weer gebeur.” Wat sy verswyg omdat sy dit nie eens aan haarself wil erken nie, is dat die huidige beroerte blykbaar baie erger is as die vorige een. Toe het hy nie bewusteloos geword nie en die bloeding was in sy been, nie in sy kop nie.

“Ons moet net eenvoudig ’n boodskap oor pa se toeval by Apon uitkry,” sê Marie Louw met ’n vasberade uitdrukking op haar gesig. “Al moet ons dan begin by ons ambassadeur of konsul in Maleisië. Hulle sal seker bande hê met Borneo.”

“Mevrou, dis iets wat ek kan doen terwyl u en Tilda hier bly,” bied Roedolf aan. “Ek weet nie van julle nie, maar my keel is kurkdroog. Kom ons gaan drink iets in die kafeteria, dan kan ek sommer hoor of daar nog dinge is waarmee ek kan help.”

Tilda waardeer Roedolf se bedagsaamheid, maar wat sy nog oneindig meer waardeer, is sy flink optrede om haar pa te help. Sy vat sy hand styf vas. “Dankie, dit sal lekker wees. En baie, baie dankie dat jy …” ’n Dikte in haar keel verhoed dat sy die sin voltooi, maar Roedolf gee haar hand ’n stywe druk en knik.

“Ek is bly ek kon help,” antwoord hy eenvoudig.

Met ’n koppie stomende skuimkoffie voor haar luister Tilda half in ’n dwaal hoe Roedolf en haar ma beplan om met Apon kontak te maak. Sy is bitter teleurgesteld dat die naweek wat sy wou gebruik om Roedolf die stad te wys en hom beter te leer ken nou beslis aan hospitaalbesoek gewy gaan word. Tog weet sy dat siekte nie vra of dit gerieflik is nie … dit daag net so onverwags op soos ’n ongenooide gas.

Roedolf se hulpvaardigheid is egter die lig in die donkerte wat skielik om haar toegesak het. Nadat hy op diplomatieke vlak ’n bloutjie geloop het, spoor ’n vriend van Roedolf wat by ’n reisagentskap werk ’n kontaknommer vir die orangoetang-rehabilitasiesentrum in Oos-Maleisië op. Drie uur nadat die beamptes by die sentrum belowe het om Apon per radio van sy pa se toestand te laat weet, bel hulle terug met die nuus dat hy al op pad is na die sentrum. Hulle sal hom help om in Kota Kinabalu te kom, van waar hy via Wes-Maleisië die eerste die beste vlug huis toe sal neem.

Tilda is verheug toe haar pa die Saterdagaand tydens besoektyd sy oë oopmaak. Die volgende dag word hy van die aarvoeding afgehaal en eet selfs ’n bietjie kos. Hy praat nog nie, maar luister belangstellend na brokkies nuus wat hulle aan hom oordra.

Toe hulle ná die Sondagmiddagbesoektyd by haar ouerhuis aankom, vra Tilda vir Roedolf om saam met haar tuin toe te stap. Haar hart is swaar van ’n besluit waaroor sy al lank tob en wat sy nie langer vir hom kan wegsteek nie. Die uitdrukking in sy oë verraai dat hy reeds vermoed waaroor dit gaan.

“Jy sal ongelukkig sonder my moet teruggaan Bloem toe,” sê sy sag.

Al reaksie van Roedolf se kant is om haar hande stywer vas te hou.

“Dis onmoontlik om te voorspel wanneer my broer hier gaan aankom, en ek kan nie my ma alleen laat terwyl my pa … voor ek nie seker is hy gaan regkom nie. Wie weet watter moeilike besluite sy dalk nog sal moet neem … my pa moet dalk voltyds versorg word … of miskien is dit tyd dat hulle trek …” Die gedagte aan die geweldige omwenteling wat moontlik voor die deur lê, laat haar woorde opdroog en die trane begin sommer vloei.

Hy kniel langs die bankie waarop sy sit, sy hande op haar knieë. “Dit sal vir my verskriklik sleg wees sonder jou by Scuba Mondial. Wie se rakke moet ek nou gaan omkrap, h’m?”

Sy glimlag deur die trane. Dis so tipies van Roedolf om die erns van die oomblik met ’n grappie te probeer verlig. Maar sy gesig is baie bleek en ’n spiertjie spring onder sy oog.

“Malan sal seker tydelik iemand moet aanstel om in die winkel te help. Wat die swemlesse betref – die skoolmeisies sal glad nie omgee as die bruingebrande meneer Van Biljon dit oorneem nie.”

Sy skewerige glimlaggie verraai dat hy nie danig opgewonde is oor die vooruitsig nie, en dit maak haar bly.

“Solank jy belowe jy kom terug sodra jou pa versorg is en alles weer onder beheer is,” soebat hy.

“Roedolf, hoe kan ek? Op die oomblik weet ons nie eers of hy weer normaal sal kan praat … of hy sal kan loop nie.”

Hy begin iets sê, maar haar ma kom van die huis af gestap, ’n skinkbord met glase vrugtesap in haar hande. Roedolf spring flink op om dit by haar te neem. Hy bedien eers haar ma, en kom sit langs Tilda, ’n glas in elke hand.

“Miskien moet ek dan maar sommer vanmiddag in die pad val.” Sy stemtoon verraai dat hy omgekrap is oor iets. Miskien verkwalik hy haar omdat sy nie hulle ontwikkelende verhouding bo alle ander dinge in haar lewe stel nie. Of dalk is hy bang sy gaan nooit weer terug Bloem toe nie. Sy moet hom verseker dat hy vir haar baie belangrik is, maar dat sy nie beloftes kan maak terwyl haar pa se toekoms so onseker is nie.

“Nee, bly asseblief nog tot môre. Dis mos ’n vakansiedag,” pleit sy. “Ons kan vroeg by paps gaan inloer en dan ’n uitstappie maak. Daar is ’n regte Boere-eetplek by die Hartbeespoortdam van waar ’n mens uitkyk oor die water, met die majestueuse Magaliesberge op die agtergrond. Ek wil dit dolgraag vir jou gaan wys. Toe, sê asseblief ja?”

Roedolf stem in, maar dis asof die gemaklike spontaneïteit van die piekniekuitstappie verdwyn het. Hy maak verskoning vir die middag se hospitaalbesoek en voeg by dat hy vir ’n vriend wil gaan kuier.

“Ek en Clive was skoolmaats en het jare lank saam branderplank gery. Hy sal my nooit vergewe as ek hom nie opsoek nie,” voeg hy by.

Tilda kan hom nie die kontak met ’n ou vriend misgun nie, maar sy voel tog asof hy haar probeer vermy. Sy neem haar voor om die damuitstappie vir hom onvergeetlik te maak om sover moontlik vir sy teleurstelling te vergoed.

Sy laat hom die Maandagoggend laat slaap en verras hom met ontbyt in die bed. Hulle vertrek teen halftwaalf en neem die stil tolpad wat al langs die Magaliesberge na die dam lei. Tilda het aangebied dat sy sal bestuur aangesien die lang rit terug Bloemfontein toe vir hom voorlê, maar hulle ry in sy motor. Sy moet nog ’n plan maak om Gloria se motortjie terug te besorg, besef sy maar alte goed.

Sy begin haar by voorbaat verkneukel aan Roedolf se reaksie wanneer hy die plek sien waarheen hulle op pad is.

Hy stel haar nie teleur nie. Vandat hulle in die laaste nek bokant die dam op ’n klipperige grondpad ingedraai het, probeer hy uitvind waarna die naambord by die ingang verwys.

“Die Ring? Dis ’n vreemde naam vir ’n eetplek. Is jy seker jy het my nie nou met ’n slap riem gevang nie? Is dit dalk ’n plek wat verloofringe maak?”

Tilda se hart krimp ineen oor die ironie van sy grappie, maar sy verraai niks.

“Jy vis verniet. En ek verseker jou dis ’n restaurant. Ons moet nog net hierdie laaste bult oorsukkel, dan sal alles vir jou duidelik word.” Sy skakel na ’n laer rat oor en beur die hoogte uit. Omtrent ’n kilometer verder hou hulle op klipplaveisel langs ’n plaashuis stil.

Sy sien onderlangs hoe die frons op Roedolf se voorkop verdiep. Hy kry nog nie die kloutjie by die oor nie.

“Kom hierlangs.” Sy lei hom met ’n ruwe klippaadjie tussen inheemse bome en ’n deurmekaar natuurlike tuin deur tot op ’n grasperk.

Hy gaan staan en gee ’n uitgerekte fluit. “Op die aarde, waar kry hulle soveel ossewaens, en nogal in so ’n goeie toestand?” wil hy weet.

“Die eienaar is van Duitse afkoms, maar hy stel intens belang in die Afrikaner se kultuur en geskiedenis. Hy het die ossewaens eiehandig gerestoureer.” Tilda is so trots op die unieke plek asof sy dit self uitgedink het.

“Kan ons van naderby gaan kyk?” vra Roedolf, reeds op pad na die naaste ossewa.

Tilda lei hom om die platform waarop die wa staan en beduie na ’n aangrensende deur wat na ’n woonvertrek lei.

“Hier sit en kuier ’n mens, en hier langsaan is die badkamer. Wanneer dit slapenstyd is, klim jy met die leer op na die wa waar daar ’n dubbelbed met ’n regte donskombers vir jou wag.”

Daar flonker ’n lig in Roedolf se oë. “Is ons vir die nag bespreek?”

Tilda voel hoe sy bloos terwyl sy hom speels teen die arm klap. “Hoe kon ek, jy wil dan vanmiddag nog Bloem toe ry.”

“Dit staan nie op ’n kliptafel gegrif nie, hoor? Maak my ’n beter aanbod, dan bly ek net hier.”

“Hierdie eenheid is bespreek vir die nag,” praat ’n jong stem agter hulle. “U tafel is gereed, juffrou Louw, en ek kan vir u in die besprekingsboek kyk watter eenhede nog beskikbaar is.”

Tilda is seker haar gesig is teen hierdie tyd pers. Sy stap haastig by die lae deur uit. “Dankie, Hartmut, miskien ’n ander keer. My vriend … gas … gaan vanmiddag terug Bloemfontein toe.”

Sy stap haastig agter die jong man aan wat hulle na ’n houttafel op die uitkykstoep lei wat kunstig in die raamwerk van nog ’n ossewa ingebou is. Van die kruin van die bult af kyk hulle uit oor die uitgestrekte dam waarin die kranse van ’n deel van die Magaliesberge rimpelend weerkaats.

Nie een van hulle verwys weer na Roedolf se suggestie nie, maar Tilda voel die elektrisiteit tussen hulle aan die manier waarop hy die servet oor haar skoot uitsprei en die aanraking van hulle vingers wanneer sy vir hom iets aangee. Hoewel sy hulle naderende afskeid probeer uitstel deur elke minuut saam met Roedolf bewustelik te geniet, glip hulle verby en is dit te gou weer tyd vir hulle om terug te ry stad toe.

Op die terugpad is daar weer ’n stramheid in die lug. Tilda wonder of Roedolf se swye dieselfde oorsaak as hare het. Is hy nog steeds ongelukkig omdat sy in Pretoria agterbly, of vrees hy dalk dat sy van hom een of ander commitment gaan verwag voor hy vertrek? Wel, sy het ’n verrassing vir hom. Sy sal nooit op hom druk uitoefen om oor sy gevoelens te praat nie. As hy sy emosies en bedoelings met haar wil bespreek, sal hy dit spontaan moet doen omdat hy wil, nie omdat sy skimpe gegooi of hom in ’n hoek probeer dryf het nie. In haar agterkop spook nog steeds die vrees dat hy nie tot ’n langtermynverhouding in staat is nie.

“Roedolf …”

“Tilda …” begin hulle gelyk praat, en skielik weet sy nie hoe om verder te gaan nie.

“Jy eerste,” nooi sy sag.

“Ek wou maar net baie dankie sê vir die heerlike tydjie by julle. Ek is so dankbaar dat jy my nie die pad gewys het toe ek ongenooi daar opgedaag het nie.”

“Wel, ek is net bly jy het die speurvernuf gehad om my op te spoor, anders het ek nou nog gedink jy en Louise het … is ’n item.” Sy kyk stip voor haar in die pad, verleë oor haar wantroue.

“Ek is net jammer dat jou pa siek geword het voordat ons al die plekke kon besoek wat jy my wou wys. Maar Bloemfontein is nie so ver nie en volgende naweek breek oor net vier slapies aan.”

“Haai, het julle ook slapies getel voor groot gebeurtenisse?”

“O ja, en my ma het dit sommer van kleins af gebruik om ons te leer tel.”

“Hoe so?” Tilda is dankbaar dat die verandering van onderwerp Roedolf blykbaar laat vergeet het dat sy nog iets wou sê. As hy nie voor sy vertrek oor hulle verhouding praat nie, gaan sy nie die onderwerp aanroer nie. Sy sal sterf van skaamte as dit moet blyk dat hy glad nie dieselfde bewondering en aangetrokkenheid vir haar voel as sy vir hom nie.

“Sy het byvoorbeeld ’n week voor Kersfees sewe lekkernye in ’n bakkie gesit en dan kon ek elke oggend een kry as ek vir haar kon sê hoeveel slapies daar nog oor is.”

“Briljant! Haai, ek sal jou ma graag wil ontmoet. Sy klink na ’n baie kreatiewe mens.”

“Dit is sy beslis. Ek het nog nie kans gehad om jou te sê nie, maar hulle kom my oor twee weke in Bloem besoek.”

“Wel, wie weet, dalk is ek ook dan al daar,” waag Tilda dit en hou Roedolf se gesig fyn dop.

Hy vat haar hand en druk ’n soen daarop. “Dit sal die beste nuus wees wat ek nog gehoor het.”

Wel, Tilda, laat dit vir jou iets wees om aan vas te hou, jubel sy innerlik. Hy wil jou ten minste weer gou naby hom hê.

Sy staan nog haar bene en rek nadat hulle by haar ouerhuis uit die motor geklim het toe ’n geluid haar verras. Sonder ’n woord aan Roedolf pyl sy reguit op die sitkamer af van waar sy die onmiskenbare bulderlag hoor kom het. Haar langverlore broer, Apon, staan iets vir haar ma en beduie, en Tilda sien die onverbloemde liefde en verligting wat uit haar oë straal.

Haar oorstelpte gil laat Apon omswaai en hulle hardloop in mekaar se arms in. Hulle praat en lag en vra mekaar gelyk uit tot Tilda bewus word van Roedolf wat in die deur bly staan het en die petalje selfbewus aanskou.

Sy trek hom aan sy hand nader. “Roedolf, dis nou Apon van wie ek jou al so baie vertel het. Apon, Roedolf, van wie ek jou nog sal vertel. Ons werk saam by ’n duikwinkel in Bloem.”

Nadat hy Roedolf se hand lank en entoesiasties geskud het, draai Apon weer na Marie Louw. “Ma moet asseblief hierdie bosbaard verskoon. Daar was nie tyd vir skeer nie. Die mense by die sentrum het gesê pa is kritiek en het my skaars tyd gegee om my goed te pak voor hulle my in ’n taxi gebondel het. Wat ek nou nodig het, is ’n warm bad en ’n skeermes en dan moet julle my asseblief na pa toe neem.”

“Wel, Apon, dan moet jy maar op ’n ander keer van jou avonture in die reënwoude vertel,” keer Roedolf hom voor toe hy omdraai.

Ek hoop julle kom nooit daarby uit nie, dink Tilda benoud, want netnou inspireer dit jou om ook die wêreld in te vaar.

“Ek moet nou terugry Bloem toe om môre my en Tilda se skoene te gaan volstaan voor ons baas ons afdank,” sê Roedolf toe dit tyd is om te ry.

Hulle stap saam buitetoe. Net voor hy in sy motor klim, kyk Roedolf haar verleë aan. Hy soek na woorde. “Tilda, ek … terloops, ek het gejok oor my besoek aan my vriend gistermiddag. Daar bestaan nie so iemand nie. Ek het net ’n verskoning gesoek om vir jou …” Hy maak die agterdeur oop en haal ’n reusebos rooi rose uit. “Net om weer vir jou baie dankie te sê dat jy my vergewe het.”

Sy neem dit woordeloos by hom en voel die trane opstoot waarteen sy al veg vandat hulle by Die Ring vertrek het en sy die afskeid al nader voel kom het.

“Ek hoop hulle sal jou minstens nog ’n paar minute aan my laat dink voor Apon al jou aandag opeis.”

“Jaloers?” Die vraag is uit voordat sy gedink het.

“Miskien. Maar kom hier dat ek jou nog iets gee om te onthou,” en hy trek haar teen hom vas. Sy slaan haar arms om sy nek en gaan onbeskaamd aan die huil. Hy lig haar ken teer op en druk ’n ry warm soene op haar betraande wange en mond tot sy uiteindelik bedaar. Dan maak hy haar arms los en bedek haar hande ook met soene.

“Ek moet gaan. Au revoir, Tilda-kind.”

Sy staan stom en kyk hoe hy wegry. Lank nadat hy om die hoek verdwyn het, staan sy nog na die leë straat en staar.

Sy help haar ma aandete maak en antwoord vaagweg wanneer Marie haar uitvra oor hulle uitstappie. Roedolf se bedekte skimp dat hulle by Die Ring oorbly, hou aan krap aan haar omdat hy weer eens die kans laat verbygaan het om met haar oor die toekoms van hulle verhouding te praat.

Sy krul laggend inmekaar toe iemand haar skielik onder haar arms kielie.

“Wag nou, Apon, ek kon my vinger afgesny het,” betig sy hom terwyl sy haastig die groentemes neersit en haar hande aan die handdoek by die wasbak afdroog.

Die welriekende, skoongeskeerde jong man wat voor haar staan, toon byna geen ooreenkoms met die avonturier wat skaars ’n uur gelede daar aangekom het nie.

“As ek nie beter geweet het nie, sou ek geraai het jy gaan vir ’n meisie kuier,” terg sy, en tot haar verbasing stoot ’n rooi vlam in sy nek op.

Tilda hoor haar ma haar asem skerp intrek en sy weet self ’n oomblik lank nie wat om te sê nie.

“My kind? Jy laat my nie eens weet waar jy is nie, maar jy hou kontak met ’n meisie. Hoe …”

Die ontreddering in haar ma se stem laat Tilda se maagspiere pynlik saamtrek.

Apon tree vorentoe en vat Marie se hande. “Nee, Ma, dit was nie so nie. Ons was saam in Borneo. Ek en sy het saam hierheen gekom, want sy verlang ook na haar ouers. Ons was ook saam op skool,” eindig hy half verleë.

Tilda hoor net hier en daar ’n frase van Apon se verdere verduideliking. Die stereotiepe beeld van Apon, die avonturier wat hom aan niks en niemand laat bind nie, waarop sy van hulle eerste ontmoeting af haar indrukke van Roedolf geskoei het, het pas ’n onverwagte dimensie bygekry. Haar broer het mooitjies diep in die Oos-Maleisiese oerwoud verknog geraak aan ’n medeavonturier en hulle twee het saam besluit om terug te vlieg Suid-Afrika toe omdat hulle vir hulle ouers omgee!

Sy voel die spanning uit haar lyf wegsypel terwyl groot vrede van haar besit neem. As Apon ’n verhouding met ’n meisie met sy wanderlust kan kombineer, en dan nog boonop sy ouers se behoeftes respekteer, kan Roedolf tog seker ook in sy lewe vir nog ’n liefde plek maak. Die swaarmoedigheid wat van haar besit geneem het die naweek toe Roedolf nie sy afspraak met haar nagekom het nie, neem die wyk en sy voel lig en gereed vir enige uitdaging. Sy twyfel nie meer oor wat haar reaksie sal wees as Roedolf hulle verhouding na ’n volgende vlak sou wou neem nie.

Sy weet nie of Apon se koms iets daarmee te doen het nie, maar Tilda beleef hoe haar pa se toestand van daardie dag af merkbaar verbeter. Ná nog ’n week in die hospitaal begin hy klein entjies stap en word kort daarna ontslaan. Hy praat nog effens sleeptong en sy linkervoet sleep ’n bietjie, maar hy het sy humorsin terug en kan nie wag om by die huis te kom nie.

Apon kondig aan dat hy vir eers in Suid-Afrika gaan bly en hy moedig Tilda aan om haar werk in Bloem te hervat.

“Ek kan hier ’n ogie hou, sus,” hou hy vol toe sy eers onseker reageer. “En buitendien, Roedolf soek jou daar met ’n seer hart.”

“Dink jy regtig so?”

“Vir seker. Daardie man het ’n soft spot vir jou. Dit het oor sy hele gesig geskryf gestaan.”

Toe haar ma met Apon saamstem, voel dit asof haar hart vlerke kry. Sy gaan terug Bloem toe, en na Roedolf toe, jubel dit in haar. Sy begin dadelik haar tas pak sodat sy die volgende oggend vroeg kan vertrek.

Haar ma kom die middag met ’n stapel pos van hulle posbus af. Daar is ’n spoedposstuk vir Tilda. Met ’n Bloemfonteinposstempel op.

Sy skeur die koevert haastig oop. Dis ’n gedrukte brief met Scuba Mondial se briefhoof boaan.


Beste mej. Louw

Hoewel ons die grootste simpatie het met die gebeure wat u die afgelope tyd genoop het om verlof te neem asook vir die redes waarom u nie meer met duikafrigting behulpsaam kon wees nie, kan ons nie u verlof verleng nie.

Laat ons asseblief per kerende pos weet of u bereid is om op 1 Augustus as duikinstrukteur by Scuba Mondial te begin werk. Indien u nie daarvoor kans sien nie, moet ons u ongelukkig …



Genoop? Per kerende pos? Dis tog seker nie Malan wat haar in hierdie argaïese taal skaars ’n week tyd gee om so ’n belangrike besluit te neem nie? Haar oë soek na die handtekening onderaan die brief. H.D. Mudgiharan. Hoofbestuurder. Sy wonder of Malan ooit hiervan weet.

Sy sak op haar bed neer. Dit voel asof al haar verwagtinge, haar hele wêreld om haar ineenstort. Hoe kan sy seker wees dat sy die moed gaan hê om onmiddellik die verantwoordelikheid vir duike te aanvaar? Sy het aangeneem dat Malan haar tyd sou gun om aan haar nuwe pligte gewoond te raak, maar nou lyk dit asof daar van haar verwag word om dadelik enige opdrag uit te voer wat sy as duikinstrukteur kry. Maar die ergste van alles, as sy nie die pos in Bloemfontein aanvaar nie, gaan sy en Roedolf vir seker uitmekaardryf.

Sy kan nie haar ouers nou met haar probleme lastig val nie. Haar pa mag nie sien hoe ontsteld sy is nie, want enige spanning kan hom weer ’n beroerte laat kry. Sy moet vir Roedolf bel.

Sy bly sterk tot sy sy stem hoor. Dan breek die wal en sy huil so dat sy skaars ’n samehangende sin kan uitkry.

“Tilda, wat gaan aan? Het jou pa …”

“Nee, dis nie dit nie. Hy’s gesond. Dis Scuba Mondial,” snik sy en dwing haarself tot bedaring sodat sy hom van die brief en die ultimatum kan vertel.

Roedolf praat haar dadelik moed in. “Tilda, Malan het mos verduidelik dat jy met die damduike sal moet help. Jy het met die Gariepduik bewys dat jy heeltemal gereed is … en glads my lewe gered boonop. Ek dink dis net die trant van die brief wat jou ontstel het. Droog asseblief jou trane af en sê vir my jy sien heeltemal kans hiervoor. Wat word van my as jy nie terugkom Bloemfontein toe nie?” pleit hy.

Sy glimlag deur haar trane, maar word dadelik weer ernstig. “Ek het met die Gariepduik op jou gekonsentreer. Daar was nie tyd om aan my vrese te dink nie,” steek die twyfel weer kop uit.

“Nee, wag, wat van die stuk vooraf? Jy was totaal op jou gemak.”

Toe sy nog besware opper, maak hy haar ferm stil. “Dan is daar net een oplossing. Ons moet ’n behoorlike duik doen sodat jy aan jouself kan bewys dat jy kan.”

“Dink jy regtig so? Onthou, ek het net ’n week.”

“Ek reël dit vir hierdie naweek. Laat alles aan my oor. En moenie vergeet om die brief te beantwoord nie.”

Die oproep waarna sy uitsien maar wat sy ook vrees, kom twee dae later.

“Meisie, ek het die duik gereël gekry by Wonderwaters,” kondig Roedolf ingenome aan.

Tilda se keel trek toe. Sy het hom waarskynlik nooit vertel dat dit die plek is waar sy die twee skokke opgedoen het wat haar van alle duikervarings laat afsien het nie. Maar hoe het haar pa altyd gesê nadat sy met ’n nuwe duikbeweging misluk het en nie die moed kon bymekaarskraap om op die duikplank te klim nie? “As jy deur ’n perd afgegooi word, moet jy daardie selfde perd weer ry.” Dit lyk nie asof daar ’n pad óm hierdie hindernis is nie. Sy moet daaróór.

Sy vertel haar ouers dat sy Roedolf die Saterdag ontmoet vir ’n duik voordat hulle saam Bloemfontein toe ry, maar sy swyg oor die brief van haar werkgewer.

Tilda staan die Saterdagoggend vroeg op en trek nuwe jeans en ’n top aan. Sy doen ekstra moeite met haar hare, al gaan dit later die dag deur ’n duikkeps platgedruk word. Sy het die hele week al die gevoel dat daar meer agter die besoek aan Wonderwaters skuil as net nog ’n duik.

Roedolf kom haal haar by die huis. Hulle stop op Brits om vir hulle voorraad vir die naweek te koop. Skaars vyf minute later draai hulle uit die hoofpad en ry by ’n grasbedekte mynhoop verby. Tilda verkyk haar aan swerms voëls wat laag oor die vleiland aan die voet van ’n deel van die Magaliesbergreeks vlieg. ’n Ruk later trek Roedolf die motor langs ’n pragtige chalet in.

“Ek sal afpak,” bied hy aan terwyl hy die motordeur vir haar oophou. “Gaan geniet jy solank die rustigheid. Ek kry jou so oor twintig minute by die restaurant.”

Tilda wonder of dit hom regtig so lank kan neem om hulle naweektasse en inkopies af te dra, maar dink nie verder daaroor nie.

Sy beleef die ou, trillende opwinding toe sy die pragtige poel nader wat deur ’n ondergrondse fontein gevoed word. In die daglig kan sy die volle wonder van die fantasiewêreld wat die eienares rondom die uitgewerkte chroommynskag geskep het eers werklik waardeer.

Groot inheemse bome, boomvarings en broodbome wek die indruk van ’n botaniese tuin rondom die watergat. Groot wit skoenlappers fladder lui tussen die takke deur en naaldekokers sweefhang oor die helderblou water. Geplaveide paadjies lei na die opleidingsplatforms. Tilda onderdruk die momentele paniek wat die herinnering aan die onvoorspelbare fratse van twee beginnerstudente by haar oproep. Daar hang so baie van hierdie duik af dat sy eenvoudig nie mag toelaat dat haar vrees dit verongeluk nie. Sy wil baie graag die werk by Scuba Mondial behou omdat sy dan naby Roedolf sal wees, maar ook omdat sy nie kans sien om so gou weer êrens van voor af met ’n nuwe werk te begin en van nuuts af vriende te maak nie.

Sy sit ’n rukkie op ’n houtbankie onder ’n groot apiesdoringboom. Toe sy loom besef dat sy vir ’n paar minute weggeraak het, staan sy op en stap na die restaurant waar Roedolf reeds by een van die buitetafels sit en wag.

Ná ’n ligte middagete verskoon Roedolf hom met die vae verduideliking dat hy “iets het om af te handel”. Terwyl Tilda ’n paar kledingstukke uit die tas pak en haar toiletgoed in die badkamer gaan regsit, wonder sy wat die geheimsinnige taak is wat kort-kort sy aandag verg. Toe hy nie gou terugkom nie, gaan lê sy op een van die enkelbeddens in die woonkamer.

Sy word verkwik wakker en wonder waarom Roedolf nog nie terug is nie. Sy skakel solank die ketel aan vir sy gebruiklike beker middagkoffie. ’n Ligte snorkgeluid prikkel haar nuuskierigheid sodat sy op haar tone na die deur van die slaapkamer loop. Roedolf lê op die naat van sy rug op die bed uitgestrek, sy arms weerskante van sy kop in die houding van ’n kind sonder ’n enkele bekommernis in die wêreld. Sy gespierde bors swel ritmies saam met sy asemhaling en Tilda raak asemloos van verlange om sy arms om haar te voel. Sy stap met ’n bonsende hart na die bed om hom wakker te maak.

’n Dawerende klop aan die chalet se deur laat haar vassteek. Sy is baie lus om dit net te ignoreer. Maar ’n harder, dringende klop oortuig haar dat die besoeker nie van plan is om onverrigter sake weg te gaan nie.

Sy maak die deur met ’n sug oop. ’n Werknemer van die duikwinkel staan met ’n toegedraaide pakkie in sy hande.

“Pakkie vir meneer Van Biljon,” kondig hy ongeduldig aan. Sy hoor Roedolf se voetstappe haastig agter haar oor die plankvloer nader kom.

“Dis goed so dankie, Tilda, ek sal dit kry.”

Sy oorhaastigheid om voor haar by die bode te kom oortuig haar dat Roedolf iets in die mou voer waarvan hy nie wil hê sy moet weet nie. Sy kan om die dood nie dink wat op aarde hy nog van die winkel kon bestel het nie, want hy het al die toerusting wat hulle vir die duik nodig het met Malan se toestemming uit die duikklub se voorraad saamgebring.

Roedolf teken die faktuur, neem die pakkie by die bode en druk ’n muntstuk in sy hand. Hy gaan sit die pakkie in sy kamer neer en loer oomblikke later met ’n breë glimlag om die deur.

“Kom ons drink ’n lekker glas vrugtesap voor die duik. Ek kan nou nie meer wag om jou in daardie duikpak te sien nie,” en sy hande gly om haar middel. Voor sy kan raai wat hy beplan, lig hy haar gemaklik in die lug op en maak laggend ’n draai voor hy haar weer op haar voete neersit. Sy arms bly om haar lyf en sy liggaamshitte stuur rillings deur haar.

“Jy’s heeltemal uit jou vel uit vandag, Roedolf. Ek kan sien jy beplan iets,” sê sy met ’n warm gesig en skoon uitasem.

“Dis maar net vir my heerlik om te dink jy is nie meer bang vir die water nie, en ek gaan vir die eerste keer saam met jou die kurpers terg sonder dat ons ’n groep groentjies se hande hoef vas te hou,” kom sy ontwykende antwoord.

“Bang vir water se voet,” raas sy en mik na die yskas om die vrugtesap uit te haal. Sy greep om haar middel verstyf. “Jy weet dit was nie so eenvoudig nie.”

“Nee, my waternimf, eenvoudig is nie ’n woord wat ek nog ooit met jou geassosieer het nie, ten spyte van daardie blonde koppie …”

Hy kry nie sy sin voltooi nie. Sy mik grappig ’n hou na hom, maar hy vang haar arm vas. Die beweging laat hom sy balans verloor en hulle kom op die rusbank te lande.

“Wat gaan jy nou asseblief aan my doen?” terg hy gemaak hygend en hulle bars saam uit van die lag. Maar sy sien ’n uitdrukking in sy oë wat sy nog nie voorheen daar gesien het nie en sy stem klink skor. Hy trek haar kop af na syne en haar lippe gaan onwillekeurig oop toe sy mond oor hare sluit.

Sy voel sy hande op haar arms bewe toe hy haar ná ’n lang ruk effens van hom wegstoot. “Ek is onskuldig, maar ek sien dwarsdeur jóú plan, juffroutjie. Jy is besig met vertragingstegniek sodat ons tog net nie by daardie duik moet uitkom nie.”

In ’n kits staan sy langs die bank, hande in die sye en baie uitdagend. “O, nè? Nou kom ons kyk dan wie is eerste aangetrek, gevin en gesnorkel vir die duik. Jy dink ek is blond én bang, nè? Ons sal sien,” praat sy oor haar skouer, reeds op pad na haar drasak met apparaat. Sy kry heimlik lag toe sy sien hoe Roedolf proestend en protesterend orent beur.

“Hokaai, jy lê woorde in my mond. Ek het nooit …” begin hy.

“Jy mors ty-yd,” koggel sy en druk die badkamerdeur toe.

Toe hulle langs mekaar op die afrigtersplatform staan, waai daar ’n vroeë Augustuswind, maar Tilda weet dat dit nie die enigste rede is waarom sy van kop tot tone bewe nie. Die oefening waarvoor sy haar nou inlaat, gaan bepaal of sy haar werk by die duikklub in Bloemfontein gaan behou en onregstreeks ook die toekomstige verloop van haar en Roedolf se vriendskap. Sy draai na Roedolf, maar in plaas van sy sagte groen oë, sien sy Renée se groot pupille voor haar. Sy gryp sy arm vas.

“Ek kan nie, Roedolf,” smeek sy. “Dit was ’n fout om dit hier te probeer.”

“Hoe bedoel jy?”

Tot haar verligting kyk Roedolf haar simpatiek aan.

“Daar is te veel spoke hier,” antwoord sy eenvoudig, seker dat hy sal verstaan dat sy na haar amper noodlottige ervarings van vroeër verwys. Sy voel sy hande bemoedigend op haar skouers terwyl hy ’n effense laggie gee.

“Soveel te meer rede om hulle op hulle tuisveld te wys waar Dawid die wortels gegrawe het. Kom, ek is mos by jou. Dit sal goed gaan, jy sal sien,” en hy draai na die sak met hulle apparaat asof die saak afgehandel is.

Tilda trek haar longe vol asem. Hulle knak elkeen ’n ligbuis en help mekaar om dit deeglik agter aan hulle suurstofsilinders vas te maak. Hulle baadjies is opgeblaas sodat hulle eers na die boei kan swem.

“Watter duik het jy beplan, meneer die duikmeester?” vra Tilda en kry met ’n byna bomenslike poging die bewerasie in haar stem in toom.

“Ag, ekskuus, het ek nog nie gesê nie? Ek het gedink die duikboot is ’n goeie toets. Dit lê ses en dertig meter diep, soos jy weet.”

Tilda knik net. Weens die traumatiese ervarings wat sy met haar vorige duike in die poel assosieer, kan sy min van die besonderhede onthou. Sy weet net dat die kamtige wrak eintlik bestaan uit die kajuit van ’n Puma-helikopter wat spesiaal deur die wapenvervaardiger Denel vir Wonderwaters omskep is vir die opleiding van polisie- en weermagduikers. Met die palm van haar regterhand oor haar mondstuk en haar vingers teen die masker, sein Tilda met die linkerhand vir Roedolf dat sy gereed is. Hulle druk die seekatarms vas wat die mondstuk, instrumentekonsole en opblaasbaadjie met hulle silinders verbind en stap in.

Nadat die gewig van die loodgordels en silinders hulle ’n ent in die water afgetrek het, laat die opblaasbaadjies hulle weer na die oppervlak skiet. Tilda draai op haar rug en skop flink in die rigting van die boei.

Sy en Roedolf kom gelyk by die drywende baken en hulle hande vind mekaar werktuiglik terwyl hulle ’n rukkie rus om hulle asem terug te kry. Hy hoef haar nie aan die duikplan te herinner nie. Die oomblik toe sy induik, het al die roetines en veiligheidsmaatreëls wat jare lank by haar ingedril is vanself ingeskop.

Sy verwelkom die feit dat sy kan sien wat om haar aangaan. Anders as met ’n nagduik, is dit nie onmiddellik donker om hulle toe hulle begin afsak nie. Die fonteinwater in die poel is so helder dat die sigbaarheid tot op tien meter goed is. Sy verwonder haar oor die swartbaars en verskillende soorte kurpers wat lui en onverskrokke om hulle draai. Die dik tou wat van die boei na die duikboot lei, verdwyn ’n ent onder haar eers in die dieptes.

Terwyl hulle hand oor hand met die tou langs afbeweeg en dit donkerder word, begin Tilda se oë aanpas. Sy kan Roedolf se blou buislig reg onder haar uitmaak. Tot haar verligting voel sy rustig en is daar geen teken van die paniek wat haar kort tevore op die platform byna laat omdraai het nie.

Roedolf sorg dat hy langs Tilda bly en vra ná ’n ruk met ’n sein of alles reg is. Sy stel hom met ’n sirkel tussen voorvinger en duim gerus. Terwyl hulle afdaal, bekyk hulle die visse wat nou en dan nuuskierig na die ligbuise toe swem.

Sy is vol afwagting toe Roedolf uiteindelik beduie dat hulle by die duikboot aangekom het. Hy beduie na die “wrak” se ingang. Sy swem nuuskierig na die rye instrumente wat die skynsel van haar ligbuis dofweg weerkaats en verkyk haar nog aan die ingewikkelde instrumentepaneel toe sy ’n ligte tik op haar skouer voel.

Terwyl sy omdraai, beweeg Roedolf ’n ent van haar weg. Sy sien hom ’n hele tros ligbuise uit ’n sak aan sy gewiggordel trek. Dan is dit die geheim wat hy tot elke prys vir haar weggesteek het, maar sy kan nie dink wat hy daarmee wil doen nie. Tot haar verbasing breek hy die buise se plastiekomhulsels deur hulle een vir een oor sy knie dubbel te buig. Die fluoresserende blou, groen en geel inhoud verdeel in duisende druppels in die water rondom hulle en begin stadig boontoe dryf. Party partikels vloei by die wrak se vensters uit, maar die meerderheid bly teen die duikboot se instrumentepaneel en plafon sit.

Alle perspektief verdwyn in die beperkte ruimte. Die flikkerende liggies bokant hulle lyk soos sterre wat deur die onmeetlike ruimte gestrooi is. Dit verander die duikboot in ’n fantasiewêreld. Toe sy verwonderd van die “uitspansel” terugkyk na Roedolf, sein hy stadig in gebaretaal: “Ek is lief vir jou. Kom saam met my na die sterre.”

In die nousluitende duikpak klop haar hart onstuimig en sy moet haar asemhaling beheer om nie duiselig te word nie. Toe sy seker is sy bewe nie meer so kwaai nie, sein sy met haar oop hande teen mekaar, die een wysvinger ’n entjie agter die ander: “Sal jou volg net waar jy gaan.” In haar hart is daar soveel vreugde en opwinding dat sy wens hulle kon die dekompressiestoppe verontagsaam en soos twee baldadige dolfyne met een triomfantelike sprong deur die poel se oppervlak bars.

Maar sy weet die stoppe is lewensbelangrik. Sy volg Roedolf na die tou terwyl sy vir oulaas die feëlandskap inneem wat hy om haar ontwil in die dieptes geskep het. Sy kan haar nie ’n romantieser manier voorstel waarop ’n man ’n vrou kan vra om sy lewe met hom te deel nie. Al die pype en instrumente aan hulle monderings verhoed dat sy hom daar en dan omhels, en tog voel sy op daardie oomblik baie naby aan Roedolf.

Hy het uiteindelik, teen al haar voorspooksels in, te kenne gegee dat sy in sy oë meer is as ’n duikmaat. In die stralende sterrereën het hy duidelik vir haar uitgestippel hy wil sy avontuurlike lewe met haar deel.

Dit voel vir Tilda asof die onderbroke tog na die oppervlak ’n ewigheid duur. Haar hart voel so lig soos die lugborrels wat uit hulle maskers ontsnap en ongehinderd opstyg terwyl sy en Roedolf noodgedwonge die nodige dekompressiestoppe doen. Maar hy bly digby haar sodat hulle hande kort-kort aan mekaar raak terwyl hulle met die tou langs beweeg.

Tilda dwing haar om reëlmatig asem te haal toe sy agterkom dat sy lighoofdig begin voel. Sy besef dis die warboel emosies wat haar laat hiperventileer; die verligting dat sy die toets geslaag het, Roedolf se liefdesverklaring en haar intense begeerte om naby hom te wees.

Toe hulle druppend op die platform staan, voel sy skielik selfbewus. Roedolf het al van al sy pype en apparaat ontslae geraak, toe vroetel sy nog met haar masker.

“Wag, laat ek jou help.”

Terwyl hy die masker losmaak, raak sy van die handskoene en gewiggordel ontslae. Hy haak ook die silinder van haar skouers af. Sy bewegings is so intiem dat dit vir haar voel asof hy haar ontklee, al staan sy totaal bedek deur die stywe duikpak voor hom.

Hy trek haar vas teen hom, sy een hand agter haar kop en die ander in die holte van haar rug.

“Ek moet iets aftrek vir die onhandigheid met die masker, maar jy kry nog ’n onderskeiding vir die duik,” fluister hy skor bo haar nat kop en haar hande vlieg om sy nek.

“Baie, baie dankie, nie net vir die ster op my rapport nie, maar vir jou uitnodiging na die sterre. Die antwoord is ja; ek sal jou volg waar jy ook al gaan, al is dit heelpad om die aarde. Maak nie saak watter avonture jy nog wil aanpak nie, ek gaan saam, al moet jy my …”

Sy lippe smoor die res van haar sin. Haar hele liggaam reageer toe sy tong haar mond eers huiwerig en toe al vuriger verken. Haar ore sing en sy is dankbaar vir die stywe pak wat haar regop hou. Later verwonder sy haar oor haar gewigloosheid en besef vaagweg dat Roedolf haar in sy arms opgetel het.

Sy laat rus haar kop teen sy bors terwyl hy met haar na die chalet stap. Sy ferm treë stuur rillings van plesier van haar nek tot by haar tone.

Maar diep binne-in haar is daar ’n rustigheid wat haar lank ontwyk het. Vir die eerste keer vandat sy hom in Scuba Mondial se winkel ontmoet het, betwyfel sy nie meer Roedolf van Biljon se motiewe of haar gevoelens vir hom nie. Hy het haar die afgelope maande met sy omgee vir mense, sy teerheid teenoor haar en sy hulp met haar pa se beroerte oortuig dat hy nie die onbeskofte buffel is waarvoor sy hom aan die begin aangesien het nie. Sy glo ook dat hy nie agter die volgende opwindende nuwigheid sal aanjaag en van haar sal vergeet nie. En sy weet dat sy hom liefhet.

Lief genoeg om hom ten volle te vertrou.

Sy lig haar kop en sy mond sluit honger oor hare. Sy versnellende hartslag teen haar wang bevestig sy gretigheid om ook sy liefde vir haar konkreet te bewys.



Ida Bester was van kleintyd af versot op woorde en vreemde tale. Sy het onder meer by die Suid-Afrikaanse ambassade in Frankryk en die RGN gewerk, was ’n hoërskool-taalonderwyser en het vliegtuigplanne uit Frans vertaal. Terwyl haar man universiteitsdosent en koorleier was, het hulle al die kontinente op die aardbol besoek. Ida en haar man het op ’n wildplaas afgetree, waar hulle graag hulle vier kinders en kleinkinders trakteer. Sy is lief vir lees, kuier saam met vriende, om kinderboeke te vertaal en fotoalbums te maak.

